
Første  Afsnit, 

Fra  1789  til  1815. 


§  1.     Den  franske  Revolutions  Udbrud.      Den 
constituerende  Forsamling. 

rjfterat  de  nye  Lærdomme,  som  fremstilledes  af  det  18de 
Aarhundredes  Skribenter,*)  havde  vundet  Indgang  hos 
det  franske  Folk,  kunde  den  bestaaende  Stats-  og  Sam- 
fundsorden (l'ancien  regime)  ikke  længer  opretholdes. 
Istedetfor  Kongens  guddommelige  Ret  hyldede  man  Læren 
om  Folkets  Souverainitet;  imod  Stændernes  Privilegier 
stillede  man  de  naturlige  Menneskerettigheder  og  alles 
oprindelige  Lighed  ;  selv  Troen  paa  den  christelige  Aaben- 
baring  undergravedes  ved  en  vantro  Philosophi.  At  ud- 
jævne Modsætningen  mellem  den  overleverede  Tilstand 
og  Tidens  Fordringer  blev  da  den  store  Opgave,  som 
Kong  Ludvig  16  tog  i  Arv  efter  sin  Forgjænger.  Til 
dens  Løsning  medbragte  han  et  føjeligt  Sind,  Medfølelse 
for  Folkets  Lidelser  og  Beredvillighed  til  for  sin  egen 
Person  at  bringe  de  Offere,  som  Almenvellet  krævede; 
men  uheldigvis  havde  han  ikke  lært  noget,  som  kunde 
gjøre  ham  skikket  til  at  styre  et  Land.  Hans  bedste 
Fornøjelse  var  at  gaa  paa  Jagt,  læse  Rejsebeskrivelser 
og  smedde  Laase.    Derhos  var  hans  Charakter  ubestemt 


*)  Se  4de  D.  S.  150. 

Bloch,  nyeste  Historie. 


3  Ludvig  16  og  hans  Finansministre. 

Og  vaklende,  saa  at  han  manglede  Evne  til  at  bryde  den 
Modstand,  som  ethvert  alvorligt  Forsøg  paa  Forbedringer 
i  Staten  fremkaldte  saavel  hos  de  privilegerede  Stænder 
som  hos  den  kongelige  Familie  og  den  talrige  Hofstat, 
der  levede  i  Herlighed  og  Glæde  paa  Statens  Bekostning. 
Dette  Parti  udøvede  en  betydelig  Indflydelse  gjennem 
Dronningen,  den  indtagende,  men  uerfarne  og  letsindige 
Maria  Antoinette,  en  Datter  af  Maria  Theresia.  Idet 
Ludvig  snart  rettede  sig  efter  Hoffets  Ønsker,  snart  bøjede 
sig  for  Folkets  Villie,  blev  hans  Regjering  en  Kjæde  af 
Frem-  og  Tilbageskridt,  der  tilsidst  styrtede  Bourbonnernes 
Throne  i  Støvet. 

Ved  Ludvig  d.  16des  Thronbestigelse  (1774)  trængte 
Finansvæsenet  fremfor  alt  til  gjennemgribende  For- 
bedringer; thi  dels  vare  de  aarlige  Udgifter  mange 
Millioner  større  end  Indtægterne,  dels  stode  just  de  mest 
skrigende  Uretfærdigheder  i  Forbindelse  med  Beskat- 
ningen. Ludvig  viste  sin  Redebonhed  til  at  raade  Bod 
herpaa  ved  Valget  af  sin  Finansminister.  Den  retskafne 
og  oplyste  Turgot  gjorde  strax  Udkast  til  Privilegiernes 
Ophævelse  og  Indførelse  af  ensartet  Beskatning.  Kongen 
tilkjendegav  ham  sit  Bifald  hermed  og  ytrede:  Jeg  og 
Turgot  ere  Folkets  eneste  Venner.  Alligevel  vovede  han 
ikke,  da  det  kom  til  Stykket,  at  støtte  den  djærve  Minister 
mod  de  begunstigede  Klasser,  som  vægrede  sig  ved 
at  opgive  deres  Særrettigheder.  I  Turgots  Sted  blev 
Finansernes  Styrelse  overdraget  til  den  rige  Bankier 
Necker  fra  Geneve,  skjønt  han  endnu  ikke  fik  Plads 
i  Kongens  Raad,  fordi  han  var  Protestant  og  af  borgerlig 
Fødsel.  Bekjendt  for  sin  Indsigt  i  Pengevæsnet  fik  Necker 
ved  Laan  rejst  de  uhyre  Summer,  der  medgik  til  den 
nordamerikanske  Krig.  Desto  nødvendigere  blev  det  at 
vise  Sparsommelighed  i  andre  Retninger;  men  dette  mis- 
hagede Hoffet;  Necker  maatte  træde  tilbage,  og  Ludvig 
16  føjede  sig  nu  efter  Hoffets  Ønske,  idet  han  betroede 
Finanserne  til  den  letsindige  Calonne.    Med  ham  vendte 

Ødselheden  tilbage,  og  Statens  Midler  bortkastedes  for 
at  mætte  Hoffolkenes  Fornøjelsessyge.  Men  kun  faa  Aar 
vare  saaledes  hengaaede  i  sorgløs  Nydelse,  da  Calonne 
saa  sig  nødsaget  til  at  ty  til  nye  Skattepaalæg.  Tredie- 
stand  kunde  imidlertid  næppe  bære  de  Byrder,  der  vare 
den  paalagte,  end  sige  større;  altsaa  maatte  der  gjøres 
Forsøg  paa  at  beskatte  de  privilegerede  Stænder.  Da 
Calonne  mente,  at  det  kun  kunde  ske  med  disses  eget 
Samtykke,  udvalgte  Kongen  et  Antal  fornemme  og  ansete 
Mænd  af  deres  Midte  og  kaldte  dem  til  Raadslagning. 
Men  denne  Forsamling,  Notablerne,  viste  sig  ikke  saa 
føjelig,  som  man  havde  ventet.  Calonne  blev  heftig  an- 
greben for  sin  slette  Finansstyrelse  og  maatte  nedlægge 
sin  Post,  uden  at  Regjeringens  Forlegenhed  var  afhjulpen. 
Under  nye,  frugtesløse  Forsøg,  som  Regjeringen  foretog, 
paa  egenmægtig  at  ordne  Beskatningen,  udbredte  der 
sig  en  betænkelig  Gjæring  over  hele  Landet.  Kongen, 
der  ingen  anden  Udvej  saa,  tilstod  da  den  fra  alle  Sider 
forlangte  Sammenkaldelse  afRigsstænderne  (les  etats 
généraux),  som  fordum  havde  været  i  lovmæssig  Be- 
siddelse af  Skattebevillingsretten  og  aldrig  vare  formelig 
afskaffede.  Det  var  imidlertid  ikke  nok  at  gjenoplive 
denne  Frankrigs  gamle  Forfatning;  det  gjaldt  nu  om  at 
indrette  den  paa  en  mere  tidsvarende  Maade.  Sidste 
Gang,  da  Rigsstænderne  vare  mødte  (under  Ludvig  13), 
havde  Adelen,  Gejstligheden  og  Borgerne  raadslaaet 
hver  for  sig,  og  den  tredie  Stand  havde  kun  havt  een 
Stemme  mod  de  to  andre.  Men  da  denne  Stand  ind- 
befattede ikke  alene  den  talrigste,  men  den  virksomste 
og  mest  oplyste  Del  af  Nationen,  syntes  den  nu  i  det 
Mindste  at  kunne  kræve  en  med  Adelen  og  Gejstligheden 
hgeberettiget  Stilling.  Den  offentlige  Mening  udtalte  sig 
ogsaa  med  stor  Styrke  for,  at  den  skulde  have  lige  saa 
mange  Medlemmer  som  de  to  andre  tilsammen  og  danne 
een  Forsamling  med  disse.  Blandt  en  Mængde  Flyve- 
skrifter, som  udkom,  vakte  intet  større  Opsigt  end  et  af 

4  Stænderforsamlingens  Aabning  og  første  Stridigheder. 

Abbed  Sieyés,  hvori  Sagen  fremsattes  i  følgende  korte 
og  fyndige  Vendinger:  „Hvad  er  Trediestand?  Intet.  — 
Hvad  bør  den  være?  Alt.  —  Hvad  fordrer  den  at  væreV 
Noget."  —  Regjeringen,  i  hvilken  den  af  Folket  yndede 
Necker  imidlertid  var  indtraadt  som  Finansminister, 
gav  for  saa  vidt  efter,  som  det  bestemtes,  at  Halvdelen 
af  de  Deputerede  (600  Medlemmer)  skulde  vælges  af 
Trediestand,  en  Fjerdedel  af  Adelen  og  en  Fjerdedel  af 
Gejstligheden  (300  af  hver);  derimod  vovede  den  ikke  at 
afgjøre,  om  der  skulde  raadslaas  i  tre  eller  i  een  For- 
samling. 

Valgene  foregik  under  den  livligste  Deltagelse  fra 
Folkets  Side.  Navnlig  blandt  Trediestands  Deputerede 
indtraadte  Frankrigs  dygtigste  og  mest  oplyste  Mænd, 
blandt  hvilke  den  skarpsindige  Abbed  Sieyés  og  især 
den  som  Statsmand  og  Taler  lige  fremragende  Grev 
Mirabeau  udmærkede  sig.  Selv  •  de  højere  Stænders 
Valg  faldt  tildels  paa  Mænd,  som  sluttede  sig  til  Folkets 
Sag,  saasom  Lafayette.  der  allerede  havde  kjæmpet  for 
Frihedens  Sag  i  Amerika,  den  smidige  Biskop  Talley- 
rand,  den  udsvævende  Hertug  Philip  af  Orleans,  som 
paa  denne  Maade  hævnede  sig  for  Dronningens  og  Hoffets 
Ringeagt.  Men  den  høje,  rige  Gejstlighed  og  Flerheden 
af  Adelen  vare  haardnakkede  Forsvarere  af  den  bestaaende 
Tilstand. 

Den  5te  Maj  1789  aabnedes  Rigsstændernes 
Forsamling  i  Versailles  med  stor  Højtidelighed.  Der 
opstod  strax  en  alvorlig  Strid  om  Stemmegivningen. 
Skulde  der  stemmes  efter  Stænder  eller  efter  Hoveder? 
med  andre  Ord:  skulde  der  være  tre  Forsamlinger  eller 
een  Fællesforsamling?  Det  første  forfægtedes  af  Adelen 
og  Gejstligheden,  som  altid  vilde  have  Overvægten,  naar 
de  vare  to  mod  een;  det  sidste  af  Trediestand,  hvis 
dobbelte  Antal  ellers  ingen  Nytte  var  til.  Da  lange  For- 
handlinger ikke  førte  til  Enighed,  erklærede  Trediestand 

sig  efter  Sieyés's  Forslag  for  Nationalforsamling  o: 
for  det  franske  Folks  Repræsentation. 

Forskrækket  over  dette  første  revolutionære 
Skridt,  tog  Kongen  Parti  i  Striden  og  lod  under  intet- 
sigende Paaskud  Borgernes  Forsamlingssal  lukke  Men 
de  kom  sammen  i  Hoffets  Boldhus  og  tiisvore  hverandre, 
ej  at  ville  skilles  ad,  førend  Frankrig  havde  faaet  en  ny 
Forfatning.  Da  erklærede  Kongen  i  et  stort  Fællesmøde 
Borgerstandens  Beslutninger  for  ugyldige  og  befalede  med 
truende  Ord,  at  Stænderne  skulde  skilles  ad  til  særskilt 
Raadslagning.  Adelen  og  Gejstligheden  adlød;  men 
Borgerne  bleve  roligt  siddende,  og  da  en  Hofmand  kom 
for  at  minde  dem  om  Kongens  Befaling,  raabte  Mirabeau 
*til  ham:  „Sig  eders  Herre,  at  vi  ere  her  ifølge  Folkets 
Villie,  og  at  vi  kun  ville  vige  for  Bajonetterne."  En 
saadan  Fasthed  forfejlede  ikke  sin  Virkning.  Flere  og 
flere  af  de  højere  Stænder  indfandt  sig  i  Borgernes  For- 
samling, saa  at  Kongen,  tvertimod  hvad  han  nylig  havde 
befalet,  opfordrede  de  øvrige  til  at  opgive  deres  stiv- 
sindede Modstand.  Afstemningen  efter  Hoveder  faldt  nu 
af  sig  selv.  Strax  paabegyndtes  de  store  Arbejder,  som 
skulde  indføre  en  ny  Tingenes  Orden  i  Frankrig.  Rigs- 
stænderne  vare  saaledes  blevne  til  en  constituerende 
Forsamling. 

Efter  at  Trusler  intet  havde  frugtet,  pønsede  Hoffet 
paa  at  sprænge  Forsamlingen  med  Magt.  Det  fik  Kongen 
til  at  sammendrage  stærke  Troppeafdelinger  af  hvervede 
Schweizere  og  Tyskere,  samt  til  at  afskedige  Necker. 
Men  disse  truende  Forholdsregler  fremkaldte  en  umaadelig 
Bevægelse  i  Paris.  Heftige  Folketalere  opfordrede  til 
væbnet  Modstand  mod  det  troløse  Hof;  Stormklokken 
lød,  og  efterat  flere  Vaabenoplag  vare  plyndrede,  styrtede 
(d.  14de  Juli)  talløse  Folkesværme  under  vilde  Raab  mod 
Bastillen,  dette  forhadte  Fængsel,  som  havde  inde- 
sluttet saa  mange  uskyldige  Offere  for  Despotiet.  Efter 
faa  Timers  Kamp   sænkede  den   svage  Besætning  Vinde- 


()  Standsrettighederne  ophæves. 

broerne  og  overgav  sig.  En  Del  af  den  tillige  med 
Kommandanten  blev  nedhugget  af  det  rasende  Folk,  og 
de  Dræbtes  Hoveder  paa  Stænger  baarne  omkring  i 
Gaderne.  Bastillenjævnedes  med  Jorden.  Forfærdetherover 
skyndte  Kongen  sig  at  fjerne  Tropperne  og  kalde  Necker 
tilbage.  Men  Regjeringen  havde  lidt  et  Knæk,  som  ikke 
mere  lod  sig  oprette.  Istedetfor  de  hidtil  af  Kongen 
ansatte  Embedsmænd  overtog  et  nyt,  folkevalgt  Borger- 
raad  Styrelsen  af  Hovedstadens  Anliggender;  der  op- 
rettedes en  Borgervæbning  (Nationalgarde),  som  skulde 
holde  Orden  i  Paris,  men  tillige  kunde  tjene  til  Værn 
mod  Hoffet.  Nationalgarden,  der  anlagde  den  trefarvede 
Kokarde,  valgte  Lafayette  til  Kommandant.  Hoved- 
stadens Exempel  efterlignedes  i  alle  Frankrigs  Byer. 

Bastillens  Erobring  hilsedes  vel  overalt  som  Fri- 
hedens Sejr  over  Despotiet;  men  paa  den  anden  Side  havde 
der  rejst  sig  en  ny  frygtelig  Magt  i  Pøbelen,  som  alle- 
rede havde  besudlet  Paris's  Gader  med  Blod.  Friheden 
truede  med  at  udarte  til  Lovløshed;  Opstandsaanden 
forplantede  sig  med  rivende  Fart  over  hele  Landet,  hvor 
den  undertrykte  Almue  vægrede  sig  ved  at  betale  Skat, 
brændte  Adelens  Herresæder  og  mishandlede  Ejerne.  At 
bringe  Rolighed  tilveje  igjen  paalaa  nu  den  constituerende 
Forsamling,  som  var  den  eneste  lovlige  Myndighed,  der 
havde  noget  at  sige.  I  Erkjendelse  af,  at  de  forældede 
Standsforrettigheder  vare  den  egentlige  Aarsag  til  Folkets 
Nød  og  Forbitrelse,  gjorde  Adelen  og  Gejstligheden  fri- 
villig Afkald  paa  sin  Skattefrihed,  Jagtret,  Jurisdiction, 
Tiende;  Stænderne  og  Provinserne  opgav  deres  Privilegier; 
Bønderne  bleve  fritagne  for  Hoveri;  alle  Statsborgere 
iik  lige  Adgang  til  civile  og  militære  Embeder.  Alt  dette 
besluttedes  under  den  højeste  Begejstring  for  Fædre- 
landets Sag  i  Mødet  Natten  den  4de  August,  og  saaledes 
omstyrtedes  i  een  Nat  Grundpillerne  for  den  i  Aar- 
hundreder  opførte  Statsorden. 

Trods  disse  kraftige  Foranstaltninger  vedblev  der  i 
Paris  at  herske  den  største  Ophidselse,  da  man  frygtede 
for,  at  Hoffet  skulde  føre  Kongen  til  en  Grænsefæstning, 
hvor  han  i  Sikkerhed  kunde  tage  alle  Indrømmelser  til- 
bage. En  Gnist  var  tilstrækkelig  til  igjen  at  tænde 
Oprørsluen.  Da  hed  det  sig,  at  Nationen  var  bleven 
forhaanet  ved  et  Officersgilde  i  Versailles,  som  den  konge- 
lige Familie  havde  overværet.  En  følelig  Brødmangel 
ophidsede  Mængden  end  mere,  og  pludselig  (den  5te  Ok- 
tober) satte  uhyre  Pøbelsværme,  Fruentimmer  og  bevæbnede 
Mænd,  sig  i  Bevægelse  mod  Versailles.  „Lad  os  faa  fat 
i  „Bageren  og  Bagersken",  raabtes  der;  Kongen  og 
Dronningen  skulde  skaffe  Brød.  Man  trængte  ind  i  Slots- 
gaarden,  dræbte  Vagterne  og  naaede  til  Dronningens,  den 
forhadte  Østerrigerindes,  Værelser,  som  hun  skyndsomt 
maatte  forlade  for  at  frelse  sit  Liv.  Det  lykkedes  vel 
Lafayette,  som  var  ilet  til  med  en  Del  af  Nationalgarden, 
at  dæmpe  Stormen;  men  Kongen  og  Dronningen  maatte 
i  et  sælsomt  Optog  følge  med  Pøbelen  til  Paris,  hvor 
de  toge  Ophold  i  det  længe  ubenyttede  Slot  Tuilerierne 
(den  6te  Okt.).  Midt  i  den  store,  Revolutionen  hengivne 
Stad  bevogtedes  Kongen  nu  som  Gidsel  paa,  at  der  fra 
Hoffets  Side  intet  foretoges  mod  Nationen. 

Den  constituerende  Forsamling,  der  ligeledes  flyttede 
til  Paris,  fortsatte  her  de  i  Versailles  paabegyndte  Lov- 
arbejder. Efter  amerikansk  Mønster  havde  man  først 
vedtaget  Erklæringen  om  Menneskerettighederne, 
hvis  Hovedpunkter  vare,  at  alle  Mennesker  ere  lige  i 
Rettigheder,  og  at  Enevoldsmagten  tilhører  Folket,  som  har 
Ret  til  at  værge  sig  mod  Undertrykkelse.  Idet  man 
søgte  at  bringe  disse  Grundsætninger  i  Forbindelse  med 
den  monarchiske  Regjeringsform,  indrettedes  Frank- 
rigs nye  Forfatning  saaledes,  at  Kongen  som  Laudets 
første  Embedsmand  fik  den  udøvende  Magt;  at  den 
lovgivende  Magt  tildeltes  en  permanent,  kongevalgt 
Forsamling,   mod  hvis   Beslutninger   Kongen   dog  fik  et 

udsættende  (suspensivt)  Veto,  og  den  dømmende  Magt 
overdroges  til  folkevalgte  Domstole.  Ligesom  Parla- 
menterne derved  ophævedes,  saaledes  omdannedes  hele 
Retsplejen,  og  alle  Statsborgere  stilledes  lige  for  Loven. 
For  Ligheden  var  i  øvrigt  det  meste  allerede  gjort  ved 
Beslutningerne  af  4de  August;  men  man  gik  endnu  videre 
og  udslettede  al  Stand sforskj el  ved  Ophævelse  af  Adel, 
Titler  og  Førstefødselsret;  Retten  til  at  erhverve 
Grundejendom  blev  fælles  for  alle.  Fremdeles  afskaffedes 
de  gamle  Provinser  med  deres  særskilte  Indretninger, 
og  Frankrig  inddeltes  paa  ensartet  Maade  i  8  3  De- 
partementer, et  mægtigt  Middel  til  at  styrke  Rigets 
Enhed.  I  Tidens  Aand  reformeredes  fremdeles  de  kirke- 
lige Forhold:  alle  Munkeordener  ophævedes,  hvert  De- 
partement gjordes  til  et  Stift,  og  Folket  fik  Ret  til  at 
vælge  de  gejstlige  Embedsmænd  (Kirkens  borgerlige  For- 
fatning). Hertil  føjedes  en  Beslutning,  hvorved  alt  Kirke- 
og  Kloster  god  s  erklæredes  for  Statens  Ejendom,  mod 
at  denne  overtog  Gejstlighedens  Lønning.  Det  samme 
var  sket  med  de  kongelige  Domæner,  medens  en  bestemt 
Pengesum  anvistes  til  Kongens  og  Hoffets  Underhold 
(Civilliste).  Disse  „Nationalgodser",  der  havde  en  Værdi 
af  mange  hundrede  Millioner,  frembød  et  passende  Middel 
til  at  afhjælpe  Finansnøden.  Men  da  store  Pengesummer 
øjeblikkelig  maatte  skaffes  tilveje,  besluttede  den  con- 
stituerende  Forsamling  at  udstede  Papirspenge,  som 
skulde  indløses  og  opbrændes,  efterhaanden  som  Godsernes 
Salg  kunde  finde  Sted.  Necker  modsatte  sig  forgjæves 
dette  lette,  men  farlige  Middel  til  at  rejse  Penge.  Han 
traadte  da  ud  af  Regjeringen  og  forlod  Frankrig,  hvor 
andre  havde  fortrængt  ham  af  Folkegunsten.  Virkelig 
gik  Neckers  Advarsler  snart  i  Opfyldelse.  Da  Sedlerne 
udstedtes  i  langt  større  Mængde,  end  de  kunde  indløses, 
sank  deres  Værdi  langt  under  det  paalydende  Beløb; 
Pengevæsenet  kom  i  fuldstændig  Forvirring,  og  deraf  op- 
stod igjen  Dyrtid,  Pøbeioprør  og  alleslags  Ulykker.    Men 

Salget  og  UdstykniDgen  af  Nationalgodserne,  hvis  Mængde 
siden  forøgedes  med  Emigranternes  konfiskerede  Ejen- 
domme, styrkede  i  høj  Grad  Revolutionens  Sag;  thi 
derved  dannedes  en  talrig  fri  Landbostand,  der  ved  egen 
Fordel  var  knyttet  til  den  nye  Tingenes  Orden. 

De  store,  politiske  og  sociale,  Reformer  vare  satte 
igjennem  af  den  constituerende  Forsamlings  frisindede 
Flertal  (venstre  Side),  som  repræsenterede  Folkets  Middel- 
klasse og  særlig  støttede  sig  til  Nationalgarden.  Det 
adelige  og  gejstlige  Aristokrati  (højre  Side)  havde  for- 
gjæves  stridt  imod;  dets  Modstand  blev  stedse  svagere, 
og  dets  Antal  mindre.  Adelen  havde  nemlig,  da  den 
saa  Kongen  given  til  Pris  for  Pøbelens  Forhaanelser  og 
alt  Bestaaende  omstyrtet,  slaaet  ind  paa  den  vovelige  og 
ubesindige  Vej  at  udvandre.  Efter  den  14de  Juli 
havde  Kongens  Broder,  Greven  af  Artois,  givet  Exemplet 
hertil;  men  efter  den  5te  Oktober  tog  Emigranternes 
Antal  til  i  en  overordentlig  Grad.  Deres  Udsendinge 
indfandt  sig  ved  alle  evropæiske  Hoffer,  hvor  de  op- 
fordrede til  at  gjenoprette  den  gamle  Tilstand  i  Frankrig 
med  Vaabenmagt.  Tusinder  af  dem  samlede  sig  paa 
Grænserne,  især  i  Koblenz,  og  beredte  sig  til  at 
understøtte  et  fjendtligt  Indfald  i  deres  Fædreland.  Ogsaa 
Gejstligheden  blev  en  erklæret  Fjende  af  Frihedsbevægelsen, 
siden  den  constituerende  Forsamling  egenmægtig  og  mod 
Pavens  Villie  omdannede  de  kirkelige  Forhold.  To  Tredie- 
dele  af  Præsterne  nægtede  at  aflægge  Ed  paa  Forfat- 
ningen; de  maatte  nedlægge  deres  Embeder,  men  ved- 
bleve  just  derfor  i  de  troende  Katholikers  Øjne  at  gjælde 
for  sande  Præster  og  benyttede  deres  Indflydelse  til  at 
vække  Had  til  Revolutionen  især  hos  den  overtroiske 
Landalmue.  Saaledes  begyndte  baade  indre  og  ydre 
Fjender  at  true  Frankrigs  endnu  ubefæstede  Fri- 
hed. Dette  virkede  igjen  tilbage  paa  Folkestemningen, 
der  holdtes  i  en  vedvarende  Ophidselse  gjeunem 
politiske    Klubber,    hvoraf   flere    stiftedes    i    denne    Tid. 

Midt  under  den  tiltagende  Uro  stod  den  svage  Ludvig  16 
holdningsløs  og  vaklende,  snart  paavirket  af  Hoffet,  der 
stod  i  Forbindelse  med  Emigranterne,  snart  ængstet  af 
Klubbernes  Trusler  og  Pøbelens  Forhaanelser.  Kun  i 
enkelte  Øjeblikke  syntes  en  Forsoning  endnu  at  være 
mulig  f.  Ex.  ved  den  storartede  Fest  paa  Marsmarken, 
den  14de  Juli  1790,  Aarsdagen  for  Bastillens  Indtagelse. 
For  det  forsamlede  Folk  aflagde  Ludvig  her  Ed  paa  den 
ufuldendte  Forfatning;  man  tiljublede  ikke  blot  ham, 
men  endogsaa  Dronningen  høje  Bifaldsraab,  da  hun 
léfftede  Dauphinen  i  Vejret,  ligesom  for  at  lade  ham  del- 
tage i  den  almindelige  Glæde.  Men  dette  var  kun  en 
hurtig  forbigaaende  Stemning.  Snart  traadte  Mod- 
sætningerne frem  paauy,  og  Partikampen  brød  løs  med 
samme  Bitterhed  som  før. 

Ude  af  Stand  til  at  beherske  Forholdene  ved  egne 
Kræfter,  indlod  Kongen  sig  i  hemmelig  Forbindelse  med 
Mira b eau.  Denne  Frihedsmand,  der  havde  bidraget 
mere  end  nogen  anden  til  at  styrte  Despotiet,  mente 
nemlig,  at  det  nu  var  nødvendigt  at  danne  en  kraftig  og 
folkelig  Regjering,  som  kunde  sikre  Frihedsværket  en 
rolig  Udvikling  og  afværge  alle  tøjlesløse  Udskejelser. 
Men  uheldigvis  døde  Mirabeau  (1791),  førend  Kongen 
kunde  bestemme  sig  til  at  følge  hans  Planer.  Raadvild 
og  forladt  besluttede  Kongen  nu  at  unddrage  sig  sin 
pinlige  Stilling  ved  hemmelig  Flugt.  Om  Natten  den 
20de  Juni  1791  lykkedes  det  ham  med  sin  Familie  at 
snige  sig  ud  af  Paris  og  derpaa  at  fortsætte  Rejsen 
uhindret  indtil  Grænsen  af  Lothriugen,  hvor  en  Troppe- 
styrke stod  beredt  til  de  Flygtendes  Beskyttelse.  Men 
paa  en  Bro  ved  Byen  Varennes  blev  Vognen  pludselig 
standset.  Kongen  var  bleven  gjenkjendt  og  førtes  nu 
under  Nationalgardens  Bedækning  tilbage  til  Paris.  Her 
blev  vel  den  kongelige  Myndighed  midlertidig  ophævet, 
men  3  Maaneder  efter  gjenoprettet,  da  Forfatningen  var 
fuldendt  og  besvoret  af  Ludvig  16.    Den  constituerende 

Forsamling,  hvis  Hverv  dermed  var  tilendebragt,  op- 
løste sig  d.  30te  September  1791,  efter  at  have  arbejdet 
i  2V2  Aar.  Det  var  besluttet,  at  ingen  af  dens  Med- 
lemmer kunde  gjenvælges  til  den  lovgivende  Forsamling, 
der  skulde  indtage  dens  Plads. 

§  2.     Den  lovgivende  Forsamling. 

Det  store  Folkeparti,  som  havde  styrtet  den  gamle 
Statsorden  i  Frankrig,  havde  især  efter  Kongens  Forsøg 
paa  at  flygte  begyndt  at  opløse  sig  i  to  Hovedgrupper: 
Tilhængerne  afdenconstitutionelle  Kongemagt 
og  Republikanerne,  mellem  hvilke  Spaltningen  med 
hver  Dag  blev  skarpere.  Republikanske  Anskuelser  ud- 
bredtes vidt  Qg  bredt  gjenuem  de  politiske  Klubber,  al 
hvilke  ingen  opnaaede  saa  frygtelig  en  Berømmelse  som 
Jakobinernes  Klub*),  efter  at  den  snedige  og  grusomme 
Robespierre  var  bleven  dens  Leder.  Da  han  havde 
været  Medlem  af  den  constituerende  Forsamling  og  derfor 
var  udelukket  fra  at  tage  Sæde  i  den  lovgivende  For- 
samling, fremtraadte  han  i  Jakobinerklubben,  blandt  hvis 
Medlemmer  han  vidste  at  skaffe  sig  Ry  som  en  ægte 
Folkeven.  Man  beundrede  hans  Ubestikkelighed  og  strænge 
Levemaade ;  hans  svulstige  Veltalenhed  faldt  ret  i  Tidens 
Smag,  og  man  jublede  over  den  ubøjelige  Conseqvens, 
hvormed  han  vilde  have  Rousseaus  Ideer  gjennemførte. 
Snart  lykkedes  det  Robespierre  at  fortrænge  alle  dygtigere 
og  mere  ansete,  som  han  misundte  og  hadede;  da  blev 
Repubiikens  Indførelse  og  Folkets  Ret  til  at  tage  Hævn 
for  tidligere  Undertrykkelser  de  Læresætninger,  som 
daglig  foredroges  fra  Talerstolen  i  Jakobinernes  Klub. 
Ethvert  Forsøg  af  denne  Art  var  den  haandfaste  Pøbel, 
der  fyldte  Klubbens  Galerier,  beredt  til  at  understøtte  i 


)  Den    kaldtes    saaledes,    fordi    Møderne    holdtes    i    en    nedlagt 
Jakobinerkirke. 

Gjerningen.  Gjennem  Forgreninger  i  alle  Frankrigs 
Byer  og  gjennem  en  til  deres  Raadighed  staaende  tøjlesløs 
Presse  søgte  Jakobinerne  i  Paris  at  gjøre  sig  til  Organ 
for  den  offentlige  Mening,  og  snart  gjaldt  deres  Beslut- 
ninger for  Udtryk  af  Folkets  souveraine  Villie.  De  vold- 
somste Frihedsmænd  samledes  i  en  lignende  Klub,  C  or- 
de lierernes,  der  beherskedes  af  den  dristige  Folke- 
taler Danton  og  Skribenten  Camille  Desmoulins. 
Hvad  man  kunde  vente  sig  af  Fremtiden,  saas  allerede  nu 
af  Bladet  „Folkevennen",  hvori  den  afskyelige  Marat 
aabenbart  opfordrede  til  at  dræbe  alle  Aristokrater  og 
betegnede  de  laveste  Folkeklasser,  Sansculotterne, 
som  de  eneste  sande  Fædrelandsvenner.  Ved  Siden  af 
disse  yderliggaaende  Republikanere,  der  støttede  sig  til 
Masserne,  dannede  der  sig  ogsaa  et  maadeholdent 
repubikansk  Parti,  som  havde  Indflydelse  paa  de 
dannede  Klasser.  Dettes  mest  fremtrædende  Førere  vare 
nogle  unge  talentfulde,  men  lidet  fremsynede  Mænd  fra 
Departementet  Gironde,  efter  hvem  hele  Partiet  kaldtes 
Girondiner;  en  glødende  Begejstring  for  Friheden  og 
den  græsk-romerske  Oldtid  gjorde  dem  til  Kongedømmets 
Modstandere;  istedetfor  denne  forældede  Regjeringsform 
vilde  de  sætte  en  paa  Dyd  og  Sædelighed  grundet  Repu- 
blik, under  hvilken  Frankrig  skulde  gaa  forud  for 
Menneskeheden  i  alle  ædle  Idrætter. 

Lige  over  for  disse  talrige  og  stærke  Modstandere 
mistede  Tilhængerne  af  den  constitntionelle 
Kongemagt  Herredømmet  i  Paris.  Lafayette,  en  af 
deres  Hovedmænd,  maatte  fratræde  Kommandoen  over 
Nationalgarden,  medens  en  Mængde  af  den  ejendomsløse 
Pøbel  optoges  i  Hovedstadens  bevæbnede  Styrke.  At 
sætte  en  Dæmning  for  Revolutionens  rivende  Strøm  blev 
saa  meget  mindre  muligt  for  dette  besindige  Friheds- 
parti,  som  heller  ikke  Kongen  ærlig  vilde  slutte  sig  til 
det,  men  fortsatte  et  tvetydigt  Rænkespil,  hvorved  han 
just  arbejdede  sine  værste  Fjender  i  Hænderne.    Der  var 

saaledes  kun  ringe  Udsigt  til,  at  Frankrigs  constitutionelt- 
monarchiske  Forfatning  skulde  blive  varig. 

Den  af  lutter  nye  Kræfter  sammensatte  lovgivende 
Forsamling  aabnede  sine  Møder  d.  1ste  Oktober  1791. 
Venstre  Side  dannede  Republikanerne,  blandt  hvilke 
Girondinerne  under  Ledelse  af  Brissot  og  Vergni- 
aud  glimrede  ved  Veltalenhed;  højre  Side  bestod  af  den 
constitutionelle  Kongemagts  Tilhængere.  Da  Emigranterne 
rustede  sig  i  tætte  Masser  paa  Grænserne,  fandt  den 
lovgivende  Forsamling  det  nødvendigt  at  tage  strænge 
Forholdsregler  mod  dem.  Det  vedtoges,  at  de  Emigranter, 
der  ikke  inden  en  vis  Tidsfrist  vendte  tilbage,  vare  døds- 
dømte, og  at  deres  Gods  skulde  konfiskeres,  samt  at  de 
ubeedigede  Præster,  der  ophidsede  Almuen,  skulde  depor- 
teres. Kongen  anvendte  vel  sit  Veto  mod  begge  disse 
Love,  men  paadrog  sig  derved  kun  Beskyldning  for  at 
spille  under  Dække  med  Revolutionens  Fjender  i  Ind- 
og  Udlandet;  han  maatte  for  at  berolige  Folket  antage 
et  girondinsk  Ministerium,  i  hvilket  den  retsindige  Ro- 
land og  den  smidige  Dumouriez  vare  Hovedmændene. 
Forholdet  til  Udlandet,  hvor  Fyrsterne  begyndte  at  frygte 
Frihedsideernes  Indtrængen,  var  imidlertid  blevet  mere 
og  mere  spændt.  Da  endelig  Frants  2  af  Østerrig  i 
Forbund  med  Preussens  Konge  Frederik  Vilhelm  2 
truede  med  at  blande  sig  i  Frankrigs  indre  Anliggender, 
blev  Ludvig  16  af  sine  Ministre  tvungen  til  at  besvare 
dette  Skridt  med  en  Krigserklæring  (1792). 

Frankrig  var  kun  slet  forberedt  paa  Krig.  De  fleste 
Officerer  af  Adelen  vare  emigrerede;  de  tilbageblevne 
fandt  Mistillid  hos  Soldaterne  og  stempledes  som  For- 
rædere af  Paris's  tøjlesløse  Presse.  Selv  Lafayette,  der 
havde  faaet  en  Kommando  paa  Grænsen,  lagdes  for  Had, 
fordi  han  forsvarede  den  monarchiske  Forfatning.  Til 
Frankrigs  Forlegenheder  svarede  Fjendernes  Overmod. 
Da  Ferdinand  af  Brunsvig  i  Spidsen  for  en  Hær  af 
Preussere    og    Emigranter   rykkede    ind    over  Frankrigs 

østlige  Grænse,  udstedte  han  et  Manifest,  hvori  Paris 
blev  truet  med  Ødelæggelse  i  Bund  og  Grund,  dersom 
der  skete  Kongen  og  den  kongeligeFamilie  mindste  Overlast. 
Dette  var  i  Jakobinernes  Øjne  det  bedste  Bevis  paa,  at 
Ludvig  16  stod  i  forbryderisk  Forbindelse  med  Fjenden. 
Det  hed  sig  (ikke  uden  Grund),  at  Hoffet  kjendte  Preus- 
sernes Marcheplan  og  glædede  sig  til  deres  Indrykning  i 
Paris  som  til  en  Befrielsesdag.  Folkepartiets  Forbitrelse 
kjendte  nu  ingen  Grænser.  Bevæbnede  Bander  tilkaldtes 
fra  Departementerne  under  Skin  af  at  dække  Paris,  i 
Virkeligheden  for  at  omstyrte  Thronen,  medens  den  lov- 
givende Forsamling  gjenlød  af  Vergniauds  heftige  Angreb 
paa  Kongen.  Da  Marseillanerne,  lutter  vilde  Revolu- 
tionsmænd, rykkede  ind  i  Paris,  slog  Kongedømmets  sidste 
Time.  Danton,  Camille  Desmoulins  og  Bryggeren 
Santerre  traf  nu  aabei^lyst  Anstalter  til  en  Opstand, 
som  Foreningen  af  Jakobinere,  Cordelierer,  Departements- 
tropper og  Forstædernes  Sansculotter  skulde  gjøre  uimod- 
staaelig.  Udførelsen  fastsattes  til  den  10de  August 
1792.  Ved  Midnatstid  lød  Stormklokken  og  hvirvlede 
Allarmtrommen  over  den  store  Hovedstad.  Medens  en 
Folkesværm  begav  sig  til  Raadhuset  for  at  indsætte  et 
nyt,  jakobinsk  Borgerraad,  drog  Oprørernes  Hovedmasse 
bevæbnet  med  Geværer,  Sabler  eller  Spyd,  mod  Tuile- 
rierne.  Ludvig  16  havde  her  til  sit  Forsvar  samlet  en 
Bataillon  af  Schweizergarden,  en  Del  Adelsmænd  og 
Tjenere,  som  ikke  vilde  svigte  ham  i  Nøden.  National- 
garden var  derimod  mødt  i  ringe  Antal,  og  da  Kongen 
viste  sig  for  den,  blev  han  modtaget  med  Raabet:  ,.Folket 
leve".  Under  disse  Omstændigheder  syntes  det  altfor 
farligt  at  indlade  sig  paa  en  Kamp.  I  det  yderste  Øje- 
blik, da  Pøbelmassen  allerede  omringede  Slottet,  flygtede 
Kongen  med  sin  Familie  til  den  lovgivende  Forsamling, 
i  hvis  Midte  han  haabede  at  finde  Beskyttelse.  Alligevel 
udspandt  der  sig  en  Kamp  ved  Indgangen  til  Slottet, 
uden  at  man  veed,  fra  hvilken  Side  Begyndelsen   skete. 

Schweizerne  holdt  sig  tappert;  men  da  de  paa  Kongens 
BefaliDg  havde  standset  Ilden,  styrtede  Belejrerne  frem 
under  frygteligt  Hævnskrig  og  nedsablede  alle  Slottets 
Forsvarere.  Opstandens  Ledere  benyttede  sig  hurtig  af 
Sejren.  Efterat  Folkemassen  under  vilde  Sange  og  frem- 
visende sine  blodige  Trofæer  var  draget  igjecnem  den 
lovgivende  Forsamlings  Sal,  indfandt  Borgerraadet  sig, 
i  hvilket  Marat  og  Robespierre  havde  taget  Sæde, 
og  fordrede  bydende,  at  det  souveraine  Folk  skulde  ind- 
sættes i  sine  Rettigheder.  Forsamlingen  var  lamslaaet 
af  Skræk,  Gironden  følte  sig  afmægtig  lige  over  for  de 
frygtelige  Kræfter,  som  den  selv  havde  været  med  til 
at  sætte  i  Bevægelse.  Det  besluttedes  i  en  Fart,  at 
Kongen  var  midlertidig  afsat,  og  at  et  National- 
con vent  skulde  sammenkaldes  for  at  bestemme  Frankrigs 
fremtidige  Forfatning. 

Indtil  dette  kunde  ske,  herskede  det  jakobinske 
Borgerraad  i  Paris,  understøttet  afDanton,  som  var 
bleven  Minister,  og  af  Santerre,  som  var  stillet  i  Spidsen 
for  Nationalgarden.  Alt,  hvad  disse  forlangte,  maatte 
den  lovgivende  Forsamling  stadfæste.  Det  var  frygtelige 
Dage  for  alle  Venner  af  Kongedømmet.  Ludvig  16, 
Dronningen  og  den  øvrige  kongelige  Familie  bleve  fængs- 
lede i  Tempeltaarnet  og  satte  under  Borgerraadets  strænge 
Opsyn.  Lafayette  maatte,  efter  et  forgjæves  Forsøg 
paa  at  gjenoprette  Kongemagten,  søge  Frelse  i  Flugten; 
men  Østerrigerne  opsnappede  ham  og  holdt  ham  flere  Aar 
i  Fangenskab.  Medens  Preusserne  uden  synderlig  Mod- 
stand rykkede  frem  gjennem  Champagne,  steg  Ophidselsen 
i  Paris  til  den  voldsomste  Grad.  Borgerraadet  lod  tal- 
rige Husundersøgelser  anstille,  hvorved  en  stor  Mængde 
Mennesker  fængsledes  som  mistænkte  for  at  være  konge- 
ligsindede eller  staa  i  Forbindelse  med  Fjenden.  Da 
disses  Domfældelse  ikke  syntes  at  gaa  hurtig  nok  fra 
Haanden,  brød  blodtørstige  Pøbelskarer  ind  i  Fængslerne 
og  myrdede  paa  den  rædselsfuldeste  Maade  omtrent  1400 

Mennesker  (2 — 6  Septbr.  1792).  Ingen  forsøgte  at  hindre 
denne  Folkejustits;  Danton  ansaa  det  for  nødvendigt 
„at  indjage  de  Kongeligsindede  Skræk" ;  ja  Borgerraadet 
udbetalte  endog  Morderne  Dagløn  for  deres  „Arbejde  i 
Fædrelandets  Tjeneste". 

§  3.     Nationalconventet. 

Den  lovgivende  Forsamling  sluttede  sine  Møder  den 
20de  Septbr.  1792.  Dagen  efter  sammentraadte  National- 
conventet og  erklærede  enstemmig  Frankrig  for  en 
Republik.  Men  efterat  den  fælles  Fjende,  Kongen,  var 
styrtet,  ophørte  ogsaa  Enigheden  i  det  republikanske 
Parti.  Skarpe  Modsætninger  adskilte  Girondinerne, 
der  afskyede  Voldsgjerningerne  og  fordrede  Friheden 
brugt  med  Maadehold,  fra  de  yderliggaaende  Jakobinere, 
som  i  Kraft  af  den  ubegrænsede  Ligheds  Princip  vilde 
bringe  Masserne  til  Herredømmet,  hvilke  Midlerne  end 
vare.  Intet  af  disse  Partier  havde  i  Begyndelsen  bestemt 
Overvægten  i  Conventet.  I  Paris,  hvor  Valgene  foregik 
i  Jakobinernes  Klub,  havde  man  valgt  disses  mest  ud- 
prægede Førere,  Robes  pi  erre,  Danton,  Camille 
Des  moulins,  Marat,  som  med  deres  Tilhængere  satte 
sig  paa  de  højeste  Pladser  i  Conventssalen,  hvoraf  dette 
Parti  kaldtes  Bjerget.  Paa  disse  Bænke  saas  endog 
Philipaf  O  rieans,  som  havde  antaget  Navnet  E  galité 
og  paa  enhver  Maade  søgte  at  bringe  sin  kongelige  Her- 
komst i  Forglemmelse.  Derimod  havde  Departementerne 
for  en  stor  Del  valgt  Gir on diner,  der  nu  indtog  højre 
Side  i  Modsætning  til  Bjerget.  Partierne  fik  snart  Lejlighed 
til  at  prøve  Kræfter,  da  det  besluttedes  at  sætte  „Ludvig 
Capet  under  Anklage  for  Højforræderi.  Han  maatte 
underkaste  sig  et  Forhør  for  Conventets  Skranke.  Men 
hverken  hans  værdige  Holdning  under  dette  eller  hans 
Advokaters  Veltalenhed  eller  den  Forfatningsbestemmelse, 
so(m  erklærede  Kongen  for  ukrænkelig,   kunde  virke  paa 

disse  Mænd,  der  paa  een  Gang  opkastede  sig  til  Ludvigs 
Anklagere  og  Dommere.  Med  stor  Majoritet  afsagdes 
Kjendelsen  „skyldig".  Spørgsmaalet  var  derpaa,  hvilken 
Straf  han  skulde  lide.  Bjerget  vilde  ikke  slippe  sit 
Bytte.  Kongens  Død  skulde  paa  een  Gang  indjage  Evropas 
Fyrster  en  gavnlig  Skræk  og  gjøre  enhver  Tilbagegang 
til  Monarchiet  umulig.  Girondinerne  vilde  derimod  ikke 
udgyde  Kongens  Blod;  men  forfærdede  over  den  af 
Klubberne  ophidsede  Pøbels  Trusler,  vovede  de  næppe  at 
vedkjende  sig  denne  Hensigt.  De  gjorde  kun  et  mat 
Forsøg  paa  at  lade  Conventets  Dom  bekræfte  af  hele  det 
franske  Folk.  Da  dette  Forslag  var  forkastet,  udtalte 
Conventet  sig  med  faa  Stemmers  Overvægt  for  Døds- 
straffen. Ludvig  modtog  sin  Dom  med  Fatning.  En 
Forudfølelse  havde  allerede  længe  gjort  ham  fortrolig 
med  den  Tanke,  at  han  vilde  komme  til  at  lide  samme 
Skjæbne  som  den  engelske  Kong  Karl  1,  hvis  Historie 
gjerne  fandtes  opslaaet  paa  hans  Bord.  Efter  en  gribende 
Afsked  med  sin  Familie  blev  han  ført  gjeDnem  dobbelte 
Rækker  af  Soldater  til  Skafottet.  Han  forsøgte  her  at 
tale  til  Folket,  men  Santerre  lod  hans  Stemme  overdøve 
af  Trommernes  Hvirvlen.  Faa  Øjeblikke  efter  gjorde 
Guillotinen  Ende  paa  hans  Liv  (21de  Januar  1793). 

Paa  Krigsskuepladsen  vare  imidlertid  vigtige  Be- 
givenheder forefaldne.  Efter  at  have  samlet  de  forskjellige 
Armeer  i  Nordfrankrig  under  sin  Kommando,  tvang  General 
Dumouriez  den  preussiske  Hær,  som  var  kommen  Paris 
nær  paa  faa  Dagmarcher,  til  at  vige.  Et  regnfuldt  Efter- 
aar  og  Mangel  paa  Levnetsmidler  gjorde  Tilbagetoget 
ødelæggende,  og  Ferdinand  af  Brunsvig  maatte  føre  sin 
Hær  i  opløst  Tilstand  ud  af  Frankrig.  Dumouriez  fik 
derved  frie  Hænder  til  at  vende  sig  mod  Østerrigerne. 
Sejren  vedJemappe  (1792)  bragte  hele  Belgien  i  Fransk- 
mændenes Hænder,  og  Skibsfarten  paa  Schelde  blev  fri- 
givet til  Hollændernes  store  Misfornøjelse.  Paa  samme 
Tid  blev  Savoyen  og  Nizza   erobret  fra  Kongen  af  Sar- 

Bloch,  nyeste  Historie.  2 

(linien,  der  havde  sluttet  sig  til  Frankrigs  Fjender. 
Men  ved  Ludvig  d.  16des  Henrettelse  og  ved  Udbredelsen 
af  republikanske  Grundsætninger  i  de  erobrede  Lande 
udæskede  Conventet  næsten  alle  Evropas  Hoffer  til  Kamp. 
I  Aaret  1793  udbrød  Krigen  efterhaanden  med  England, 
som  styredes  af  William  Pitt,  med  Holland,  hvis  Arve- 
statholder Vilhelm  5  gik  i  Englands  Fodspor,  med 
Spanien,  det  tyske  Rige  og  næsten  alle  de  ita- 
lienske Stater.*)  Sjælen  i  denne  første  Coalition 
mod  Frankrig  var  William  Pitt.  Medens  han  ved  engelske 
Subsidier  satte  Fastlandsmagterne  istand  til  at  falde 
over  Frankrig,  opnaaede  han  en  dobbelt  Hensigt,  at 
tilfredsstille  det  engelske  Aristokratis  Had  til  Revolu- 
tionen og  at  befæste  Englands  Overherredømme  paa  Havet. 
Under  disse  Omstændigheder  tog  Krigen  i  1793  en 
for  Frankrig  meget  farlig  Vending.  Dumouriez  tabte 
Slaget  ved  Neerwinden,  hvilket  havde  hele  Belgiens 
Rømning  til  Følge.  Da  han  derpaa  vilde  drage  mod  Paris 
for  at  styrte  Bjerget  og  gjenoprette  Kongemagten,  blev 
han  forladt  af  sine  Soldater  og  undslap  kun  med  Livs- 
fare til  den  østerrigske  Lejr.  I  Frankrigs  Indre  naaede 
Strid  og  Opløsning  paa  den  Tid  sit  Højeste.  Aabent  Op- 
rør udbrød  i  Vendée,  hvis  Befolkning  bestod  af  kraftige, 
men  uvidende  Bønder,  der  gik  i  Præsternes  Ledebaand 
og  vare  meget  forbitrede  over  de  nye,  af  Revolutionen 
skabte  Tilstande.  Begunstigede  af  det  skov-  og  mose- 
rige Terrain,  bragte  Vendéerne  Død  og  Undergang 
over  Republikens  Soldater,  der  vovede  sig  ind  i  deres 
Land.  Forvovne  Smuglere  i  Bretagne,  Chouanerne, 
sluttede  sig  til  Opstanden.  Snart  stode  100,000  Mennesker 
under  Vaaben  paa  begge  Sider  af  Loire. 


*)  Neutrale  vare  kun  Danmark,  Sverige,  Schweiz  og  Tyrkiet. 
Ruslands  Holdning  var  fjendtlig  mod  Frankrig;  men  beskjæf- 
tiget  med  Polens  Deling  afholdt  den  kloge  Katharina  sig  fra 
al  virksom  Deltagelse  i  Krigen. 

Paa  samme  Tid  var  Conventets  Kraft  lammet  ved 
bitre  Partikampe.  Bjerget  udslyngede  heftige  Beskyld- 
ninger mod  Girondinerne,  kaldte  dem  Dumouriez's  Med- 
skyldige eller  paastod,  at  de  vilde  rejse  Departementerne 
mod  Hovedstaden  og  omdanne  den  udelelige  Republik 
til  en  Føderativstat.  Girondinerne  svarede  med  at 
anklage  Bjergets  Førere  for  Delagtighed  i  September- 
Myrderiet  eller  for  at  ville  tyrannisere  Conventet  og  hele 
Frankrig  ved  Hjælp  af  Paris's  Pøbel.  Da  Gironden  endnu 
hævdede  sin  Indflydelse  i  Conventet  ved  Ordets  Magt, 
toge  Modstanderne  deres  Tilflugt  til  Vold.  I  flere  Dage 
kaldte  Stormklokkerne  til  Vaaben ;  Borgerraadet  indfandt 
sig  i  Conventet  og  krævede  Girondens  Førere  fængslede. 
Forgjæves  søgte  Forsamlingen  med  Præsidenten  i  Spidsen 
at  forlade  Salen,  hvor  Pøbelens  Trusler  hindrede  al  fri 
Raadslagning.  Da  Henriot,  en  forhenvæ-rende  Politi- 
spion, som  var  bleven  Anfører  for  Nationalgarden, 
truede  med  at  skyde  Conventet  ned,  dersom  Folkets 
Villie  ikke  agtedes,  maatte  man  opgive  al  Modstand. 
Under  frygtelig  Larm  udstedtes  Arrestordre  mod  32  af 
Girondinernes  Parti,  deriblandt  Vergniaud,  Brissot 
og  Roland  (2  Juni  1793).  Nogle  af  dem  fandt  sig  i 
denne  Skjæbne,  skjønt  den  var  den  sikre  Vej  til  Døden; 
andre  flygtede  til  Departementerne,  for  at  vække  Opstand 
mod  Bjergets  Tyranni.  Lyon,  Marseille,  Toulon, 
Bordeaux  og  Caen  faldt  fra  Conventet;  Toulon  optog 
en  Besætning  fra  den  udenfor  Havnen  liggende  engelske 
Flaade,  og  Ludvig  17,  der  sad  indespærret  i  Temple 
med  sin  Moder,  udraabtes  til  Frankrigs  Konge.  Char- 
lotte Corday,  en  sværmerisk  Pige  fra  Caen,  skaffede 
sig  Adgang  til  Marat  og  stødte  ham  en  Dolk  i  Hjertet. 
I  den  Tro  at  have  gavnet  Frihedens  Sag,  led  hun  frejdig 
Døden  paa  Skafottet. 

Medens  saaledes  Borgerkrigen  omspændte  Største- 
delen af  Frankrig,  vare  de  fjendtlige  Hære  fra  alle  Sider 
trængte    frem    over    Grænserne;    Østerrigerne    og    Eng- 

lænderne  faldt  ind  Nord  fra,  Preusserne  gik  over  Rhinen, 
Sardinierne  over  Alperne  og  Spanierne  over  Pyrenæerne. 
Conventets  Beslutninger  lystredes  kun  i  Paris  og  de  nær- 
meste Departementer,  samt  i  Armeerne,  Alt  tydede  paa, 
at  Revolutionen  var  sin  Undergang  nær.  Men  Bjerget 
var  paa  samme  Tid  blevet  eneherskende  i  Conventet  og 
paatrykte  snart  Kampen  med  de  indre  og  ydre  Fjender 
en  frygtelig  Kraft.  For  at  tilfredsstille  Folket,  forfattedes 
i  Hast  en  demokratisk  Grundlov  (Constitutionen  af 
1793);  men  da  Frankrigs  Frelse  beroede  paa  Regjeringens 
Fasthed,  skulde  denne  Grundlov  først  træde  i  Kraft, 
naar  Farerne  vare  fjernede.  Indtil  da  tiltog  Conventet 
sig  dictatorisk  Magt  og  lod  denne  udøve  gjennem 
Velfærdsudvalget  (comité  du  salut  public),  blandt 
hvis  Medlemmer  Danton,  og  senere  Robespierre  og 
St.  Just  vare  de  vigtigste.  Dermed  begynder  Rædsels- 
perioden  (Terrorismen).  Conventets  stormende  Møder 
afløstes  nu  af  korte,  næsten  tavse  Sammenkomster,  i 
hvilke  Velfæ.rdsudvalgets  Beslutninger  fik  Lovskraft. 
Man  nøjedes  ikke  med  at  gjennemføre  Loven  mod  Emi- 
granterne i  dens  fulde  Strænghed;  en  ny,  frygtelig  Lov 
paabød  alle  Mistænktes  Fængsling,  og  som  saadanne 
betegnedes  alle  forhenværende  adelige,  alle  ubeedigede 
Præster,  enhver,  der  udmærkede  sig  ved  Rigdom  eller 
Dannelse,  naar  han  ikke  i  Gjerningen  viste  sig  Republiken 
hengiven.  De  Fængsledes  Skjæbne  afgjordes  af  en  ny 
Domstol,  Revolutionstrib  unalet,  ved  en  kort,  mundt- 
lig Proces;  Døden  var  saa  godt  som  den  eneste  Straf, 
der  tilkjendtes,  og  Udførelsen  fandt  øjeblikkeUgt  Sted. 
Al  Modstand  mod  Republiken  skulde  knuses 
ved  Skræk.  Bloddommene,  der  snart  bleve  almindelige, 
ramte  først  højtstaaende  Personer  eller  berømte  Navne 
for  at  gjøre  desto  større  Virkning.  Maria  Antoinette 
(Enken  „Capet")  anklagedes  for  Delagtighed  i  sin  Mands 
Forbrydelser  og  modtog  Døden  som  en  velkommen  Ende 
paa   utallige    Lidelser.      Hendes    Skjæbne    delte    Ludvig 

cl.  ledes  fromme  Søster  Elisabet  og  Philip  Egalité, 
skjønt  han  havde  virket  sammen  med  de  vildeste  Ja- 
kobinere. De  fængslede  Girondiner  bragtes  under 
Øxen,  syngende  Marseillaisen,  og  Rolands  Kone,  hvis  Hus 
havde  været  et  Foreningspunkt  for  dem,  døde  med  Be- 
klagelse over  al  den  Uret,  man  begik  i  Frihedens  Navn. 
Frihedstiden  skulde  betegnes  ved  et  fuldstændigt  Brud 
med  Fortiden.  Katholicismen  blev  afskaffet  som 
Statsreligion,  og  Gudstjenesten  forbudt.  Den  christe- 
lige  Kalender  maatte  vige  for  Frihedens  Tidsregning, 
i  hvilken  Aaret  begyndte  med  Republikens  første  Dag  (22de 
Sept.  Jævndøgn) ;  Maanederne  fik  nye  Navne  efter  de  skiftende 
Aarstider,  og  istedetfor  Uger  traadte  Dekader.  Decimal- 
systemet indførtes  i  Maal  og  Vægt.  Papirspengene  fik 
tvungen  Kurs  derved,  at  bestemte  Priser  (maximum) 
sattes  paa  alle  Varer.  Den  fine,  slebne  Selskabstone,  der 
kun  syntes  at  passe  for  Aristokrater,  fortrængtes;  man 
tiltalte  hinanden  med  „Du"  og  „Borger".  Alvorlige  og 
simple  Sæder  skulde  udmærke  Nutidens  ligesom  Oldtidens 
Republikanere.  Et  Parti  af  de  vildeste  Demokrater,  som 
havde  Sæde  i  Borgerraadet,  gjorde  Forsøg  paa  at  ind- 
føre en  Tilbedelse  af  Fornuften.  I  Fornuftens  Tempe 
(Notre-Dame  Kirken)  holdtes  hver  tiende  Dag  en  Guds- 
tjeneste med  Musik  og  Dans,  ved  hvilken  en  ung  Kone, 
klædt  i  Frihedens  Farver,  forestillede  Frihedens  Gud- 
inde. Men  Robespierre  vilde  ikke  taale  dette  Vanvid. 
Han  lod  Conventet  decretere,  at  det  franske  Folk  troede 
paa  et  højeste  Væsen,  og  Ophavsmændene  til  Fornuft- 
dyrkelsen bleve  siden,  da  de  begik  andre  Udskejelser, 
guillotinerede. 

Medens  Rædselsherredømmet  saaledes  udfoldede  sig  i 
Paris,  ledede  Ingeniørofficeren  Garn  o t,  som  Medlem  af 
Velfærdsudvalget,  Kampen  mod  de  oprørske  Departe- 
menter og  Udlandet  med  uhyre  Kraft  En  Lov,  hvorved 
det  franske  Folk  udskreves  i  Masse,  fyldte  Armeens 
Rammer.    Efterat  de  fornemme  Officerer,  der  endnu  vare 

tilbage,  vare  afsatte,  udvalgtes  nye  republikanske  Generaler 
af  de  underordnedes  Rækker.  Udsendinge  fra  Conventet 
traadte  til  for  at  vaage  over  deres  Færd,  anspore  Be- 
gejstringen for  Fædrelandets  Sag  og  tilvejebringe  alle 
Fornødenheder  ved  vilkaarlige  Befalinger.  For  den  General, 
der  ikke  gjorde  sin  Pligt  —  og  til  Pligterne  hørte  frem- 
for alt  Sejren  —  stod  Guillotinen  truende  i  Baggrunden. 
Virkningerne  af  Regjeringens  og  hele  Folkets  overordent- 
lige Anstrængelser  sporedes  snart  overalt.  Vendéerne,  der 
kjæmpede  tappert,  men  uden  Sammenhold,  kunde  i  Længden 
ikke  modstaa  en  Krigsførelse,  der  gik  ad  paa  at  berøve 
dem  ethvert  Holdepunkt  ved  en  planmæssig  Ødelæggelse 
af  Landet.  Conventet  havde  skrevet  til  sine  Tropper: 
„Frihedens  Soldater  I  Vendéens  Røvere  maa  være  ud- 
ryddede inden  Oktober  Maaneds  Ende".  Svaret  lød:  „Vi 
have  intet  efterladt  uden  Lig  og  Aske".  Conventets  Ud- 
sending, den  blodtørstige  C  ar  ri  er,  rasede  i  Nantes 
frygtelig  imod  de  Overvundne.  Da  Guillotinen  ikke 
hurtig  nok  kunde  tømme  Fængslerne,  lod  han  Skibe, 
fulde  af  Offere,  sætte  ud  paa  Loire  og  bore  i  Sænk. 
Alligevel  blussede  Borgerkrigen  flere  Gange  op  paa  ny, 
og  først  længe  efter,  da  man  kom  Vendéerne  imøde  med 
Forsonlighed,  vendte  Roligheden  tilbage.  Lettere  blev 
Oprøret  betvunget  i  Caen,  Marseille  og  Bordeaux. 
Straffen  var  blodig,  men  endnu  grusommere  i  Lyon, 
efterat  denne  Stad  havde  overgivet  sig  paa  Naade  og 
Unaade.  De  Skyldige,  vare  her  for  mange  til,  at  Guillo- 
tinen kunde  skaffe  dem  af  Dage;  Indbyggerne  bleve  da 
nedskudte  hobevis  med  Kardætsker.  Toulon  erobredes 
ved  en  Belejring,  under  hvilken  den  unge  Artilleriofficer 
Napoleon  Bonaparte  første  Gang  udmærkede  sig, 
hvorpaa  Staden  hjemfaldt  til  Velfærdsudvalgets  grusomme 
Hævn  (Dec.  1793). 

Ved  Udgangen  af  1793  vare  ogsaa  de  udenlandske 
Fjender  fordrevne  fra  Frankrigs  Jordbund;  for  silde  maatte 
de  angre,  at  de  havde  spildt  Tiden  med  at  belejre  Fæst- 

ninger  paa  Grænserne  istedetfor  at  gaa  lige  løs  paa 
Paris.  I  1794  gik  de  Franske  over  fra  Forsvar  til  An- 
greb. Pichegru  og  Jourdan  erobrede  Belgien,  og 
inden  Aarets  Ende  var  hele  den  venstre  Rhinbred  i 
Franskmændenes  Hænder.  Midt  om  Vinteren  1795  drog 
Pichegru  over  de  tilfrosne  Kanaler  og  Floder  ind  i  Holland, 
hvor  det  republikanske  Parti  nu  rejste  sig  mod  Oranierne. 
Arvestatholderen  flygtede  til  England  faa  Dage,  før  Piche- 
gru holdt  sit  Indtog  i  Amsterdam.  Folkesouverainiteten 
proklameredes,  og  Holland  indgik  under  Navn  af  den 
bataviske  Republik  et  nøje  Forbund  med  Frankrig. 
Disse  Sejre  bragte  flere  af  Frankrigs  Fjender  paa  Freds- 
tanker.  Preussen,  der  var  optaget  af  den  langt  be- 
kvemmere og  fordelagtigere  Deling  af  Polen,  og  Spa- 
nien, hvis  Kræfter  vare  udtømte,  sluttede  Fred  i  Ba- 
se 1  (1795).  Frankrig  beholdt  her  de  preussiske  Besiddelser 
paa  den  venstreRhinbred,  og  snart  efter  indgik  Spanien 
et  Angrebs-  og  Forsvarsforbund  med  Frankrig. 

Imidlertid  vare  store  Forandringer  foregaaede  i  Paris. 
Ikke  alle  Bjergets  Medlemmer  vare  enige  i  det  blodige 
Slagteri,  som  Velfærdsudvalget  lod  udføre  over  hele 
Frankrig,  og  som  aldrig  syntes  at  skulle  faa  Ende.  D an- 
ton  havde  sat  Bøddeløxen  i  Gang  for  at  knuse  Repu- 
blikens Fjender,  ikke  for  at  udrydde  dens  Borgere.  I 
nogen  Tid  havde  han  holdt  sig  borte  fra  Conventet  og 
opholdt  sig  paa  Landet  i  private  Anliggender.  Da  han 
kom  tilbage  til  Paris,  var  det  for  at  gjøre  Ende  paa 
Velfærdsudvalgets  Dictatur  og  indføre  en  lovlig,  mildere 
Regjering.  Men  Folkegunsten  tabes  under  Revolutioner 
hurtigere,  end  den  vindes.  Da  Robespierre  saa,  at  Dan- 
tons  Indflydelse  paa  Masserne  var  aftaget,  greb  han 
Lejligheden  til  at  skille  sig  af  med  en  Medbejler,  som 
han  frygtede  og  misundte.  Et  Anklagedekret  udfærdigedes 
mod  Danton,  hvori  han  beskyldtes  for  at  ville  styrte 
Republiken  ved  utidigt  Maadehold.  Men  ved  at  høre 
hans  mægtige  Stemme,  der  saa  ofte  havde  gjenlydt  paa 

Frihedens  Kampplads,  men  nu  hævedes  til  hans  eget 
Forsvar,  blev  Eevolutionsdomstolen  øjensynlig  vaklende. 
Mod  Sædvane  opholdtes  Processen  i  tre  Dage,  først  paa 
Conventets  udtrykkelige  Befaling  fældedes  Dødsdommen. 
Danton  og  Camille  Desmoulins  tillige  med  deres 
Venner,  16  i  Tallet,  bragtes  under  Guillotinen  (April  1794). 
I  de  følgende  tre  Maaneder  var  Robespierre  eneherskende 
i  Conventet  og  Velfærdsudvalget.  Dette  var  Rædsels- 
herredømmets  frygteligste  Tid.  Revolutionstribunalets 
Forretningsgang  forkortedes ;  man  forhørte  nu  ikke  længer 
de  Anklagede.  Guillotinen  var  idelig  i  Bevægelse, 
Fængslerne  tømtes  kun  for  at  fyldes  med  nye  Offere 
for  Robespierres  Mistænksomhed.  Men  efterhaanden  som 
Farerne  fjernede  sig  fra  Republikens  Omraade,  begyndte 
Lidenskaberne  at  slappes,  og  istedetfor  den  hidtilværende 
Spænding  traadte  Væmmelse  for  den  fortsatte  Blods- 
udgydelse. Da  Robespierre  mærkede,  at  der  var  Mis- 
fornøjelse i  selve  Bjerget,  besluttede  han  at  rense  Con- 
ventet ved  en  ny  Proscription.  Han  stolede  paa  denne 
Forsamlings  Lydighed  eller  Frygt;  i  Nødsfald  stode 
Jakobinerklubben  og  Nationalgarden  under  Henriot  til 
hans  Raadighed.  Men  denne  Gang  forregnede  han  sig. 
De  fleste  af  Conventets  Medlemmer,  nogle  af  Frygt  for, 
at  deres  Navne  skulde  findes  paa  den  nye  Proscriptions- 
liste,  andre  for  at  hævne  Danton,  havde  besluttet  at  holde 
Stand  eller  dø.  Den  9de  Thermidor  Aar  II  (27de 
Juli  1794)  hlev  Afgjørelsens  Dag.  Da  St.  Just  besteg 
Talerstolen  i  Conventet  for  at  anbefale  sin  Ven  Robes- 
pierres Plan,  blev  han  afbrudt  af  Medlemmernes  Raab. 
Tallien  aabnede  nu  dristig  Angrebet  paa  Robespierre 
selv,  og  da  denne  vilde  retfærdiggjøre  sig,  overdøvedes 
hans  Stemme  ved  Raabet:  „ned  med  Tyrannen",  der 
gjenlød  fra  alle  Sider  af  Salen.  Conventet  besluttede 
under  frygtelig  Larm,  at  Robespierre,  St.  Just,  Henriot 
o.  fl.  skulde  arresteres;  men  paa  Vejen  til  Fængslet  be- 
friedes  de   af  Jakobinerne   og   førtes   i  Triumf  til  Raad- 

huset.  Allerede  vare  Forberedelserne  herfra  trufne  til 
en  Pøbelopstand;  da  erklærede  Conventet  alle  de  Und- 
vegne for  fredløse,  og  Pøbelen  adspredtes  af  Conventets 
bevæbnede  Styrke.  Retten  gik  nu  sin  Gang.  Efter  et 
forgjæves  Forsøg  paa Selvmord  blev  Eobespierre  tillige  med 
St.  Just  og  Henriot  i  Løbet  af  24  Timer  stillet  for 
Revolutionstribunalet,  dømt  og  guillotineret.  Samme 
Skjæbne  fik  i  de  følgende  Dage  omtrent  100  af  hans 
Tilhængere.  Dermed  endte  Bjergets  Herredømme  og 
Terrorismen. 

De  maadeholdne  Republikanere  eller  Thermidori- 
anerne,  der  nu  kom  til  Magten,  styrkede  sig  i  Folke- 
meningen ved  at  aabne  Fængslerne,  i  Conventet  ved  at 
gjenoptage  Levningerne  af  Gironden,  som  endnu  vare  i 
Live.  Gjentagne  Oprør  af  Jakobinerne  endte  med,  at  denne 
frygtelige  Klub  blev  lukket.  Magthaverne  ønskede  naturlig- 
vis ikke,  at  Constitutionen  af  1793  skulde  træde  i  Kraft, 
saasom  den  beseglede  Massernes  Herredømme.  Der  ud- 
arbejdedes derfor  en  ny  Forfatning,  hvori  Tokammer- 
systemet og  umiddelbare  Valg  skulde  afgive  en  Borgen 
for  Statsstyreisens  roligere  Gang.  Den  lovgivende 
Magt  kom  til  at  bestaa  af  to  Forsamlinger:  de  Yngres 
Raad  paa  500  Medlemmer,  som  havde  fyldt  det  30te 
Aar,  skulde  forfatte  Love,  og  de  Ældres  Raad  paa  250 
Medlemmer,  som  skulde  være  gifte  eller  Enkemænd  og 
over  40  Aar,  fik  Ret  til  at  antage  eller  forkaste  Lovene. 
Den  udøvende  Magt  betroedes  til  5  Directeurer. 
Denne  Forfatning  modtoges  i  det  Hele  med  Tilfredshed 
af  det  franske  Folk.  Da  de  Kongeligsindede,  langt  fra  at 
væ.re  udryddede,  endog  stræbte  efter  at  komme  til  Magten 
gjennem  de  forestaaende  nye  Valg,  nedslog  Conventet, 
der  ikke  vilde  give  Republiken  til  Pris,  dette  Haab  ved 
den  Bestemmelse,  at  2/3  af  det  nye  Raads  Medlemmer 
skulde  udtages  af  Conventet.  Men  herover  vaktes  den 
største  Harme  i  Paris,  hvor  Borgerne  havde  glædet  sig 
til  at  faa  Ende  paa  det  forhadte  Convent  og  nu  saa,  at 

dets  fleste  Medlemmer  dog  vilde  holde  sig  ved  Magten. 
De  Kongeligsindede  pustede  til  Ilden  og  forenede  sig  med 
de  misfornøjede  Borgere  om  at  gjøre  et  sidste  Angreb 
paa  Conventet.  Men  Napoleon  Bonaparte,  der  var  sat  i 
Spidsen  for  Conventstropperne,  dæmpede  Oprøret  uden 
Vanskelighed.  Faa  Uger  efter  opløste  Conventet  sig 
d.  28  Oktbr.  1795,  for  at  afløses  af  Directorialregjeringen. 

§  4.     Direotoriet. 

Republiken  syntes  at  skulle  opnaa  den  forønskede 
Fasthed  og  Rolighed  under  sin  nye  Forfatning.  Direo- 
toriet virkede  enigt  sammen  med  de  Ældres  og  Yngres 
Raad,  saa  at  hele  Opmærksomheden  kunde  henvendes 
paa  Kampen  mod  den  evropæiske  Coalition,  som  efter 
Preussens  og  Spaniens  Frafald  endnu  bestod  af  England, 
Østerrig,  det  tyske  Rige  og  de  fleste  italienske 
Stater.  Krigsvæsenet  lededes  af  den  fortjente  Carnot. 
De  faa  Midler,  som  under  Pengevæsenets  Forvirring  stod 
til  hans  Raadighed,  anvendtes  til  at  udruste  to  Armeer, 
hver  paa  70,000  Mand,  under  Jourdan  og  Moreau. 
Disse  Generaler  fik  Ordre  til  at  overskride  Rhinen  og 
gjennem  Tyskland  rykke  frem  mod  Wien.  En  tredie 
Armee  paa  35,000  Mand,  som  stod  ved  Alperne,  betroede 
Directoriet  til  den  26aarige  Napoleon  Bonaparte.  Hans 
Soldater  led  Mangel  paa  alt,  paa  Klæder,  Levnetsmidler, 
Krigsfornødenheder.  Alligevel  betænkte  den  unge  General 
sig  ikke  paa  at  angribe  den  fjendtlige  Hær  af  Sardiniere 
og  Østerrigere,  som  stod  lige  over  for  ham.  Efter  at  have 
skuffet  Fjenden  ved  en  forstilt  Marche  langs  Kysten 
henimod  Genua,  kastede  Bonaparte  sig  pludselig  til 
Venstre  op  gjennem  Appenninernes  Passer  og  adskilte  ved 
et  uventet  Angreb  Sardinierne  og  Østerrigerne  fra  hver- 
andre. I  de  følgende  14  Dage  kjæmpede  han  snart  med 
hine,  snart  med  disse,  vandt  sex  Sejre  og  tvang  Kongen 
af  Sardinien  til  en  Vaabenstilstand,  hvori  Nizza  og  Sa- 

voyen  afstodes  til  Frankrig.  Der  stod  nu  tilbage  for 
Bonaparte  at  fordrive  Østerrigerne  fra  Italien,  et  Fore- 
tagende, som  især  vanskeliggjordes  ved  de  fra  Alperne 
til  Po  nedstrømmende  Floder,  der  danne  lige  saa  mange 
Hindringer  for  Angriberen  som  Værn  for  Forsvareren. 
Men  desto  beundringsværdigere  kunde  ogsaa  hans  Krigs- 
kunst udfolde  sig.  Medens  Østerrigerne  ventede  paa  at 
blive  angrebne  bag  Ticino,  havde  Bonaparte  i  forceret 
Marche  naaet  Piacenza  og  var  her  gaaet  over  Po.  For 
ej  at  blive  afskaarne,  maatte  Østerrigerne  skyndsomst 
opgive  Majland  og  søge  Dækning  bag  Addafloden.  Men 
ogsaa  dette  Holdepunkt  maatte  opgives  efter  en  heftig 
Kamp  ved  Lo  di,  og  hele  Lombardiet  faldt  i  de  Franskes 
Hænder.  Men  allerede  faa  Uger  efter  rykkede  en  øster- 
rigsk  Reservehær  under  den  gamle  Wurmser  frem  fra 
Tyrols  Passer  for  at  slaa  endnu  et  Slag  om  Italiens  Be- 
siddelse. Medens  20,000  Mand  førtes  Vest  om  Garda- 
søen,  førte  Wurmser  Hovedstyrken,  40,000  Mand,  Øst  om 
samme;  de  Franske  skulde  paa  denne  Maade  bringes 
under  dobbelt  Ild.  Men  Bonaparte  lod  det  ikke  komme 
saa  vidt.  Strax  ved  Budskabet  om  Fjendens  Nærmelse 
samlede  han  sine  Tropper  ved  Sydsiden  af  Gardasøen, 
bestemt  paa  at  hindre  de  to  Armeers  Forening.  Paa 
disse  Steder,  som  baade  før  og  siden  ere  vædede  med 
saa  mange  Krigeres  Blod,  leveres  nu  en  Række  af  Træf- 
ninger. Bonaparte  er  overalt  tilstede  for  at  opflamme 
sine  Folk  eller  vaage  over  sine  Befalingers  punktlige 
Udførelse.  Først  standses  den  mindre  østerrigske  Hær, 
der  truer  hans  Tilbagetogslinie,  derpaa  tvinges  Wurmser 
selv  til  at  søge  Tilflugt  bag  Mantuas  Volde.  Denne 
stærke  Fæstning,  Østerrigs  sidste  Besiddelse  i  Italien, 
blev  nu  indesluttet  og  belejret. 

Et  ganske  andet  Udfald  havde  imidlertid  Krigen  i 
Tyskland.  Ifølge  Carnots  Plan  var  Jo  ur  dan  gaaet 
over  Rhinen  ved  Diisseldorf,  Mor  eau  ved  Strasburg. 
Men  da  Afstanden  imellem  dem  var  saa  stor,  at  den  ene 

ikke  kunde  komme  den  anden  til  Hjælp,  kastede  Ærke- 
hertug Karl  sig  pludselig  med  hele  den  østerrigsk-tyske 
Hær  over  Jourdan,  sejrede  ved  Wiirzburg  og  forfulgte 
ham  saa  eftertrykkelig,  at  Tilbagetoget  blev  til  en  vild 
Flugt.  Moreau,  som  derved  kom  i  største  Fare  for  at 
blive  afskaaren,  naaede  derimod  ved  et  godt  ledet  Til- 
bagetog uskadt  over  Rhinen. 

De  østerrigske  Vaabens  Held  i  Tyskland  gjorde 
det  muligt  at  afsende  en  betydelig  Hær  til  Italien,  nærmest 
for  at  undsætte  Mantua,  hvor  Nøden  Dag  for  Dag  voxede. 
Men  skjønt  Bonaparte  ingen  Forstærkning  havde  faaet, 
lykkedes  det  ham  dog  at  tilintetgjøre  denne  tredie 
østerrigske  Armee  i  de  blodige  Slag  ved  Arcole  og 
Eivoli.  I  Mantua  opgav  man  nu  alt  Haab  om  Und- 
sætning. Da  Hungersnøden  gjorde  et  længere  Forsvar 
umuligt,  overgav  Wurmser  Fæstningen,  sig  selv  og  sine 
Tropper  til  de  Franske  (1797). 

Det  hele  oplyste,  i  Stæderne  talrige  italienske  Fri- 
hedsparti  havde  modtaget  Franskmændene  som  Befriere 
for  Fremmed-  og  Fræsteherredømmet.  Dette  Haab  syntes 
ogsaa  at  skulle  opfyldes,  da  Lombardiet  erholdt  en 
republikansk  Forfatning  under  Navn  afdencisalpinske 
Eepublik.  Derimod  stode  de  italienske  Fyrster  og 
Regjeringer  i  mere  eller  mindre  fjendtligt  Forhold  til  den 
franske  Republik.  Rustninger  vare  foretagne,  og  Præsterne 
havde  flere  Steder  ophidset  den  overtroiske  Landalmue 
mod  Religionens  Fjender.  Men  i  Pusterum,  som  for- 
undtes ham  under  Kampen  med  Østerrigerne,  straffede 
Bonaparte  ikke  alene  skaanselløst  ethvert  Forsøg  paa 
at  rejse  en  Folkeopstand,  men  udbredte  endogsaa  ved 
raske  Strejftog  Skræk  for  de  franske  Vaaben  over  hele 
Halvøen.  Toscana  og  Neapel  skyndte  sig  med  at 
falde  til  Føje,  medens  Freden  kunde  opnaas  paa  billige 
Vilkaar.  Den  aristokratiske  Regjering  i  Venedig,  der 
vaklede  mellem  Tilbøjelighed  til  at  understøtte  Østerrig 
og  Frygt  for  Bonaparte,   gik  en  Middelvej  og   erklærede 

sig  neutral.  Men  den  gamle  Republik  var  saa  svag,  at 
den  ikke  kunde  hindre  de  to  Stormagter  i  at  udkjæmpe 
deres  Sag  paa  dens  Territorium.  Den  anden  aristo- 
kratiske Republik  Genua  omdannede  sin  Forfatning  efter 
fransk  Mønster  og  kaldtes  herefter  den  liguri  ske  Re- 
publik. Derimod  vedblev  Pave  Pius  6  at  indtage  en 
fjendtlig  Holdning,  ja  gjorde  endog  Mine  til  at  angribe 
Franskmændene  under  Mantuas  Belejring.  Men  Straffen 
herfor  udeblev  ikke  længe.  Bonaparte  afsendte  en  Hær- 
afdeling, som  hurtig  adsplittede  de  pavelige  Skarer  og 
truede  Rom.  Paven  ilede  da  med  at  slutte  en  Fred  i 
Tolentino  (1797),  hvori  han  afstod  A v i  g n  o n  til  Frank- 
rig, samt  udleverede  en  Mængde  Kunstskatte,  der  førtes 
til  Museerne  i  Paris.  Fremdeles  adskiltes  Romagna  og 
Bologna  fra  Kirkestaten  for  at  indlemmes  i  den  cisal- 
pinske  Republik. 

Da  Bonaparte  saaledes  troede  sig  sikret  mod  An- 
greb i  Ryggen,  trængte  han  tidlig  om  Foraaret  1797 
frem  over  de  juliske  Alper,  overvandt  alle  Forhindringer, 
som  Naturen  eller  Fjenden  lagde  ham  i  Vejen,  og  nær- 
mede sig  til  Wien.  Da  bekvemmede  Kejser  Frants  sig 
endelig  til  at  indlede  Underhandlinger,  som  førte  til 
Freden  iCampoformio,  en  Landsby  i  det  Venetianske 
(1797).  Frankrig  erholdt  det  østerrigske  Belgien,  og 
Rhinen  bestemtes  til  Grænseskjel  mod  Tyskland.  For 
at  tilvejebringe  en  Fred  med  det  tyske  Rige  paa 
dette  Grundlag  skulde  en  Congres  samles  i  Rastadt. 
De  italienske  Forhold  ordnedes  saaledes,  at  Kejseren 
afstod  Lombardiet  og  anerkjendte  den  cisalpinske  Re- 
publik. Derimod  opløstes  den  venetianske  Republik, 
hvis  Hovedstad  Bonaparte  under  et  løst  Paaskud  havde 
bemægtiget  sig,  og  dens  Besiddelser  paa  Fastlandet  til- 
faldt Østerrig  i  Erstatning,  medens  Frankrig  erholdt  de 
joniske  Øer. 

Coalitionen  var  sprængt,  og  Freden  gjenoprettet  paa 
Fastlandet;     Frankrig    var    udvidet   til     sine    naturlige 


30  Fred  i  Campoformio,    Splid  i  Directoriet. 

Grænser  (Rhinen  og  Alperne),  og  Revolutionens  Grund- 
sætninger vare  forplantede  langt  ud  over  disse;  den 
bataviske,  liguriske  og  cisalpinske  Republik  stod  i  For- 
bund med  Moderrepubliken.  I  det  Indre  af  Frankrig 
var  derimod  den  uhyggelige  Partikamp  paa  ny  brudt  ud. 
De  Kongeligsindede  vare  i  rastløs  Virksomhed  for  at 
føre  Bourbonnerne  tilbage  og  sætte  den  henrettede  Konges 
Broder,  Greven  af  Provence  (Ludvig  18),  der  i  sin  Land- 
flygtighed havde  antaget  Kongetitelen,  paa  Thronen.*) 
Dette  Partis  Udsigter  forbedredes  dels  derved,  at  der 
ved  de  nye  Valg  i  1797  kom  en  hel  Del  Kongeligsindede 
ind  i  begge  Raad,  dels  ved  den  almindelige  Misfornøjelse 
med  Directoriets  slette  Regjering;  hvortil  kom,  at  Direc- 
teurerne  selv  vare  indbyrdes  uenige.  De  tre  Directeurer 
holdt  sammen,  og  da  de  to  andre  (Carnot  og  Barthé- 
lemy)  støttede  sig  til  den  misfornøjede  Majoritet  i 
Raadene,  besluttede  hine  at  forekomme  alle  mod  Repu- 
bliken  og  dem  selv  rettede  Anslag  ved  en  Voldsgjerning. 
General  Augereau,  som  var  sendt  til  Paris  af  Bonaparte, 
lod  paa  deres  Befaling  pludselig  deres  vigtigste  Mod- 
standere i  begge  Raad  fængsle,  blandt  dem  General 
Pichegru.  Disse  tillige  med  de  to  Directeurer  dømtes  til 
Deportation  til  Guyana.  Advaret  i  Tide  lykkedes  det 
dog  Carnot  at  undkomme  til  Schweiz. 

Søkrigen  førtes  imidlertid  med  uafbrudt  Held  for 
Englænderne.  Frankrigs  og  Hollands  Kolonier  bleve 
erobrede,  og  Krigsskibene  ødelagte,  saa  ofte  de  viste  sig 
udenfor  Havnene.  Ikke  bedre  gik  det  Spaniens  Flaade, 
da  dette  Rige  ifølge  Forbundet  med  Frankrig  tog  Del 
i  Krigen,  saa  at  hele  Kysten  fra  Texel  til  Cadix  og  Tou- 
lon  tilsidst  var  blokeret.  Efter  Freden  i  Campoformio 
lod  Directoriet  store  Rustninger  foretage  langs  med 
Kanalen.     Hele   Evropa  ventede,    at   der  skulde  gjøres 


*)  Ludvig  d.   16de8   Søn,    Ludvig  17,    et    svageligt  Barn,    var 
død  i  Temple. 

Landgang  paa  Englands  Kyst;  men  Bonaparte  havde  ud- 
tænkt en  anden  Maade,  hvorpaa  der  kunde  tilføjes  den 
ubøjelige  Østat  føleligt  Tab.  Hans  Plan  gik  ud  paa,  at 
Frankrig  ved  Ægyptens  Erobring  skulde  sikre  sig 
Overvægten  i  Orienten  og  aabne  den  gamle  Handelsvej 
til  Asien;  paa  den  ene  Side  vilde  da  Frankrigs  Flaade 
blive  istand  til  at  beherske  Middelhavet,  paa  den  anden 
Side  kunde  man  maaske  true  Englands  Herredømme  i 
Forindien  ved  at  understøtte  de  indfødte  Fyrster.  Efter 
at  have  drevet  denne  æventyrlige  Plan  igjennem  i  Direc- 
toriet,  traf  Bonaparte  sine  Forberedelser  med  saadan 
Kraft,  at  Toget  var  færdigt  til  at  afgaa  i  Foraaret  1798. 
Under  en  Storm,  medens  de  engelske  Blokadeskibe  havde 
fjernet  sig  fra  Kysten,  løb  Flaaden,  400  Krigs-  og  Før- 
selsskibe,  ud  fra  Toulon.  40,000  Mand  Landtropper 
vare  ombord.  Paa  Vejen  gav  Bonaparte  sig  Tid  til  at 
erobre  Malta  fra  den  forældede  Malteserorden,  og  faa 
Uger  efter  landede  han  heldig  paa  Kysten  ved  Alexandria. 
Ægypten  beherskedes  dengang  under  Portens  Højhed  af 
Mamelukkernes  Krigerkaste.  Disses  talrige  og  for- 
træffelige Rytteri  mødte  Bonaparte,  da  han  paa  Marchen 
til  Kairo  var  kommen  til  Pyramiderne.  Frygtelige 
Indhug  havde  de  franske  Quarréer  at  udholde,  men  bestod 
dem  alle  med  mageløs  Tapperhed.  Størstedelen  af 
Mamelukkerne  faldt  paa  Valpladsen  eller  omkom  paa 
Flugten.  Sejren  ved  Pyramiderne  aabnede  Kairos  Porte 
for  Bonaparte.  Han  indsatte  strax  en  ordentlig  Regjering; 
Forholdene  begyndte  at  antage  et  roligere  Præg,  og  „Franker- 
nes Sultan"  indgjød  ikke  Frygt  alene,  men  ogsaa  Velvillie. 
Det  var  ogsaa  nødvendigt,  at  Franskmændene  beredte 
sig  til  at  blive,  hvor  de  vare;  thi  den  engelske  Admiral 
Nelson  havde  efter  lang  Søgen  omsider  fundet  den  franske 
Flaade  for  Anker  paa  Ab  ukirs  Rhed  og  leveret  det 
berømte  Søslag,  hvori  det  franske  Admiralskib  sprang  i 
Luften  og  næsten  hele  Flaaden  blev  ødelagt  eller  taget 
(1798).    De  franske  Soldater  og  Officerer  grebes  ved  Ad- 

skillelsen  fra  Hjemmet  af  Mismod;  men  Bonaparte  fik 
Lejlighed  til  at  beskjæftige  dem  med  nye  Sejre,  da  der 
indløb  Efterretning  om,  at  en  tyrkisk  Hær  samledes  i 
Syrien.  Gjennem  Landtangen  ved  Suez  drog  han  ind 
i  Asien,  og  ved  Jordans  Bredder  leveredes  glimrende 
Fægtninger  mod  Tyrkernes  talløse  Rytterskarer.  Men 
da  Belejringen  af  Fæstningen  Acre,  der  forsynedes  med 
svært  Skyts*  fra  den  engelske  Flaade,  mislykkedes,  og 
Pesten  begyndte  at  svække  Hæren,  maatte  Tilbagetoget 
tiltrædes.  I  et  Aar  havde  Franskmændene  været  af- 
skaarne  fra  al  Forbindelse  med  deres  Fædreland;  da 
sendte  en  engelsk  Admiral  en  Pakke  Aviser  til  Bona- 
parte; thi  Efterretningerne  syntes  vel  skikkede  til  at 
nedslaa  hans  og  hans  Vaabenfællers  Mod. 

Directoriet,  hvis  Regjering  lammedes  af  Finan- 
sernes Nød  og  Partiernes  Uenighed,  havde  indtaget  en 
udfordrende  Holdning  lige  over  for  Evropa,  i  det  Haab  at 
oprette  sin  vaklende  Anseelse  ved  udenlandske  Sejre. 
Et  ubetydeligt  Paaskud  var  tilstrækkeligt  til,  at  en  Armee 
sendtes  ind  i  Schweiz,  som  paanødtes  en  fælles  demo- 
kratisk Grundlov  og  et  Forbund  med  Frankrig  under 
Navn  af  den  helvetiske  Republik.  Idet  Friheds- 
ideerne fra  den  cisalpinske  Republik  udbredte  sig  over 
hele  Italiens  Halvø,  forefaldt  der  i  Rom  revolutionære 
Bevægelser,  under  hvilke  en  fransk  Officer  blev  dræbt. 
Directoriet  erklærede  Freden  for  brudt  og  lod  Berthier 
besætte  Rom.  Pave  Pius  6  blev  ført  fangen  til  Frank- 
rig, hvor  han  døde.  Den  gejstlige  Stat  omdannedes  til 
en  romersk  Republik  (1798). 

Dette  Overgreb,  hvorved  Revolutionens  Sæd  for- 
plantedes videre  og  videre,  gjorde  Freden  med  det 
monarchiske  Evropa  til  en  Umulighed.  Det  var  ikke 
alene  Frankrigs  gamle  Fjende,  Østerrig,  som  brændte  af 
Begjærlighed  efter  at  hævne  sine  Nederlag;  men  ogsaa 
den  russiske  Kejser  Povl,  hvis  Handlinger  bestemtes 
mere  af  lunefuld  Heftighed   end  af  Klogskab,  attraaede 

at  tugte  Vestens  dristige  Republikanere.  Porten  var 
udæsket  ved  det  ægyptiske  Tog,  og  det  neapolitanske 
Hof,  hvor  den  svage  Bourbon  Ferdinand  4  beherkedes 
af  sin  Dronning  Karoline,  en  Søster  til  Maria  Antoi- 
nette, saa  med  Harme  de  Franskes  Naboskab.  William 
Pitt  undlod  ikke  at  benytte  denne  almindelige  Stemning. 
Ved  at  tilbyde  rigelige  Subsidier  lykkedes  det  ham  at 
knytte  den  2den  Coalition  mod  Frankrig,  hvori 
altsaa  England,  Østerrig,  Rusland,  Tyrkiet  og 
Neapel  deltog. 

Den  anden  Coalitionskrig  (1798 — 1801)  begyndte  i 
Neapel.  Frygten  for  de  franske  Tropper,  som  stod  i 
Italien,  havde  længe  lært  det  neapolitanske  Hof  Maade- 
hold;  men  Glæden  over  Søslaget  ved  Abukir  var  for 
stor  til,  at  den  kunde  skjules,  og  da  Nelson  kom  til 
Neapel,  blev  han  modtaget  med  store  Æresbevisninger 
som  Evropas  Befrier.  Hæren  blev  sat  paa  Krigsfod  og 
rykkede  under  Anførsel  af  Østerrigeren  Mack  ind  over 
den  romerske  Grænse.  Men  snart  maatte  man  angre  at 
have  brudt  løs,  førend  Coalitionens  øvrige  Magter  vare 
beredte.  De  franske  Stridskræfter  sprængte  det  ene 
neapolitanske  Korps  efter  det  andet,  medens  den  ulykke- 
lige Mack,  der  fik  Skylden  for  alt,  maatte  søge  Tilflugt 
i  den  franske  Lejr  mod  Neapolitanernes  Forbitrelse. 
Kun  Hovedstadens  Erobring  kostede  en  haard  Kamp 
mod  den  ophidsede  Pøbel  (Lazzaronerne).  Efterat  Kongen 
og  Hoffet  vare  flygtede  til  Sicilien,  omdannedes  Neapel 
til  en  Republik,  som  efter  Byens  ældste  Navn  kaldtes 
den  part he nop æi ske. 

Faa  Maaneder  efter  rykkede  Coalitionens  Hære  i 
Marken,  og  Fredscongressen  i  Rastadt  opløste  sig.  De 
forenede  Russere  og  Østerrigere  trængte  under  den  be- 
rømte Suvarov  ind  i  Italien,  hvor  de  overvældede  de 
franske  Stridskræfter,  som  ikke  længere  lededes  af  Bona- 
partes Geni.  Kongen  af  Neapel  vendte  tilbage,  og  under 
østerrigsk  Beskyttelse  valgtes  en  ny  Pave,  Pius  7.     Der 

stod  endnu  tilbage  at  fordrive  Franskmændene  fra  Schweiz. 
Russerne,  som  paatog  sig  dette  Hverv,  brød  ind  paa  een 
Gang  fra  Nord  og  Syd;  men  førend  de  kunde  forene  sig^ 
sprængte  den  uforfærdede  General  Mass  en a  den  ene 
Hær  ved  Ztirich.  Suvarov,  som  under  usigelige  Be- 
sværligheder var  steget  over  St.  Gotthard,  maatte  derpaa 
med  den  anden  Hær  trække  sig  tilbage  til  Tyskland. 
Paa  samme  Tid  mislykkedes  en  Landgang,  som  de  for- 
enede Englændere  og  Russere  forsøgte  paa  Hollands 
Kyst,  ved  hvilken  Lejlighed  en  Mængde  Russere  kom  i 
fransk  Fangenskab.  Den  lidenskabelige  Kejser  Povl  blev 
ved  disse  Uheld  saa  opbragt  paa  sine  Allierede,  at  han 
kaldte  de  russiske  Tropper  tilbage  og  traadte  ud  af 
Coalitionen.  Ikke  desto  mindre  var  Frankrigs  Stilling 
højst  mislig.  Medens  Fjenden  truede  Grænserne  ved 
Rhinen  og  Alperne,  havde  Directoriet  mistet  al  Anseelse 
i  Folket;  Papirspengenes  Værdi  var  sunket  til  intet,  og 
Finansnøden  gjorde  det  umuligt  at  sørge  for  Armeerne; 
Soldaterne  led  i  den  Grad  Mangel,  at  de  deserterede 
massevis  for  at  friste  Livet  som  Tiggere  eller  Landevejs- 
røvere. Partiernes  Tøjlesløshed  lod  befrygte,  at  Frankrig 
skulde  falde  tilbage  enten  under  Rædselsherredømmet 
eller  under  Kongedømmet. 

Saadanne  vare  Efterretningerne,  som  Bonaparte  i  en 
heldig  Stund  erholdt  gjennem  den  engelske  Admiral. 
Øjeblikkelig  var  hans  Beslutning  fattet,  at  vende  tilbage 
til  Frankrig.  Efter  at  have  overgivet  Anførselen  i  Ægypten 
til  den  dygtige  Kl  eb  er,  tog  han  Mur  at,  Lannes  og 
nogle  flere  af  sine  tapre  Officerer  med,  gik  ombord  paa 
en  Fregat  og  naaede  lykkelig  over  Middelhavet  uden  at 
bemærkes  af  de  talrige  engelske  Krydsere.  Den  længsels- 
fuldt ventede  Helt  modtoges  fra  Landingsstedet  lige  til 
Paris  med  Jubel.  Da  Directoriets  Rolle  øjensynlig  var 
udspillet,  forenede  Bonaparte  sig  med  den  betydeligste 
og  mest  ansete  af  Directeurerne,  Abbed  Sieyés,  om  at 
indføre  en  ny  Statsforfatning.     Han  selv  kunde  stole  paa 

Armeen  og  dens  Generaler;  Sieyés  vandt  de  Ældres^ 
Raad.  Men  da  Forslaget  fremsattes  i  de  Yngres  Raad, 
som  for  en  stor  Del  bestod  af  Jakobinere,  mødte  det 
den  heftigste  Modstand.  Formanden  Lucien  Bona- 
parte, en  Broder  til  Generalen,  søgte  forgjæves  at  tale 
Raadet  tilrette;  da  traadte  Bonaparte  selv  ind,  men  mod- 
toges fra  alle  Sider  med  Raabet:  „Ned  med  Dictatoren"; 
ja  man  truede  endog  med  at  erklære  ham  fredløs.  Det 
blev  saaledes  nødvendigt  at  gribe  til  det  yderste  Middel 
og  tilkalde  Tropperne.  Paa  Bonapartes  Opfordring  ryk- 
kede en  Afdeling  Soldater  ind  i  Salen  og  sprængte  de 
Yngres  Raad  (18—19  Brumaire  Aar  VIII  o:  9—10 
Novbr.  1799).  Efter  at  have  udstedt  en  Bekjendtgjørelse 
om  Directorialregjeringens  Opløsning,  overtog  Bonaparte 
og  Sieyés  midlertidig  Statens  Styrelse  samt  Udarbejdelsen 
af  en  ny  Forfatning. 


§  5.     Consulatet. 

Frankrigs  nye  Forfatning  var  snart  fuldendt,  saa  at 
den  kunde  træde  i  Kraft  i  Slutningen  af  1799.  Ifølge 
denne  overdroges  hele  Statsstyreisen  til  en  Første- 
consul,  hvortil  naturligvis  Napoleon  Bonaparte 
valgtes.  Ved  hans  Side  stilledes  to  Consuler  som  Raad- 
givere.  Den  lovgivende  Magt  blev  fordelt  mellem  to 
Forsamlinger,  og  et  Senat  paa  80  rigt  lønnede  Med- 
lemmer fik  det  Hverv  at  vaage  over  Forfatningens  Opret- 
holdelse (senat  conservateur).  Da  Førsteconsulen  med 
sin  øvrige  Magt  forenede  en  betydelig  Indflydelse  paa 
disse  Forsamlingers  Sammensætning,  kunde  Frankrig 
allerede  nu  snarere  kaldes  et  Monarchi  end  en  Republik; 
skjønt  dette  Navn  vedblev  at  bruges.  Folket  bifaldt 
Consularregjeringens  Indførelse  ved  almindelig  Afstemning; 
thi  det  længtes  fremfor  alt  efter  en  kraftig  Regjering, 
som  kunde  bringe   Sejr    over   Fjenderne    og   Rolighed  i 

det  Indre.      I  begge  Henseender   havde   man  ubetinget 
Tillid  til  Bonaparte. 

Førsteconsulen  drev  strax  Rustningerne  med  en  over- 
ordentlig Kraft.  Faa  Maaneder  vare  tilstrækkelige  for 
ham  til  at  rejse  Armeerne  af  den  elendige  Tilstand, 
hvori  de  vare  efterladte  af  Directoriet,  og  bringe  dem 
til  en  saadan  Styrke,  at  de  kunde  maale  sig  med  Fjenden. 
Mor  eau  fik  Anførselen  over  den  120,000  Mand  stærke 
Rhinarmee  lige  overfor  en  østerrigsk  -  tysk  Armee  af 
lignende  Størrelse.  Italiens  Tilbageerobring  forbeholdt 
Bonaparte  sig  selv.  Hans  Plan  for  Felttoget  i  1800 
var  saavel  i  Anlæg  som  i  Udførelse  et  Mesterstykke  i 
Krigskunsten.  For  at  gjøre  det  Slag,  som  skulde  ramme 
Fjenden,  saa  afgjørende  som  muligt,  havde  Bonaparte 
udrustet  en  hel  ny  Armee  og  samlet  den  ved  Genfersøens 
Bredder,  uden  at  Fjenden  fik  mindste  Nys  derom.  Det 
gjaldt  nu  for  ham  som  en  anden  Hannibal,  at  overskride 
Højalperne ;  lykkedes  dette  ubemærket,  stod  han  i  Ryggen 
paa  Østerrigerne.  Medens  mindre  Afdelinger  gik  over 
St.  Gotthard  og  andre  Alpepasser,  førte  Førsteconsulen 
Hovedstyrken  over  Store  St.  Bernhard.  Langs  med 
bratte  Afgrunde,  ad  snævre  Stier,  hvor  Vejen  ofte  først 
skulde  banes,  bevægede  Tropperne  sig  i  lange  Linier  op 
over  Bjerget;  Rytterne  førte  deres  Heste  ved  Tøjlen; 
Skytset  var  adskilt  i  Stykker;  Kanonerne  slæbtes  frem  i 
udhulede  Træstammer;  Lavetter,  Krigsforraad  og  Levnets- 
midler  bares  paa  Muldyr.  Men  i  fire  Dage  vare  alle 
Forhindringer  overvundne,  og  Bonaparte  befandt  sig  med 
60,000  Mand  paa  den  lombardiske  Slette;  Østerrigernes 
Tilbagetogslinie  var  overskaaren.  Men  deres  General, 
den  gamle  Mel  as,  gjorde  et  Forsøg  paa  at  slaa  sig 
igjennem  og  angreb  pludselig  de  Franske  ved  Marengo, 
medens  Bonaparte  havde  bortsendt  en  Del  af  sine  Tropper 
for  at  lukke  alle  de  Veje,  ad  hvilke  Østerrigerne  kunde 
undslippe.  Efter  flere  Timers  Kamp  syntes  Østerrigernes 
Anstrængelser  at  skulle  krones  med  Held.     Men  just  da 

de  Franske  begyndte  at  vige,  viste  General  Desaix  sig 
paa  Valpladsen  med  friske  Tropper,  hidkaldt  ved  Ka- 
nonernes Lyd.  Da  Førsteconsulen  spurgte  ham  om, 
hvad  der  var  at  gjøre,  svarede  han:  „Slaget  er  tabt; 
men  Klokken  er  kun  tre;  der  er  endnu  Tid  til  at  vinde 
et  andet".  Øjeblikkelig  udgaar  der  Befaling  til  at  forny 
Slaget  paa  hele  Linien.  Desaix  falder  vel  i  Spidsen  for 
sine  Folk,  men  Østerrigerne  gribes  af  en  panisk  Skræk 
og  kastes  overalt  tilbage  (d.  14.  Juni  1800).  Indesluttet 
fra  alle  Sider  maatte  Melas  undertegne  en  Overenskomst, 
ifølge  hvilken  den  østerrigske  Armee  skulde  trække  sig 
tilbage  til  Mincio.  Efterat  Italien  saaledes  var  tilbage- 
erobret i  eet  Slag,  vendte  Bonaparte  tilbage  til  Paris 
og  modtoges  med  ubeskrivelig  Jubel.  Ogsaa  Moreau 
hævdede  sit  Ry  som  Feltherre  ved  at  kaste  Østerrigerne 
tilbage  over  Bajerns  Grænser  og  tilføje  dem  Nederlaget 
ved  Hohenlinden  (1800).  Da  bekvemmede  Kejser 
Frants  sig  endelig  til  at  gaa  ind  paa  Frankripjs  Fordringer, 
idet  han  paa  egne  og  det  tyske  Riges  Vegne  under- 
tegnede Freden  i  Lune  ville  (1801).  Betingelserne  vare 
de  samme  som  i  Campoformio.  Frankrig  fik  saaledes 
Bekræftelse  paa  Rhingrænsen;  de  Fyrster,  som  derved 
led  Tab,  skulde  have  Erstatning  i  Tyskland.  Freden  i 
Luneville!  blev  saa  meget  vigtigere,  som  den  drog  en 
almindelig  Fred  efter  sig  ikke  alene  med  Fastlands- 
magterne,  men,  som  vi  skulle  se,  ogsaa  med  Frankrigs 
mest  haardnakkede  Fjende,  England. 

England  havde  imidlertid  ikke  alene  befæstet  sin 
Kolonialmagt  i  Forindien,  men  ogsaa  sit  Herredømme 
over  Middelhavet,  da  Mangel  paa  Levnetsmidler  havde 
nødt  den  franske  Besætning  til  at  overgive  Malta  i 
Nelsons  Hænder.  Men  Englands  Eneherredømme  paa 
Havet  truedes  en  kort  Tid  af  de  nordiske  Magter.  Den 
lunefulde  Kejser  Povl  af  Rusland  var  bleven  opbragt  paa 
Englænderne,  dels  paa  Grund  af  hin  uheldige  Landgang 
i  Holland,  dels  fordi  de  ikke  vilde  rømme  Malta,  hvorpaa 

han  gjorde  Fordring  som  Malteserordeneus  Stormester. 
I  sin  Iver  for  at  skade  England  fornyede  Povl  den  be- 
væbnede Neutralitet  mellem  Rusland,  Danmark 
og  Sverige,*)  thi  Englænderne  belagde  de  Neutrales 
Skibsfart  med  de  samme  utaalelige  Indskrænkninger  som 
paa  den  nordamerikanske  Frihedskrigs  Tid.**)  Under 
disse  Forhold  afsendtes  en  mægtig  Flaade  til  Øresundet. 
Nelson  leverede  den  danske  Forsvarsflaade  et  blodigt 
Slag  paa  Kjøbenhavns  Rhed  d.  2den  April  1801.  Dan- 
mark sluttede  nu  en  Vaabenstilstand.  inden  hvis  Udløb 
der  kom  Efterretning  om,  at  en  blodig  Thronrevolution 
havde  fundet  Sted  i  St.  Petersborg.  Kejser  Povl  havde 
ved  sin  Lunefuldhed  og  voldsomme  Fremfærd  faaet 
mange  Fjender  blandt  de  russiske  Stormænd.  En  Sammen- 
sværgelse blev  stiftet,  og  Thronfølgeren  Alexander,  der 
selv  frygtede  sin  Faders  Mistænksomhed,  gav  sit  Minde 
til,  at  man  maatte  afnøde  ham  en  Thronfrasigelse.  Men 
herved  blev  det  ikke.  Ved  Nattetid  blev  Kejseren  over- 
falden af  de  Sammensvorne  i  sit  Sovekammer  og  stødt 
ned,  da  han  satte  sig  til  Modværge  (1801).  Dermed  op- 
løstes den  bevæbnede  Neutralitet,  thi  Kejser  Alexander 
1  gjenoprettede  det  gode  Forhold  til  England. 

Der  var  saaledes  ingen  Udsigt  for  Bonaparte  til  at 
gjøre  England  Herredømmet  paa  Havet  stridigt;  England 
kunde  ligesaa  lidt  efter  Lunevillefreden  hindre  Frankrigs 
Indflydelse  paa  Fastlandet.  Da  begge  Magter  kom  til 
Erkjendelse  heraf,  indlededes  Fredsunderhandlinger,  som 
endnu  kun  forhaledes  ved  de  franske  Troppers  Nær- 
værelse i  Ægypten.  Her  havde  Kleber  vist  sig  som 
en  værdig  Efterfølger  af  Bonaparte;  men  da  han  blev 
snigmyrdet  af  en  fanatisk  Mameluk,  kunde  de  Franske 
ikke  modstaa  et  forenet  Angreb  af  Englænderne  og 
Tyrkerne.  Der  afsluttedes  en  Overenskomst,  ifølge  hvilken 
Tropperne   paa  engelske  Skibe   førtes  hjem  til  Frankrig. 


*)  Se  3die  Del  S.  225.  **)  Se  4de  Del  S.  144. 

Da  Førsteconsulen  saaledes  ikke  længere  kunde  gjøre 
Paastand  paa  at  beholde  Ægypten,  undertegnedes  Freden 
i  Amiens  (1802).  England  tilbagegav  alle  de  erobrede 
Kolonier  med  Undtagelse  af  Ceylon  og  Trinidad. 
Den  første  afstod  Holland,  den  sidste  Spanien.  Malta 
skulde  gives  tilbage  til  Malteserridderne.  For  første  Gang 
efter  ti  Aars  Kampe  var  Verdensfreden  bragt  istand. 

Imidlertid  havde  Bonaparte  vundet  den  største  Faa- 
skjønnelse  for  den  Kraft  og  det  Maadehold,  hvormed 
Frankrigs  indre  Regjering  lededes.  I  forbavsende  kort 
Tid  var  der  bragt  Orden  i  det  Chaos,  som  Directoriet 
havde  efterladt.  Hans  Omsorg  gik  ikke  mindre  ud  paa 
at  befæste  Revolutionens  virkelige  Fremskridt  end  paa 
at  bortskjære  dens  Udskejelser.  Landets  første  Rets- 
lærde affattede  under  Førsteconsulens  Forsæde  den  be- 
rømte CodeNapoléon,  et  Arbej  de,  som  var  paatrængende 
nødvendigt  for  at  omforme  alle  forældede  Retssædvaner 
efter  den  nye  Tids  Fordringer.  Et  Concordat  afsluttedes 
med  Paven,  hvorved  den  katholske  Religion  blev  gj en- 
indført  i  Frankrig,  men  uden  at  Kirken  fik  sit  Gods 
tilbage.  Et  Middel  til  at  belønne  fortjente  Mænd  skaffede 
Førsteconsulen  sig  ved  Oprettelsen  af  Æreslegionen,  en 
med  Indkomster  forbunden  Orden,  skjønt  han  heri  mødte 
en  Del  Modstand,  fordi  det  syntes  at  være  et  Brud  paa 
Ligheden  og  Begyndelsen  til  at  danne  en  ny  Adel.  I 
det  Hele  var  Udslettelsen  af  Partihadet,  denne  Plet  paa 
Frihedstiden,  Gjenstand  for  Bonapartes  Bestræbelser. 
De  dygtigste  Mænd  optoges  i  hans  Raad  uden  Hensyn 
til  deres  politiske  Meninger.  Saaledes  var  Talleyrand, 
som  i  Conventstiden  var  blandt  de  Proscriberede,  længe 
hans  Udenrigsminister,  og  Fouché,  en  af  de  saakaldte 
Kongemordere,  en  snedig  og  samvittighedsløs  Mand,  fore- 
stod Politivæsenet.  Thi  alle  Partier  skulde  samles  om 
Førsteconsulens  Regjering  for  sammen  med  ham  at 
arbejde  paa  Frankrigs  Velfærd.  Folket  fandt  sig  let  i 
at  miste  al  Indflydelse  paa  Regjeringen;   de  souveraine 

Rettigheders  Udøvelse  var  bleven  det  til  Lede  efter  saa 
frygtelige  Misbrug.  De  Kongeligsindede  vedblev  dog  at 
nære  fjendtlige  Planer  mod  Bonaparte,  skjønt  han  viste 
sig  mild  imod  dem  f.  Ex.  ved  at  tillade  Emigranterne 
at  vende  tilbage,  forsaavidt  de  ikke  havde  baaret  Vaaben 
mod  deres  Fædreland.  Nogle  Chouanere  gjorde  endog 
Forsøg  paa  at  dræbe  Bonaparte  ved  en  Helvedmaskiue; 
men  dette  bidrog  kun  til  at  forøge  Begejstringen  for  ham. 
Den  almindelige  Trang  til  at  afbetale  den  Taknemmelig- 
hedsgjæld,  hvori  Frankrig  stod  til  sin  Frelser,  skaffede 
sig  Udtryk  i  Bonapartes  Udnævnelse  til  Consul  paa 
Livstid  (1802). 

Ligesom  Bonaparte  i  sin  Egenskab  af  Frankrigs 
Overhoved  udøvede  en  betydelig  Indflydelse  paa  den 
bataviske,  liguriske  og  helvetiske  Republik,  saaledes 
knyttede  den  cisalpinske  eller,  som  den  herefter  kaldtes, 
den  italienske  Republik  sin  Skjæbne  ganske  til  hans 
ved  at  udnævne  ham  til  Præsident.  Piemont,  som 
franske  Tropper  havde  holdt  besat  siden  Slaget  ved 
Marengo,  blev  indlemmet  i  Frankrig,  saa  at  dets  Konge 
nu  var  indskrænket  til  Øen  Sardinien.  Storartede  Vej- 
anlæg udførtes  paa  Førsteconsulens  Befaling  over  Mont 
Cenis  og  Simplon,  for  at  sikre  Forbindelsen  mellem 
Frankrig  og  Italien  paa  enhver  Aarstid.  I  Forhold  til 
Udlandet  stod  der  tilbage  at  udføre  den  Bestemmelse  i 
Lunevillefreden,  ifølge  hvilken  Fyrsterne,  som  havde  mistet 
Lande  paa  den  venstre  Rhinbred,  skulde  have  Erstatning 
i  Tyskland.  For  at  skaffe  de  dertil  fornødne  Land- 
strækninger tilveje  inddroges  samtlige  gejstlige  Fyrsten- 
dømmer og  Størstedelen  af  Rigsstæderne  (omtrent  Ve  ^^ 
Tysklands  Territorium).  Fordelingen  heraf  foretoges  (1803) 
paa  Rigsdagen  i  Regensburg   efter  Bonapartes  Villie. 

England  begyndte  snart  at  indse,  at  en  aaben  Krig 
var  at  foretrække  for  en  Fred,  under  hvilken  Bonapartes 
Indflydelse  udbredtes  videre  og  videre.  Engelske  Tropper 
vedblev  derfor  at  holde  Malta  besat,  og  Aaret  efter  Freden 

i  Amiens  udstedte  England  Krigserklæringen  (1803). 
Krigen  aabnedes  med,  at  franske  Tropper  besatte  den 
engelske  Konge  Georg  den  3 dies  tyske  Kurfyrsten- 
dømme Hannover.  Uhyre  Rustninger  langs  med  Ka- 
nalen, navnlig  i  Boulogne,  tydede  paa,  at  Førstecon- 
sulen  havde  en  Landgang  paa  Englands  Kyst  alvorlig  i 
Sinde.  Nogle  bourbonske  Prinser  og  uforsonlige  Emi- 
granter, der  havde  fundet  et  sikkert  Tilflugtssted  i  Lon- 
don, udklækkede  imidlertid  en  Plan  til  at  overfalde  og 
dræbe  Bonaparte.  Pichegru,  som  var  undvegen  fra 
Guyana  og  deltog  i  denne  Sammensværgelse,  begav  sig 
med  nogle  forvovne  Chouanere  hemmelig  til  Paris  for  at 
forberede  Udførelsen;  men  alt  blev  snart  opdaget  af  den 
aarvaagne  Fouché.  De  fleste  Sammensvorne  henrettedes; 
Pichegru  begik  Selvmord  i  Fængslet.  Mor  eau,  der  var 
indviet  i  Planen,  maatte  gaa  i  Landflygtighed  til  Ame- 
rika. Ikke  tilfreds  hermed  lod  Førsteconsulen  i  sin  hef- 
tige Forbitrelse  en  Prins  af  Enghien  gribe  paa  Badens 
Grund,  stille  for  en  Krigsret  og  skyde,  til  Skræk  og  Ad- 
varsel for  de  øvrige  Bourbonner  og  Emigranter.  Atten- 
tatet mod  Førsteconsulen  gav  Anledning  til  Kejser- 
dømmets Indførelse.  Det  bedste  Middel  til  at  sikre  Bona- 
partes Liv,  hvorpaa  Frankrigs  Lykke  syntes  at  bero,  var 
efter  den  almindelige  Mening  at  vende  tilbage  til  det 
arvelige  Monarchi.  Efterat  Forslaget  herom  var  antaget 
i  den  lovgivende  Forsamling,  affattedes  en  Senatsbeslut- 
ning, som  overdrog  den  arvelige  Kejserværdighed 
til  Napoleon  1.  Pave  Pius  7  kronede  Napoleon  og 
hans  Kone  Josephine  i  Notre-Dame  Kirken  den  2den 
December  1804. 


§  6.     Kejserdømmet. 

Kejserdømmets  Indførelse  i  Frankrig  bekræftedes  ved 
almindelig  Folkeafstemning.  Det  hvilede  altsaa  paa  Folke- 
souverainitetens   Princip;    men   Kejseren    var    i  Magtens 

Udøvelse  aldeles  uindskrænket,  idet  ikke  alene  Senatet 
og  den  lovgivende  Forsamling  kappedes  om  at  underkaste 
sig  hans  Villie,  men  Pressen  var  under  streng  Censur, 
og  det  franske  Folk  ubetinget  lystrede  den  store  Mand, 
som  det  selv  havde  givet  sig  til  Hersker.  Napoleon  om- 
gav sig  med  et  glimrende  Hof,  hvis  Ceremoniel  var  ind- 
rettet efter  det  gamle  Hofs  Mønster.  Hans  Brødre  og 
nærmeste  Slægtninge  bleve  Prinser;  de  dygtigste  Generaler 
forfremmedes  til  Marechaller,  og  rigt  aflagte  Hofembeder 
tildeltes  de  mest  fortjente  Statsmænd.  Selv  Frankrigs 
gamle  Adel  begyndte  at  glemme  Bourbonnerne  og  at 
samle  sig  om  Kejserens  Throne.  Napoleon  stiftede  senere 
en  ny  Fortjenstadel;  de  udmærkede  Statsmænd  eller 
Krigere,  som  belønnedes  paa  denne  Maade,  fik  under 
Titel  af  Hertuger,  Grever  og  Baroner  Indkomster  af 
Fyrstendømmer  og  Godser,  som  Napoleon  i  stort  Antal 
forbeholdt  sig  i  de  erobrede  Lande,  der  ikke  vare  be- 
stemte til  umiddelbar  Indlemmelse  i  Kejserriget.*)  Den 
republikanske  Kalender  blev  naturligvis  snart  afskaffet; 
Republikens  Navn  veg  for  det  franske  Riges  (l'empire 
frangais).  Skjønt  Krigsmagten  til  Lands  og  til  Vands  var 
Gjenstand  for  Kejserens  særegne  Omsorg,  blev  ingen 
Gren  af  Statsstyreisen  tilsidesat.  Der  udførtes  store 
offentlige  Arbejder  (Kanal-  Havne-  og  Vejanlæg);  Handel 
og  Industri  opblomstrede  under  Regjeringens  kraftige 
Beskyttelse.  Videnskaberne  understøttedes  rundhaandet, 
og  deres  Dyrkere  hædredes  med  høje  Stillinger.  En 
ny  Plan  lagdes  for  Folkeopdragelsen,  hvorfra  alle 
republikanske  Ideer  udelukkedes;  punktlig  Lydighed  ind- 
skjærpedes  Ungdommen;  Skolerne,  i  hvilke  der  fortrins- 
vis lagdes  Vægt  paa  de  praktiske  Videnskaber,  fik  et 
militært  Tilsnit. 


*)  Saaledes  blev  Marechal    Bernadette  Prins  af  Ponte  Corvo; 
Fouché  Hertug  af  Otranto;  Talleyrand  Fyrste  af  Ben  event. 

Ved  at  tilintetgjøre  den  politiske  Frihed  og  gjøre 
Brud  paa  Ligheden  fjernede  Napoleon  sig  fra  Revolu- 
tionens oprindelige  Retning,  skjønt  han  selv  var  baaren 
frem  af  dens  Bølger.  Det  var  imidlertid  langt  fra,  at 
Frankrig  vendte  tilbage  til  samme  Tilstand  som  før  1789. 
Lensadelens  gamle  Rettigheder  vare  for  stedse  begravne; 
alles  Lighed  for  Loven,  ligesom  den  fri  Adgang  til  Grund- 
ejendom og  Erhverv,  forblev  uantastet;  heller  ikke  rokkedes 
der  ved  den  nye  Inddeling  og  Bestyrelse,  der  i  saa  høj 
Grad  befæstede  Rigets  Enhed  og  Styrke.  Napoleon  vilde 
i  Bytte  for  Friheden  give  Frankrig  en  overlegen  Stilling 
i  Evropa,  en  Hæder  og  et  Velvære,  som  endnu  ikke  var 
blevet  nogen  Stat  tildel.  Kun  een  Betingelse  for  Nydelsen 
heraf  manglede;  det  var  Freden.  Dette  Gode  lykkedes 
det  ikke  Napoleon  at  skaffe  sit  Rige. 

Det  faldt  næsten  af  sig  selv,  at  den  italienske 
Republik,  saa  nøje  som  den  var  knyttet  til  Frankrig, 
undergik  den  samme  Regjeringsforandring.  Napoleon 
omdannede  den  til  Kongeriget  Italien  og  paasatte 
sig  i  Majland  den  lombardiske  Jernkrone.  Tillige  ind- 
lemmedes den  liguriske  Republik  i  Frankrig. 

Disse  egenmægtige  Handlinger  fremkaldte  et  Brud 
med  Fastlandets  Magter,  da  hverken  Kejser  Alexander 
eller  Kejser  Frants  vilde  se  rolig  paa,  at  Napoleon  gjorde 
sig  til  Italiens  Behersker.  William  Pitt,  der  under 
Skrækken  for  en  Landgang  i  England  mere  end  nogen- 
sinde spejdede  efter  Allierede,  benyttede  sig  heraf,  tilbød 
rundhaandet  Subsidier  og  knyttede  saaledes  den  tre  die 
Coalition  mellem  England,  Rusland  og  Østerrig. 
Til  disse  Magter  sluttede  sig  en  Fyrste  i  det  fjerne 
Norden,  uagtet  hans  Lands  Interesser  paa  ingen  Maade 
vare  truede.  Det  var  Sveriges  Konge  Gustav  4,  hos 
hvem  et  indgroet  Had  til  Revolutionen  og  Alt,  hvad  den 
havde  skabt,  blandede  sig  med  Drømme  om  Fornyelse 
af  Sveriges  Stormagtsrolle. 

Den  tredie  CoalitioDskrig  udbrød  og  fuldendtes  i  den 
sidste  Halvdel  af  Aaret  1805.  Donaudalen  blev  dens 
Hovedskueplads.  En  østerrigsk  Hær  under  Mack  over- 
svømmede Baj  er  n,  som  tillige  med  Wurtemberg  og 
Baden  havde  stillet  sig  paa  Frankrigs  Side,  og  rykkede 
frem  til  Ulm,  hvor  den  indtog  en  stærk  Stilling  for  at 
oppebie  Russernes  Ankomst.  Man  antog,  at  disse  kunde 
være  tilstede  før  Franskmændene,  som  laa  i  Lejr  langs  med 
Kanalen.  Men  Napoleon  havde  med  sin  sædvanlige 
Hurtighed  opgivet  Toget  til  England  og  anordnet  alt  for 
at  komme  sine  Fjender  i  Forkjøbet.  Kejseren  selv  og  under 
ham  de  berømte  Marechaller  Ney,  Soult,  Lannes, 
Bernadotte,  Berthier,  førte  den  „store  Armee"  ad 
forskjellige  Veje  ind  i  Tyskland.  Den  lange,  dristige 
Marche  udførtes  saa  punktligt  og  hurtigt,  at  alle  Korpser 
vare  samlede  i  Bajern,  medens  Mack  endnu  stod  ube- 
vægelig ved  Ulm.  Dag  for  Dag  trak  Napoleon  Nettet 
tættere  og  tættere  sammen  om  den  ulykkelige  østerrigske 
General.  Da  denne  endelig  forsøgte  at  slaa  sig  igjennem, 
undkom  kun  Rytteriet ;  Mack  overgav  sig  med  Levningerne 
af  sin  Armee  i  Ulm  (1805).  Napoleon  havde  saaledes 
uden  Sværdslag  tilintetgjort  en  fjendtlig  Armee  paa 
80,000  Mand  og  aabnet  sig  Vejen  til  den  østerrigske 
Hovedstad,  som  de  tililende  Russere  forgjæves  søgte  at 
dække.  Fra  Wien  gik  Toget  ind  i  Måhren,  hvor  Napoleon 
med  70,000  Mand  snart  befandt  sig  lige  over  for  den 
russiske  Armee,  hvis  Styrke,  et  østerrigsk  Korps  iberegnet, 
beløb  sig  til  90,000  Mand.  Kejserne  Alexander  og  Frants 
vare  begge  tilstede  for  at  oplive  deres  Troppers  Mod. 
Den  2den  December  1805  leveredes  Hovedslaget  ved 
Austerlitz  (Trekejserslaget).  Napoleon  havde  taget 
en  Stilling,  som  skulde  forlede  Modstanderne  til  at  om- 
gaa  hans  højre  Fløj  og  afskjære  ham  fra  Wien.  Da  de 
fjendtlige  Linier  virkelig  havde  udspændt  sig  for  at  fore- 
tage denne  Bevægelse,  rettede  han  med  frygtelig  Kraft 
et  Angreb  paa  deres  svækkede  Centrum,  som  blev  gjennem- 

brudt.  De  Franskes  Sejr  var  derved  afgjort.  Efter  at 
have  mistet  15,000  Døde  eller  Saarede  og  endnu  flere 
Fans;er,  bad  Kejser  Alexander  om  Vaabenstilstand  og 
trak  sine  Tropper  ud  af  Østerrig.  Kejser  Frants  maatte 
undertegne  de  haarde  Fredsbetingelser,  som  Napoleon 
foreskrev  i  Presburg  (1805).  Østerrig  afstod  de  vene- 
tianske Besiddelser,  som  det  havde  faaet  i  Campo- 
formio,  til  Kongeriget  Italien  og  Tyrol  til  Bajern. 

Freden  i  Presburg  skaffede  Napoleon  Overherre- 
dømmet i  Tyskland.  I  dette  Riges  Forhold  foretoges  nu 
en  Række  af  Omvæltninger,  som  svarede  til  Sejrherrens 
Planer.  Preussens  Konge,  Frederik  Vilhelm  3, 
en  Søn  af  Frederik  Vilhelm  2  (f  1797),  havde  en  Tid- 
lang vaklet  mellem  at  slutte  sig  til  Coalitionen  eller  i 
Venskab  med  Frankrig  at  søge  Fordele  paa  Østerrigs 
Bekostning.  Slaget  ved  Austerlitz  bestemte  ham  for  det 
sidste,  hvorfor  han  modtog  Hannover  i  Bytte  for  nogle 
spredte  Besiddelser.  Vigtigere  end  dette  var,  at  Bajern 
og  Wiirtemberg,  der  ophøjedes  til  Kongeriger,  Stor- 
hertugdømmet Berg,  som  Napoleon  havde  oprettet  til 
Fordel  for  sin  Svoger  Mur  at,  og  flere  mindre  Stater 
sagde  sig  løs  fra  Forbindelsen  med  det  tyske  Rige  og 
indgik  Rhinforbundet  under  Napoleons  Beskyttelse 
og  med  den  Forpligtelse  at  stille  Tropper  til  Frankrigs 
Krige.  Paa  en  Tid,  da  gamle  Throner  faldt,  og  nye  op- 
rejstes Aar  for  Aar,  syntes  dette  nye  Vasalforhold  til 
den  mægtige  franske  Kejser  at  yde  et  sikrere  Værn, 
end  den  tyske  Kejser  og  Riget  havde  gjort.  National- 
følelsen var  endnu  ikke  vaagnet  med  tilstrækkelig  Styrke 
for  at  hindre  en  Adskillelse  fra  det  fælles  Fædreland. 
Da  Napoleon  erklærede,  at  han  ikke  længer  anerkj endte 
noget  tysk  Rige,  opløste  Rigsdagen  i  Regensburg  sig; 
Frants  2  nedlagde  den  tyske  Kejserværdighed  og  kaldte 
sig  Frants  1,  Kejser  af  Østerrig.  Det  tysk-romerske 
Kejserrige  havde  endt  sin  Tilværelse  (1806). 

Den  tredie  Coalitionskrig  gjorde  fremdeles  Napoleon 
til  Herre  over  Italien.  Kong  Ferdinand  4  af  Neapel 
havde  betinget  sig  Neutralitet,  men  ikke  desto  mindre 
paa  sin  østerrigske  Dronnings  Tilskyndelse  tilladt  engelske 
og  russiske  Tropper  at  lande  i  sit  Rige  for  at  angribe 
Franskmændene  i  Norditalien.  Napoleon  straffede  denne 
Troløshed  ved  at  erklære,  at  Bourbonnerne  havde 
ophørt  at  regjere  i  Neapel,  og  skjænke  den  ledige 
Throne  til  sin  Broder  Joseph  (1806).  Det  neapolitanske 
Hof  flygtede  til  Sicilien,  hvor  den  engelske  Flaade  gjorde 
Opholdet  sikkert.  Samme  Aar  ophørte  den  bataviske 
Republik,  idet  Napoleon  udnævnte  sin  Broder  Ludvig 
til  Konge  af  Holland«  Eugen,  Kejserens  Adoptivsøn, 
blev  Vicekonge  af  Italien. 

Efterat  Freden  i  Presburg  havde  tvunget  Fastlandet 
til  at  forholde  sig  rolig,  syntes  ogsaa  det  ubøjelige  Eng- 
land at  ville  opgive  Kampen.  Krigspartiets  Fører,  William 
Pitt,  var  nemlig  død,  og  det  nye  Ministerium  indledede 
Underhandhnger  med  Frankrig.  Men  da  Napoleon  for 
at  lette  Fredsværket  tilbød  at  give  Hannover  tilbage  til 
det  engelske  Kongehus,  blev  Hoffet  i  Berlin  paa  det 
Dybeste  fornærmet.  Man  havde  der  smigret  sig  med  det 
Haab,  at  Napoleon  vilde  lade  Preussen  faa  Hegemoniet 
i  Nordtyskland.  Dette  Haab  viste  sig  nu  aabenbart  at 
være  forfængeligt.  En  længe  dulgt  Harme  over  de  Kræn- 
kelser, der  Slag  i  Slag  tilføjedes  den  tyske  Nation,  brød 
løs,  saavel  ved  Hoffet  som  i  den  offentlige  Mening,  med 
en  saadan  Heftighed,  at  den  forsigtige  Konge  Frederik 
Vilhelm  ikke  kunde  staa  imod.  I  den  Tro,  at  Frederik 
den  Stores  Soldater  vilde  holde  bedre  Stand  end  Russere 
og  Østerrigere,  blev  Hæren  sat  paa  Krigsfod,  og  en 
preussisk  Note  fordrede,  at  Franskmændene  skulde  rømme 
Tyskland.  At  tale  til  Napoleon  i  en  saadan  Tone  var 
det  samme  som  en  Krigserklæring.  Under  disse  Om- 
stændigheder forsvandt  den  kortvarige  fredelige  Luftning 
i  London;    istedetfor   Fred   kom    den   4de    Coalition 

istand,  idet  Preussen  sluttede  sig  til  de  Magter,  som 
endnu  ikke  havde  opgjort  deres  Mellemværende  med  Frank- 
rig, nemlig  England,  Rusland  og  Sverige  (1806). 

Den  preussiske  Armee  under  den  gamle  Ferdinand 
af  Brunsvig  aabnede  Felttoget  ved  at  gaa  frem  over 
Thiiringerwald.  Men  Napoleon  havde  med  forbavsende 
Hurtighed  samlet  Storarmeen,  der  endnu  var  paa  Hjem- 
vejen fra  Felttoget  i  Måhren;  hans  truende,  med  sæd- 
vanlig Sikkerhed  udførte  Bevægelser  nedstemte  snart 
Tillidsfuldheden  i  det  preussiske  Hovedkvarter.  Da  man 
her  efter  nogen  Vaklen  besluttede  sig  til  at  gaa  tilbage 
og  søge  Dækning  bag  Elben,  var  det  allerede  for  silde. 
Slaget  maatte  under  Tilbagetoget  modtages  i  en  ugunstig 
Stilling,  idet  Marechal  Davoust  angreb  den  ene  Del  af 
Hæren  ved  Auerstådt,  Napoleon  den  anden  Del  ved 
Jena  (Ude  Oktbr.  1806).  I  Begyndelsen  af  Slaget  blev 
Ferdinand  af  Brunsvig  dødelig  saaret;  Preusserne  fort- 
satte Kampen  uden  Orden  i  nogle  Timer,  da  opløstes 
hele  Armeen  i  vild  Flugt.  Tabet  var  i  Slaget  selv  uhyre, 
men  endnu  større  paa  Flugten,  da  det  ene  Korps  efter 
det  andet  overgav  sig  til  de  franske  Marechaller.  Længst 
holdt  Blucher  sig,  som  først  i  Lubeck  strakte  Gevær 
for  Prinsen  af  Pontecorvo.  Ødelæggelsen  af  den  preus- 
siske Armee  var  nu  fuldbragt.  Fæstningerne  ved  Elben 
og  Oderen,  Magdeburg,  Stettin,  Kustrin  osv.  kapitulerede 
ved  det  første  Syn  af  de  franske  Bajonetter,  og  en 
Maaned  efter  Krigens  Udbrud  holdt  Napoleon  sit  Indtog 
i  Berlin.  Denne  Krigens  Vending  bevægede  nu  Kur- 
fyrsten af  Sachsen  til  at  lade  sig  optage  i  Rhinforbundet, 
hvorefter  han  antog  Kongetitel. 

Da  Napoleon  forfulgte  sin  Sejr  hinsides  Oderen, 
væbnede  Polakkerne  sig  for  ham  i  det  Haab  at  af- 
ryste det  fremmede  Aag.  Warschau  aabnede  sine  Porte, 
og  Napoleon  fordelte  allerede  sine  Korpser  i  deres  Vinter- 
kvarter, da  Russerne  uventet  trængte  frem  for  at  gjen- 
oprette  Preussens  tabte  Sag.    Den  tilsigtede  Overrumpling 

af  de  franske  Korpser  mislykkedes;  Napoleon  havde  i 
Tide  samlet  Størstedelen  af  sine  Stridskræfter,  og  det 
kom  nu  til  det  frygtelige  Slag  ved  Eylau  d.  8de  Febr. 
1807.  Napoleon  maatte  efterhaanden  bringe  alle  sine 
Reserver  frem  for  at  holde  Stand;  thi  det  franske  Fod- 
folk vaklede  under  de  russiske  Batteriers  voldsomme 
Ild.  Men  et  glimrende  Indhug,  som  Mur  at  udførte  med 
Rytteriet,  tvang  endelig  Russerne  til  at  fjerne  sig.  40,000 
Døde  og  Saarede  laa  paa  den  snedækte  Slette,  og  ingen 
af  Parterne  var  istand  til  at  forny  Kampen.  Først  efter 
at  Forstærkninger  vare  stødte  til  begge  Armeer,  leve- 
redes den  14de  Juni  et  afgjørende  Slag  ved  Friedland, 
hvor  Napoleon  vandt  en  af  sine  mest  glimrende  Sejre. 
Da  han  nærmede  sig  Ruslands  Grænseflod,  Niemen, 
gjorde  Alexander  Fredsforslag.  Begge  Kejserne  mødtes 
i  Til  sit  og  førte  Underhandlingerne  i  en  Række  af 
Sammenkomster.  Ved  sin  aabne  Imødekommen  og  sine 
storartede  Planer  henrev  Napoleon  sin  unge  Modstander 
til  en  saadan  Beundring,  at  der  ikke  alene  tilvejebragtes 
Fred,  men  ogsaa  et  Forbund,  i  hvilket  Frankrig  og  Rus- 
land skulde  dele  Herredømmet  over  Evropa  og  for  Frem- 
tiden kun  føre  en  fælles  Politik.  Ved  Freden  i  Tilsit 
(1807)  mistede  Preussen  Halvdelen  af  sine  Lande,  nemlig 
1)  alle  Besiddelserne  Vest  for  Elben,  hvoraf  Napoleon 
dannede  Kongeriget  Westphalen  for  sin  yngste  Broder 
Jerome.  2)  Posen  og  Warschau,  der  tildeltes  Kon- 
gen af  Sachsen  under  Navn  af  Storhertugdømmet  War- 
schau. 

Kejsernes  Forbund  i  Tilsit  havde  nærmest  en  fælles 
Optræden  mod  England  til  Følge.  Napoleons  Rustninger 
til  Søs  havde  nemlig  kun  ført  til,  at  Nelson  ødelagde 
den  fransk-spanske  Flaade  i  Slaget  ved  Trafalgar 
(1805),  sRJønt  Sejren  kjøbtes  med  hans  Liv.  Napoleon 
havde  da  udtænkt  en  ny,  storartet  Plan,  hvorved  den 
uovervindelige  Søstat  skulde  berøves  Midlerne  til  at 
fortsætte   Krigen.     Allerede   under  sit   Ophold   i  Berlin 

forbød  han  sine  Undersaatter  al  Handel  med  England. 
Dette  var  Begyndelsen  til  Continentalsystemet  eller 
Englands  Udelukkelse  fra  al  Handel  med  Fastlandet.  I 
Tilsit  gik  Alexander  ikke  alene  ind  herpaa  for  sit  Riges 
Vedkommende,  men  begge  Kejserne  bleve  enige  om  at 
indbyde  (o:  tvinge)  de  øvrige  Stater  til  ogsaa  at  lukke 
deres  Havne  for  Englænderne.  Herved  blev  den  ene  af 
Evropas  Stater  efter  den  anden  inddraget  i  Begiven- 
hedernes Hvirvel. 

For  at  komme  sine  Fjender  i  Forkjøbet  afsendte 
den  engelske  Regjering  en  Flaade  og  en  Armee  til  Sjælland. 
Danmark  skulde  afvæbnes,  førend  det  blev  nødt  til 
at  slutte  sig  til  de  store  Fastlandsmagter.  Kjøbenhavn 
blev  bombarderet,  og  den  danske  Flaade  bortført  (1807).*) 
Medens  Danmark  efter  denne  Voldsgjerning  søgte  sin 
Støtte  i  Napoleon,  vedligeholdt  den  svenske  Konge  Gustav 
4  Forbindelsen  med  England,  men  paadrog  derved  sit 
Land  en  ulykkelig  Krig  med  Rusland.  Under  denne  af- 
satte Svenskerne  endelig  deres  ligesaa  halstarrige  som 
udygtige  Konge;  og  hans  Efterfølger  Karl  13  kjøbte 
Freden  med  Finlands  Afstaaelse  (1809).  Sverige  tiltraadte 
Fastlandsspærringen,  og  Aaret  efter  valgtes  Bernad otte, 
Prins  af  Pontecorvo,  til  svensk  Thronfølger.  —  En 
Krig  mellem  Porten  og  Rusland  varede  lige  til  1812; 
da  sluttedes  Freden  i  Bukarest,  i  hvilken  Rusland  er- 
holdt Bessarabien  indtil  Pruth  og  Donau.  Saadanne 
vare  Ruslands  Fordele  af  Forbundet  i  Tilsit. 

Paa  den  anden  Side  havde  Napoleon  ikke  forsømt 
at  udbrede  sit  Herredømme  i  Vesten.  Da  det  portu- 
gisiske Hof,  som  længe  havde  staaet  i  Afhængighed  af 
den  engelske  Regjering,  afslog  Kejserens  Opfordring  til 
at  lukke  Havnene  for  Englænderne,  rykkede  en  fransk 
Armee  ind  i  Portugal  og  besatte  Lissabon,  hvorfra  Hoffet 
var  flygtet  til  Brasilien  (1807).    En  ikke  bedre  Skjæbne 


*)  Se  3die  Del  S.  229. 

Bloch,  nyeste  Historie. 

ventede  Hoffet  i  Spanien.  Den  svage  Bourbon,  Karl  4, 
lod  sig  ganske  lede  af  sin  Dronning  og  hendes  Yndling, 
den  uduelige  Godoy,  der  førte  Titel  af  „Fredsfyrste". 
Landets  Bestyrelse  var  i  dybeste  Forfald,  og  Godoy 
havde  ved  sit  Kryberi  for  de  Franskes  Kejser  paadraget 
sig  almindelig  Foragt.  En  Folkeopstand  udbrød  i  Ma- 
drid, under  hvilken  Godoy  nær  havde  mistet  Livet.  Den 
gamle  Konge  blev  saa  forskrækket  herover,  at  han  ned- 
lagde Kronen  til  Fordel  for  sin  Søn  Ferdinand  7, 
som  Folket  holdt  af,  fordi  han  var  hadet  al  Godoy.  Men 
næppe  vare  Urolighederne  ophørte,  førend  Kongen  for- 
trød det  Skridt,  han  havde  gjort.  Napoleon  greb  nu 
begj ærlig  den  tilbudte  Lejlighed  til  at  mægle  mellem 
Faderen  og  Sønnen,  idet  han  kaldte  begge  til  sig  i  Ba- 
yonne.  Karl  4  tog  her  sin  Thronfrasigelse  tilbage 
under  Paaskud  af,  at  den  var  ham  aftvungen,  —  dog 
kun  for  at  overdrage  sin  Ket  til  Napoleon,  der  nu 
skjænkede  Spaniens  Krone  til  sin  Broder  Joseph 
(1808);  den  spanske  Kongefamilie  fik  anvist  Opholdssted 
i  Frankrig.  Det  ledige  Neapel  erholdt  Joachim  Mur  at. 
Huset  Bonaparte  havde  saaledes  overalt  afløst  Bour- 
bonnerne. 

Napoleon  foretog  ikke  det  skjæbnesvangre  Thronskifte 
i  Spanien  uden  alvorlige  Bestræbelser  for  at  vinde  det 
spanske  Folk.  Han  lod  Joseph  besværge  en  fri  Forfat- 
ning og  omgav  ham  med  de  dygtigste  Ministre;  Inkvisi- 
tionen og  en  Mængde  Klostre,  der  tærede  paa  Statens 
Marv,  ophævedes;  alt  beregnedes  paa  at  forny  Rigets 
slumrende  Kraft  og  gjøre  Folket  delagtigt  i  Civilisa- 
tionens Goder.  Men  Spanierne  vare  for  største  Delen 
altfor  uvidende  til  at  fatte  disse  Foranstaltninger;  i  alt 
Fald  vilde  ingen  modtage  dem  af  en  fremmed,  paa  tvungen 
Konge.  Der  udbrød  en  almindelig  Opstand  under  Ledelse 
af  Spaniens  ædleste  Mænd ;  Almuen  æggedes  af  fanatiske 
Munke.  Strax  i  Begyndelsen  fik  Frihedskjæmperne  en 
uventet  Opmuntring,   idet   et  fransk  Korps   blev  tvunget 

til  at  strække  Gevær  ved  Bay  len.  Følgen  heraf  var, 
at  Kong  Joseph  med  de  øvrige  franske  Tropper  forlod 
Madrid  og  trak  sig  tilbage  til  Nordgrænsen,  Men  der- 
ved  kom  ogsaa  Franskmændene  i  Portugal  i  en  mislig 
Stilling.  Da  Wellington  landede  med  en  overlegen 
engelsk  Armee,  maatte  de  slutte  en  Kapitulation,  ifølge 
hvilken  de  bleve  førte  til  Søs  tilbage  til  Frankrig.  Det  var 
aabenbart,  at  den  pyrenæiske  Halvø  kun  kunde  tilbage- 
vindes ved  Napoleons  egen  Nærværelse.  Den  uovervinde- 
lige Kriger  drog  da  med  sine  gamle,  sejrvante  Tropper 
over  Pyrenæerne,  trængte  under  en  Eække  af  Kampe 
frem  til  Madrid  og  befæstede  sin  Broders  Throne,  me- 
dens den  engelske  Hær,  forfulgt  af  Marechal  Soult, 
maatte  indskibe  sig  i  Corunna.  Vel  blev  Napoleon  snart 
kaldt  hjem  ved  Østerrigs  truende  Rustninger;  men  hans 
berømte  Marechaller  bleve  tilbage  for  at  fuldende  den 
pyrenæiske  Halvøs  Underkastelse.  Det  gjaldt  imidlertid 
her  ikke  om  at  overvinde  en  til  regulære  Tropper  støttet 
Regjering,  men  om  at  betvinge  et  helt  Folk,  som  stred 
for  sin  nationale  Selvstændighed.  Derfor  blev  Kampen 
af  en  ny,  frygtelig  Art.  Da  Spanierne  erkjendte,  at  de  i 
Krigskunst  ikke  kunde  maale  sig  med  Frankrigs  gamle 
Soldater,  samlede  de  sig  i  smaa  Bander,  Guerillaer, 
undgik  saavidt  muligt  ordentlige  Slag  i  aaben  Mark, 
men  omsværmede  idelig  de  fjendtlige  Korpser,  afskar  For- 
bindelsen imellem  dem,  dræbte  Efternølerne  og  overfaldt 
Førseler  af  Syge  og  Saarede,  som  bleve  ubarmhjertig 
nedhuggede.  Snart  landede  Englænderne  paany  under 
den  dygtige  Wellington  og  ydede  Guerillaerne  en  re- 
gulær Armees  Hjælp.  Spaniernes  frygtelige  Krigsmaade, 
der  begunstigedes  af  det  bjergfulde  Land,  kostede  Na- 
poleon flere  Soldaters  Liv  end  de  blodigste  Feltslag,  og 
det  endelige  Maal,  Landets  Beroligelse,  naaedes  aldrig. 
De  spanske  Cortes  samlede  sig  endog  i  Cadix  og  vedtog 
i  Ferdinand  den  7des  Navn  en  fri  Forfatning  (Constitu- 
tionen  af  1812).     Spaniens  Exempel  blev  snart  en  Lære 

for  Evropas  øvrige  Folk,  saa  at  den  overalt  vaagnende 
Nationalfølelse  blev  en  væsentlig  Hindring  for,  at  det 
mægtige  franske  Kejserdømme,  selv  ledet  med  det  største 
Geni,  kunde  befæstes. 

Det  svækkede  og  ydmygede  Østerrig  havde  imidler- 
tid troet  at  burde  føre  sig  Napoleons  og  hans  Kjærne- 
troppers  Sysselsættelse  i  Spanien  til  Nytte.  Overordent- 
lige Troppeudskrivninger  fulgtes  af  et  Opraab  til  en 
Folkerejsning;  efter  at  have  væbnet  en  halv  Million 
Soldater  troede  Hoffet  i  Wien  sig  istand  til  at  gjøre 
Front  saavel  imod  Frankrig,  som  mod  dettes  Allierede, 
Warschau  og  Italien.  Men  da  Østerrig  udstedte  sin 
Krigserklæring  (1809),  havde  Frankrigs  fremsynede  Kejser, 
for  ikke  at  svække  Krigsstyrken  i  Spanien,  allerede  op- 
budt en  ny  Armee  og  i  utrolig  kort  Tid  gjort  den  kamp- 
dygtig. Med  disse  unge  Soldater  forenede  han  Rhin- 
forbundets Kontingenter  og  mødte  Ærkehertug  Karl, 
Østerrigs  bedste  Feltherre,  som  var  rykket  ind  i  Bajem. 
Efter  en  Række  af  kunstige  Marcher  og  fem  Dages 
blodige  Kampe,  især  ved  Eckmiihl  og  Regensburg, 
var  Ærkehertugen  kastet  over  paa  Donaus  nordlige  Bred, 
og  Franskmændene  kunde  anden  Gang  besætte  Wien. 
Napoleon  traf  strax  Anstalter  til  at  overskride  Donau; 
men  da  Flodens  uventede  Stigen  sprængte  Broen  midt 
under  Overgangen,  maatte  han  ved  Asp  er  n  og  Es  lin  gen 
bestaa  en  ulige  Kamp  mod  hele  Ærkehertug  Karls  Armee 
og  gaa  tilbage,  efter  at  have  lidt  store  Tab.  Her  faldt 
blandt  andre  Lannes,  en  af  hans  kjækkeste  Vaaben- 
brødre.  Det  var  første  Gang,  at  en  Fjende  havde  vundet 
betydeligere  Fordele  over  Napoleon;  men  Glæden  herover 
varede  kun  kort.  Nye  Forstærkninger  satte  Napoleon 
istand  til  at  gjøre  sit  andet  Forsøg  paa  at  gaa  over  den 
brede  Donau,  denne  Gang  med  større  Held.  Han  vandt 
en  Sejr  ved  Wagram  (1809),  og  Østerrig  var  afvæbnet. 
Man  har  undertiden  kaldt  denne  Krig  den  femte  Coali- 
tionskrig,  forsaavidt  som  England,  Østerrig  og  de  spanske 


Fred  i  Wien  1809.  53 

Insurgenter  kjæmpede  for  den  samme  Sag.  Ved  Freden 
i  Wien  (1809)  afstod  Kejser  Frants  1)  Vestgalizien 
og  Krak  o  V  til  Storhertugdømmet  Warschau  (thi  Po- 
lakkerne havde  deltaget  i  Kampen  med  stor  Tapperhed) 
2)  Landene  mellem  det  adriatiske  Hav  og  Sava  indtil 
den  tyrkiske  Grænse  til  Napoleon,  som  lod  disse  „illyriske 
Provinser"  styre  af  en  Marechal.  —  Østerrigs  Opraab 
til  en  Folkerejsning  havde  fundet  levende  Gjenklang  i 
Tyrol.  Bønderne  gjorde  Opstand  under  den  kjække 
Andreas  Hofer  og  tilføjede  de  bajerske  Tropper  be- 
tydelige Tab,  kjæmpende  ganske  paa  Spaniernes  Vis. 
Men  efter  Freden  i  Wien  vare  Bøndernes  Anstrængelser 
haabløse;  de  bleve  overmandede  og  strængt  straffede. 

Efter  Krigen  i  1809  søgte  den  østerrigske  Kejser  sin 
Støtte  der,  hvor  saa  mange  Fyrster  med  eller  mod  deres 
Villie  gjorde  det,  hos  Frankrigs  mægtige  Behersker. 
Da  Napoleon,  hvis  Ægteskab  var  barnløst,  ønskede  at 
træde  i  Forbindelse  med  et  af  Evropas  gamle  Fyrste- 
huse, lod  han  sig  skille  fra  Josephine  og  ægtede  Kejser 
Frants's  Datter  Marie  Louise.  Hun  fødte  ham  Aaret 
efter  Sønnen  Napoleon,  der  fik  Titelen  Konge  af  Rom. 

Under  alt  dette  havde  Napoleon  ikke  glemt  sin  mest 
haardnakkede  Fjende,  England.  Fastlandsspærringen 
dreves  i  al  sin  Strænghed;  det  befaledes  endog  at  op- 
brænde alle  engelske  Varer,  hvorsomhelst  de  fandtes 
paa  Fastlandet.  For  at  forhindre  den  udbredte  Snig- 
handel  ved  en  skarp  Bevogtning  af  alle  Kysterne,  havde 
Napoleon  gjort  Ende  paa  Pavens  verdslige  Magt  og  ind- 
lemmet Kirkestaten  i  Kejserriget,  uden  at  bryde  sig 
om  Pavens  afmægtige  Bandstraale.  Da  Kong  Ludvig 
vægrede  sig  ved  at  afbryde  al  Handelsforbindelse  med 
England,  paadrog  han  sig  sin  Broders  Vrede  og  maatte 
nedlægge  Kronen.  Holland  blev  indlemmet  i  Frankrig 
(1810),  og  det  samme  skete  med  Tysklands  Kyst  ved 
Nordsøen  (en  Del  af  Hannover,  Oldenburg,  Ham- 
burg) samt  Liibeck. 

Napoleon  stod  paa  sin  Magts  og  Lykkes  højeste 
Spids.  Middelbart  eller  umiddelbart  herskede  han  over 
Frankrig,  Spanien,  Tyskland  og  Italien.  Preussen  og 
Østerrig  bøjede  sig  for  deres  mægtige  Allierede.  Det  var 
ikke  sandsynligt,  at  England  længe  kunde  udholde  Fast- 
landsspærringen,  siden  fransk  Toldvæsen  og  Gensdarmeri 
bevogtede  Kysten  fra  Liibeck  til  Cadix  og  Triest.  Fød- 
selen af  en  Arving  syntes  endelig  at  sikre  det  franske 
Kejserdømmes  Bestaaen.  Men  bag  denne  udvortes  Glans 
skjulte  sig  indvortes  Spænding  og  Usikkerhed.  Den  hele 
Bygning  beroede  paa  Frygten  for  den  store  Kejser,  og 
Misfornøjelse  udbredtes  vidt  og  bredt  blandt  de  afhæn- 
gige Folk  dels  over  den  despotiske  Tvang,  der  under- 
trykkede Ytringsfriheden,  dels  over  de  uendelige  Krige, 
der  gjorde  Soldaterudskrivningen  trykkende  og  frygtet, 
dels  over  Handelsspærringen,  der  forstyrrede  alle  gamle 
Handelsforbindelser  og  standsede  en  Mængde  Menneskers 
Erhverv.  Trods  alt  dette,  trods  den  endnu  ufuldendte 
Krig  med  England  og  Spanien,  paadrog  Napoleon  sig 
1812  en  ny  Krig  med  Rusland. 

Det  i  Tilsit  sluttede  Venskab  begyndte  efterhaanden 
at  kjølnes.  Kejser  Alexander  følte  sig  fornærmet  over, 
at  det  med  ham  beslægtede  oldenburgske  Hus  var 
blevet  berøvet  sine  Besiddelser;  han  vilde  heller  ikke 
længer  ofre  sit  Lands  Handelsinteresser  og  tilstod  Lem- 
pelser i  Fastlandsspærringen,  navnlig  med  Hensyn  til 
Kolonialvarer.  Napoleons  umættelige  Ærgjerrighed  kunde 
paa  den  anden  Side  ikke  taale,  at  nogen  anden  Fyrste 
indtog  en  selvstændig,  med  ham  ligeberettiget  Stilling. 
Da  Alexander  saa,  at  han  havde  Valget  mellem  Under- 
kastelse og  Krig,  foretog  han  Rustninger  og  nærmede 
sig  til  Sverige,  hvis  Thronfølger  og  Leder,  Berna- 
dotte,  blev  fuldkommen  vunden  ved  Løfte  om  Norges 
Erhvervelse.  Saaledes  forberedt  afventede  Alexander  sin 
frygtelige  Modstanders  Angreb ;  thi  han  vilde  vise  Ver- 
den,  at  Krigen   var   ham  paatvungen.     Napoleon  udfol- 

dede  paa  sin  Side  hele  sin  uhyre  Krigsmagt,  vistnok  over 
en  Million  Soldater;  men  en  stor  Mængde  af  disse  maatte 
efterlades  mellem  Cadix  og  Niemen  for  at  holde  det 
misfornøjede  Evropa  i  Tømme.  Ved  Overgangen  over 
Ruslands  Grænseflod  talte  Storarmeen  400,000  Mand, 
Franskmænd,  Italienere,  Tyskere  fra Rhinforbundets  Stater, 
Preussere  og  Østerrigere.  Omgivet  af  sin  Garde,  et  ud- 
valgt Korps  af  gamle  Soldater,  førte  Napoleon  selv  Stor- 
armeens Centrum  frem  over  Wilna  mod  Smolensk,  me- 
dens venstre  Fløj  (Preussere  og  Franskmænd)  gik  mod 
Nordvest  i  Retning  af  Petersborg,  højre  Fløj  (Fransk- 
mænd og  Østerrigere)  bevægede  sig  mod  Sydost,  hvorfra 
et  Angreb  kunde  ventes  af  de  fra  den  tyrkiske  Grænse 
hidkaldte  Russere.  Polakkerne  i  Lithauen  modtog  Fransk- 
mændene med  Glæde,  uagtet  Napoleon  ikke  ubetinget 
vilde  love  det  gamle  Kongerige  Polens  Gjenoprettelse. 
Men  allerede  her  begyndte  det  at  vise  sig,  hvor 
umaadelige  Vanskeligheder  der  vare  forbundne  med  et 
Felttog  i  saa  fjerne  Lande.  Uagtet  Storarmeen  var  ud- 
rustet med  en  mageløs  Fremsynethed,  var  en  regelmæssig 
Forplejning  i  de  tyndt  befolkede  Egne  næsten  umulig. 
Slette  Veje  forsinkede  Troppernes  Bevægelser,  og  Mands- 
tugten kunde  ikke  opretholdes  imellem  de  allierede 
Tropper,  som  deserterede  i  Mængde.  Hertil  kom,  at 
Russerne  trodsede  Napoleons  snildeste  Manøvrer  ved  at 
trække  sig  tilbage,  afbrænde  Landsbyerne  og  ødelægge 
Levnetsmidlerne.  Kun  ved  Smolensk  leveredes  en  blodig 
Træfning;  men  førend  Napoleon  kunde  forhindre  det,  trak 
Russerne  sig  ogsaa  her  tilbage  fra  den  brændende  By. 
Lige  over  for  en  saa  uheldsvanger  Krigsførelse  ud- 
talte de  franske  Generaler  sig  for  at  standse  i  Smolensk, 
indhente  Forstærkninger  og  først  drage  videre  den  næste 
Sommer.  Men  Napolen  befalede  at  drage  mod  M  o  skov, 
hvor  han  haabede  at  kunne  foreskrive  Freden.  Ikke 
langt  fra  sit  Maal  stødte  han  endelig  sammen  med  den 
russiske  Armee;  thi  General  Kutusov  og  med  ham  det 

russiske  Folk  vilde  ikke  opgive  den  hellige  Stad  uden 
Sværdslag.  Ved  Bo  ro  din  o  nærved  Moskvafloden  leve- 
redes Slaget  (Septbr.  1812),  og  det  blev  blodigere  end 
noget  af  de  hundrede  Slag,  hvori  Napoleon  havde  del- 
taget. 90,000  Døde  og  Saarede  af  begge  Partier  bedækkede 
Valpladsen,  inden  Russerne  veg  og  lod  Vejrn  fri  til  Mo- 
skov.  Ved  Synet  af  de  talrige  Kirketaarne  og  Kuppeler 
blev  den  franske  Armee  endnu  engang  henrevet  af  Be- 
gejstring. Men  allerede  Indtoget  i  Staden  var  uheld- 
varslende;  Størstedelen  af  Indbyggerne  var  flygtet  og 
Natten  efter  udbrød  paa  mange  forskjellige  Steder  en 
voldsom  Ild,  som  blev  paasat  efter  den  russiske  Gouver- 
neurs  Befaling.  Da  en  heftig  Storm  rejste  sig,  og  alle 
Slukningsredskaber  vare  bortførte,  blev  Vs  af  Moskov 
tillige  med  rige  Forraad  et  Rov  for  Luerne.  Et  Vinter- 
ophold i  Staden  var  nu  ikke  længere  muligt.  Napoleon 
foreslog  imidlertid  sine  Fredsbetingelser  i  en  Sejrherres 
Sprog;  men  da  Alexander  med  en  klog  Beregning  trak 
Tiden  ud,  begyndte  Vinteren  at  stunde  til,  saa  at  Na- 
poleon endelig  maatte  bekvemme  sig  til  det  for  hans 
Stolthed  saa  krænkende  Skridt,  at  tiltræde  Tilbagetoget. 
Moskov  blev  forladt  den  10de  Okt.  1812.  Ved  Be- 
sværligheder, Kampe  og  Desertion  var  den  franske  Armee 
smeltet  sammen  til  100,000  Mand  med  et  Rytteri,  der 
var  altfor  svækket  til  at  kunne  holde  de  talløse  om- 
sværmende Kosakker  borte.  Da  Omstændighederne  tvang 
Napoleon  til  at  slaa  ind  paa  den  samme  Vej,  ad  hvilken 
han  var  kommen,  blev  det  Fortvivlede  i  Stillingen  øjen- 
synligt for  alle.  Mangel  paa  Levnetsmidler  tillige  med 
daglige  Angreb  af  Russernes  overlegne  Stridskræfter  og 
endelig  en  tidlig  og  stræng  Vinter  begyndte  snart  at  ud- 
øve de  forfærdeligste  Virkninger.  Mennesker  og  Heste 
omkom  i  Tusindvis,  Kanoner  maatte  efterlades.  Krudt- 
vogne sprænges  i  Luften,  og  ingen  Saaret  kunde  føres 
med.  Under  uhørte  Lidelser  løstes  Disciplinens  Baand; 
men   medens    en   Mængde    Soldater    kastede    Vaabnene, 

dækkede  endnu  de  heltemodige  Marechaller  Ney,  Da- 
voust  o.  fl.  Tilbagetoget  i  Spidsen  for  deres  sammen- 
smeltede Korpser,  der  skiftevis  dannede  Arrieregarden. 
Alles  Haab  stod  til,  at  Lidelserne  vilde  endes  i  Smolensk; 
men  allerede  her  var  Armeen  i  en  saadan  Tilstand,  at 
et  fortsat  ilsomt  Tilbagetog  var  den  eneste  Redning. 
Og  dog  naaede  Russerne  forud  til  Berezina,  en  Biflod 
til  Dnieper,  saa  at  Overgangen  maatte  iværksættes  for 
deres  Øjne.  Broerne,  der  med  stort  Besvær  bleve  slaaede 
i  den  med  Isflager  svømmende  Flod,  brødes  itu;  men  de 
bleve  paany  istandsatte,  og  endelig  lykkedes  det  at  føre 
alle  Bevæbnede  over,  hvorimod  mange  tusinde  Efter- 
nølere faldt  i  Kosakkernes  Hænder.  Herefter  sagtnede 
Forfølgelsen;  thi  ogsaa  Russerne  havde  havt  deres  Del 
af  Lidelserne.  Da  der  var  rimelig  Udsigt  til,  at  Stor- 
armeens Rester  kunde  naa  over  Niemen,  rejste  Napoleon 
med  faa  Ledsagere  ukjendt  og  ilsomt  gjennem  Tyskland 
til  Paris,  hvor  hans  Nærværelse  var  nødvendig  for  at 
fremme  Rustningerne;  thi  det  var  aabenbart,  at  næste 
Aars  Felttog  vilde  kræve  de  yderste  Anstrængelser. 
Napoleons  Afrejse  fuldendte  Storarmeens  Undergang. 
Under  en  Kulde,  som  steg  til  30  Grader  under  Fryse- 
punktet, opløstes  alle  Korpser,  og  kun  faa  hundrede 
Mand  bar  deres  Vaaben  over  Niemen. 

Under  disse  Omstændigheder  rejste  Folkestemningen 
i  Tyskland  sig  med  uimodstaaelig  Kraft  mod  Napoleon, 
og  hans  upaalidelige  Forbundsfæller  begyndte  at  falde 
fra,  idet  Preussen  sluttede  Forbund  med  Rusland, 
England  og  Sverige  (den  6te  og  sidste  Coalition). 
Frederik  Vilhelm  3  udstedte  et  Opraab  til  Folket  om  at 
kjæmpe  for  Friheden  og  Uafhængigheden,  og  talrige  Fri- 
villige strømmede  allevegne  fra  til  hans  Faner.  Imidlertid 
udfoldede  Napoleon  en  saadan  Virksomhed,  at  han  ved 
Felttogets  Begyndelse  i  1813  kunde  drage  frem  i  Tysk- 
land med  150,000  Mand,  Uagtet  disse  bestod  af  ganske 
unge  og  lidet  øvede  Soldater,  sejrede  han  dog  flere  Gange 

over  de  forenede  Russere  og  Preussere,  Davnlig 
ved  Bautzen  (1813),  hvorved  Fjenden  kastedes  tilbage 
over  Oderen.  Paa  dette  Tidspunkt  optraadte  Østerrigs 
Hof,  ledet  afMetternich,  som  Fredsmægler.  En  Vaaben- 
stilstand  blev  derved  tilvejebragt;  men  Napoleon  benyttede 
kun  Tiden  til  at  fuldstændiggjøre  sine  Rustninger  og  for- 
kastede de  foreslaaede  Fredsbetingelser.  Da  tiltraadte 
ogsaa  Østerrig  Coalitionen,  og  siden,  da  Napoleons  Krigs- 
lykke begyndte  at  vakle,  blev  Frafaldet  mellem  hans 
øvrige  Forbundsfæller  almindeligt.  Kun  Sachsen  og 
Danmark  bleve  tilbage  for  at  dele  Frankrigs  Ulykke. 
Napoleon  gjenoptog  Kampen  med  de  forenede  Magter 
i  fuld  Tillid  til  sit  Genis  og  sine  Troppers  Overlegenhed. 
Han  indtog  en  udstrakt  Stilling  langsmed  Elben  med 
Hovedkvarter  i  Dresden,  medens  Davoust,  understøttet 
af  et  dansk  Korps,  forsvarede  Stillingens  andet  Yderpunkt, 
Hamburg.  Lykken  tilsmilede  endnu  engang  de  franske 
Vaaben,  da  Napoleon  ved  et  Udfald  fra  Dresden  tilføjede 
de  Allieredes  Hovedarmee,  der  trængte  frem  fra  Bohmen, 
et  føleligt  Tab.  Det  var  her,  at  den  fra  Amerika  hjem- 
vendte Mor  eau  fandt  Døden  i  Kamp  mod  sit  Fædre- 
land. Men  Sejrens  Frugter  gik  tabt  i  en  Række  af 
Nederlag,  som  de  franske  Marechaller  led  paa  forskjellige 
Steder  af  den  udstrakte  Forsvarslinie.  Da  de  Allierede 
endelig  paa  flere  Punkter  overskred  Elben,  samlede  Na- 
poleon sin  svækkede  Krigsmagt  ved  Leipzig.  Det  kom 
her  til  en  almindelig  Kamp  mellem  den  16de  og  19de 
Oktober  1813.  Paa  den  ene  Side  kjæmpede  Russere, 
Preussere,  Østerrigere  og  Svenskere,  hvis  samlede  Antal 
naaede  op  til  300,000  Mand;  paa  den  anden  Side  stod 
foruden  Franskmændene  endnu  polske,  italienske,  sachsiske 
Hjælpetropper  under  Napoleons  Faner,  tilsammen  180,000 
Mand.  Endnu  havde  saadanne  Masser  ikke  kjæmpet 
paa  een  Valplads,  og  Kanonernes  Torden  overgik  alt, 
hvad  de  ældste  Krigere  havde  hørt.  I  tre  Dage  holdt 
Napoleon  Stand,  skjønt  Sachserne  forlod  ham  midt  under 

Slaget.  Men  tilsidst  maatte  Tilbagetoget  tiltrædes  og 
blev  ligesaa  skjæbnesvangert  som  det  russiske.  Marchens 
Besværligheder  og  derpaa  smitsomme  Sygdomme  brød 
fuldstændig  Armeens  Kraft.  Overalt  vendte  Forholdene 
sig  mod  Napoleon.  Danmark  blev  tvunget  til  Freden 
i  Kiel  og  Norges  Afstaaelse  mod  Erstatning  i  Svensk 
Pommern*)  (1814).  Joachim  Mur  at,  der  endnu  i  det 
sidste  Felttog  havde  kommanderet  Napoleons  Rytteri 
med  Hæder,  var  næppe  vendt  tilbage  til  Neapel,  førend 
han  sluttede  sig  til  Coalitionen  i  det  Haab  at  redde  sin 
Krone.  Ogsaa  Spanien  var  gaaet  tabt,  siden  Napoleon 
havde  maattet  kalde  en  stor  Del  af  sine  Tropper  bort 
for  at  bruge  dempaa  andre  Steder.  Skjønt  Ferdinand  7 
fik  Frihed  til  at  vende  tilbage  til  sit  Rige,  beredte 
Wellington  sig  nu  til  at  gaa  frem  over  Pyrenæerne.,  Men 
midt  i  Ulykken,  saa  at  sige  ene  mod  hele  Evropa,  ud- 
foldede Napoleon  en  utrolig  Virksomhed  for  endnu  at  redde 
Frankrigs  og  Kejserdømmets  Storhed;  men  de  Allierede 
undte  ham  ikke  den  nødvendige  Tid  til  at  fuldende  sine 
Forberedelser.  Da  Felttoget  i  Begyndelsen  af  1814 
aabnedes  paa  Frankrigs  Grund,  havde  Napoleon  næppe 
70,000  Mand  at  stille  imod  de  fjendtlige  Masser,  der 
rykkede  frem  over  Rhinen.  I  to  Maaneder  tilintetgjorde 
han  dog  ved  en  mesterlig  Krigsførelse  mellem  Seine  og 
Marne  Fjendernes  Forsøg  paa  at  naa  til  Paris;  men  til- 
sidst lykkedes  det  dem  at  trænge  igjennem,  og  Paris 
kapitulerede  efter  en  kort  Modstand  af  Nationalgarden 
(April  1814).  I  Overensstemmelse  med  Coalitionens  Villie 
erklærede  Senatet,  ledet  af  Talleyrand,  Kejser  Napo- 
leon for  afsat,  hvorpaa  Ludvig  18  kaldtes  tilbage 
for  at  tage  sine  Fædres  Throne  i  Besiddelse.  Vel  ilede 
Napoleon  frem  mod  Paris  i  den  Hensigt  at  overrumple 
Fjenden ;  men  flere  af  Marechallernes  Frafald  overbeviste 
ham  om,  at   alt  var   tabt.     Napoleon  undertegnede  da  i 

Fontainebleau  sin  Thronfrasigelse  mod  at  beholde  Øen 
Elba,  hvorhen  han  strax  begav  sig  efter  at  have  taget 
Afsked  med  sine  tro  Soldater  (April  1814). 

Samtidig  med  sin  Regjerings  Tiltrædelse  udstedte 
Ludvig  18  en  Grundlov,  hvorved  Frankrig  fik  en  ind- 
skrænket monarchisk  Forfatning  efter  engelsk  Mønster. 
Denne  Gave,  som  skulde  erstatte  Vaabenglansen  med 
indre  Frihed,  syntes  i  Forbindelse  med  Freden  at  være 
det  bedste  Middel  til  at  forsone  det  franske  Folk  med 
den  bourbonske  Kongeslægt.  Freden  undertegnedes  (1814) 
i  Paris  med  alle  Magter.  Frankrig  blev  vist  tilbage  til 
sine  Grænser  af  1792  (altsaa  med  Bevarelsen  af  Avignon, 
Savoyen  og  Nizza).  Til  England  afstodes  den  for 
Forbindelsen  med  Ostindien  vigtige  0  Isle  de  France 
(Mauritius). 

Det  stod  tilbage  at  gjenoprette  den  evropæiske  Lige- 
vægt og  ordne  de  saa  stærkt  forrykkede  Forhold  mellem 
Staterne.  For  at  udføre  dette  omfattende  Arbejde  samledes 
en  almindelig  Congres  i  Wien  (1814).  I  den  glimrende 
Kreds  af  Monarcher  og  berømte  Statsmænd,  som  ved 
denne  Lejlighed  vare  den  østerrigske  Kejsers  Gjæster, 
saas  Kejser  Alexander,  Kong  Frederik  Vilhelm  3  samt 
mange  mindre  Fyrster;  Talleyrand  mødte  paa  det 
franske,  Lorderne  Castlereagh  og  Wellington  paa 
det  britiske  Kabinets  Vegne.  Sjælen  i  Forhandlingerne, 
som  afvexlede  med  glimrende  Fester,  var  Østerrigs 
Minister  Metternich.  Man  blev  let  enig  om  at  lægge 
de  fordrevne  legitimeFyrstehu s esGjenindsættelse 
(forsaavidt  det  ikke  allerede  var  sket)  til  Grund  for 
Evropas  nye  Ordning.  Større  Vanskelighed  frembød 
Fordelingen  af  de  betydelige  Lande,  hvorover  man  kunde 
raade.  Da  de  Magter,  som  havde  bidraget  mest  til 
Napoleons  Fald,  skulde  belønnes  paa  hans  tro  Allieredes 
Bekostning,  gjorde  Rusland  og  Preussen  Fordring  hen- 
holdsvis paa  hele  Polen  og  Sachsen.     Herover  opstod 

der  en  saadan  Spænding  mellem  dem  og  de  øvrige  Stor- 
magter, at  et  Brud  syntes  nærforestaaende. 

I  Frankrig  blev  imidlertid  Misfornøjelsen  med  Bour- 
bonnerne  mere  og  mere  levende.  Ludvig  18  var  strax 
kommen  i  en  falsk  Stilling  til  sit  Folk.  Han  betragtede 
sig  paa  gammeldags  Vis  som  Konge  ifølge  guddommelig 
Eet  og  kaldte  Aaret  1814  sit  tyvende  Regjeringsaar; 
talrige,  overmodige  Emigranter,  som  vendte  hjem  i  Prin- 
sernes Følge,  kom  til  Ære  og  Værdighed,  medens  de 
store  Minder  fra  Revolutionen  og  Kejserdømmet  for- 
haanedes;  det  saa  ud,  som  om  der  sknlde  slaas  en  Streg 
over  alt,  hvad  der  var  sket  i  den  Tid,  og  de  forhadte  Til- 
stande før  1789  føres  tilbage.  Mindst  af  alle  kunde 
Armeen  finde  sig  i  at  tjene  et  ved  fremmede  Bajonetter 
gjenindsat  Kongehus.  Napoleon,  der  med  spændt  Op- 
mæ^rksomhed  fulgte  Begivenhedernes  Udvikling  i  Wien  og 
Paris,  troede  nu,  at  det  rette  Øjeblik  var  kommet  for 
ham  til  atter  at  vise  sig  i  Frankrig.  Ledsaget  af  nogle 
hundrede  Mand  af  den  gamle  Garde,  som  vare  fulgte  med 
til  Elba,  betraadte  han  Frankrigs  Jordbund  (d.  1ste  Marts 
1815)  ikke  langt  fra  det  Sted,  hvor  han  var  landet  ved 
Tilbagekomsten  fra  Ægypten.  Folket  gjensaa  Kejseren 
med  en  blandet  Følelse  åf  Beundring  og  Ængstelse;  men 
Tropperne,  der  sendtes  ud  imod  ham,  kastede  sig  be- 
gejstrede for  hans  Fødder.  Ludvig  18  maatte  med  sit 
Hof  skyndsomst  forlade  Paris,  og  3  Uger  efter  sin  Land- 
gang var  Napoleon  atter  i  Tuilerierue. 

Kejserdømmet  i  de  100  Dage.  Napoleon  ilede 
med  at  give  Frankrig  Sikkerhed  for,  at  det  militære  De- 
spoti ikke  skulde  gjenindføres,  idet  han  udstedte  en 
Tillægsakt  til  Kejserdømmets  Forfatning,  som  tilstod 
al  ønskelig  Frihed.  Han  erklærede  fremdeles,  at  han 
modtog  Frankrig  med  dets  givne  Grænser  og  vilde  holde 
Fred  med  Evropa.  Haabet  om,  at  det  skulde  blive 
muligt,  skuffedes  snart.  I  Wien  vare  de  fleste  Strids- 
spørgsmaal  allerede  udjævnede,  da  Tordenbudskabet  kom 

om  Napoleons  Landgang.  Dette  styrkede  naturligvis  Enig- 
heden mellem  de  forsamlede  Fyrster.  Uden  at  bryde  sig 
om  hans  fredelige  Forsikringer  erklærede  de,  at  Napo- 
leon som  Forstyrrer  af  Evropas  Fred  stod  udenfor  Folke- 
rettens Beskyttelse;  Coalitionen  fornyedes,  og  store  Rust- 
ninger paabødes.  Da  Kric^en  saaledes  var  uundgaaelig, 
besluttede  Napoleon  at  angribe,  førend  Fjendens  Troppe- 
masser vare  samlede.  I  Spidsen  for  150,000  Mand  ryk- 
kede han  ind  i  Belgien,  hvorfra  den  engelsk-hollandske 
Hær  under  Wellington  og  Preusserne  under  Bliicher 
nærmest  truede  Grænsen.  Felttoget  aabnedes  med  en 
Sejr  ved  Lig  ny  (16de  Juni)  over  Preusserne.  Medens 
disses  Forfølgelse  overdroges  til  General  Grouchy, 
vendte  Napoleon  sig  mod  Wellington,  som  havde  for- 
skanset sig  paa  Højderne  foran  Waterloo.  Den  18de 
Juni  leveredes  det  for  Evropas  Skjæbne  afgjørende  Slag. 
I  flere  Timer  var  Kampen  ualmindelig  haardnakket,  som 
man  kunde  vente  mellem  de  i  Forsvaret  urokkelige 
Englændere  og  de  til  Angreb  ildfulde  Franskmænd.  For- 
skansningerne toges  og  tilbagetoges  flere  Gange;  men 
tilsidst  begyndte  Englænderne  at  vakle.  Grouchy  vilde 
have  gjort  Udslaget,  dersom  han  havde  indfundet  sig  i 
dette  afgjørende  Øjeblik.  Men  denne  General  havde, 
skjønt  Kanontordenen  fra  Waterloo  tydelig  hørtes,  ikke 
havt  den  lykkelige  Indskydelse,  som  i  sin  Tid  Desaix 
ved  Marengo;  han  havde  ikke  engang  hindret  Blucher 
i  at  ile  sine  Allierede  til  Undsætning.  Da  Preusserne 
brød  frem  i  Flanken  paa  den  udmattede  franske  Armee, 
blev  den  halvt  vundne  Sejr  forvandlet  til  et  fuldstændigt 
Nederlag  og  en  vild  Flugt,  i  hvilken  Napoleon  selv  blev 
reven  med.  Kun  nogle  Batailloner  af  den  gamle  Garde 
forblev  til  det  Sidste  paa  Valpladsen,  foretrækkende 
Døden  for  Overgivelse.  —  Efter  at  have  begivet  sig  til 
Paris  nedlagde  Napoleon  Kronen  til  Fordel  for  sin  Søn 
(Napoleon  2)  og  rejste  til  Rochefort  i  den  Hensigt  at 
indskibe  sig  til  Amerika.     Men  da  Havnen  var  blokeret. 

besluttede  han  sig  til  at  gaa  ombord  paa  et  engelsk 
Krigsskib  og  betro  sig  til  sine  Fjenders  Højmodighed. 
Efter  at  være  ankommen  til  den  engelske  Kyst  erfarede 
han  imidlertid  den  i  de  Allieredes  Raad  fattede  Be- 
stemmelse, at  han  som  Evropas  Fange  skulde  hensættes 
paa  St.  Helena.  Paa  denne  øde  Klippe  i  det  atlan- 
tiske Hav  tilbragte  Napoleon  sine  sidste  Aar,  omgiven 
af  nogle  trofaste  Venner,  men  fortrædiget  af  den  engelske 
Gouverneur  og  uden  at  kunne  finde  sig  i  den  nødtvungne 
Uvirksomhed  (f  5te  Maj  1821).  Hans  jordiske  Levninger 
ere  senere  førte  til  Paris  og  bisatte  under  Invalidekirkens 
prægtige  Kuppel. 

Efter  Napoleons  Thronfrasigelse  dannedes  en  provi- 
sorisk Regjering  under  Fouchés  Ledelse,  som  uden 
Modstand  overgav  Paris  for  anden  Gang  til  de  allierede 
Tropper.  Da  de  fremmede  Fyrster  vægrede  sig  ved  at 
anerkjende  Napoleon  2,  vendte  Bourbonnerne  tilbage 
og  søgte  at  sikre  Thronen  ved  Forfølgelser  imod  Kejserens 
og  Revolutionens  Tilhængere,  blandt  hvilke  Marechal 
Ney  blev  skudt  og  de  saakaldte  Kongemordere,  f.  Ex. 
Fouché,  (ligesom  hele  Familien  Bonaparte)  bleve  lands- 
forviste. Den  anden  Fred  i  Paris  sluttedes  (1815)  paa 
byrdefulde  Betingelser.  Frankrig  indskrænkedes  til 
Grænserne  af  1790  (saa  at  Savoyen  og  Nizza  gik  tabt) 
og  forpligtedes  til  at  betale  en  uhyre  Sum  Penge  i  Krigs- 
omkostninger, samt  til  at  underholde  en  allieret  Hær, 
som  til  Evropas  Betryggelse  blev  liggende  tre  Aar  i 
Grænsefæstningerne. 

Imidlertid  afsluttedes  Forhandlingerne  paa  Con- 
gressen  i  Wien  (1815).  De  vigtigste  Resultater  af  disse 
vare  følgende: 

Rusland  erholdt  Størstedelen  af  Storhertugdømmet 
Warschau  under  Navn  af  Kongeriget  Polen.  Alexander 
gav  dette  en  fri  Grundlov  og  en  selvstændig  Bestyrelse 
under  en  Vicekonge.  Krak  o  v  blev  erkjendt  for  en  Fri- 
stat under  de  tre  østlige  Stormagters  Beskyttelse. 

Preussen  udvidedes  med  en  betydelig  Del  af  Konge- 
riget Sachsen,  med  Westphalen  og  Rhinpreussen 
(o:  Kleve,  Berg  m.  m.),  for  at  danne  en  kraftig  Formur 
mod  Frankrig,  men  bevarede  af  sine  forrige  polske  Be- 
siddelser kun  Provinsen  Posen.  Svensk-Pommern, 
som  var  givet  Danmark  i  Erstatning  for  Norge,  tilbyttedes 
for  Lauenborg. 

Stor-Britannien  beholdt  (foruden  Isle  de  France 
og  det  af  Danmark  afstaaede  Helgoland)  Malta,  Kap- 
landet og  nogle  mindre  Kolonier.  De  syv  joniske 
Øer  stilledes  som   en   Republik   under  engelsk  Højhed. 

Østerrig  fik  ikke  alene  sine  tabte  Arvelande  til- 
bage men  ogsaa  Lombardiet  og  (som  Erstatning  for 
Belgien)  Venedig,  hvorfra  Hoffet  i  Wien  siden  udøvede 
en  afgjørende  Indflydelse  over  hele  Italien. 

De  fleste  italienske  Fyrster  vare  allerede  i  1814 
vendte  tilbage  til  deres  Stater.  Kongen  af  Sardinien 
fik  sine  Besiddelser  paa  Fastlandet  (Pie  mont,  Sav  o  yen 
og  Nizza)  forøgede  med  Genua.  Parma  gaves  til 
Kejserinde  Maria  Louise.  Da  Joachim  Murat  havde 
sluttet  sig  til  Napoleon  i  de  100  Dage,  blev  han  forjaget 
af  Østerrigerne.  Den  gamle  Konge  vendte  tilbage  til 
Neapel  og  tog  sin  Throne  i  Besiddelse  som  Ferdi- 
nand 1  af  Begge  Sicilier.  Under  et  ubesindigt 
Forsøg  paa  at  gjøre  Landgang  i  Neapel  blev  Murat 
fangen  og  skudt  (1815). 

Belgien  blev  forenet  med  Holland  til  et  Kongerige 
Nederlandene  under  Vilhelm  1  (6)  af  Oranien,  som 
tillige  erholdt  det  tyske  Storhertugdømme  Luxemburg. 

Schweiz  dannedes  som  en  Føderativrepublik  af  22 
ligeberettigede  Kantoner.  Denne  Stat  tilsikredes  der 
Neutralitet  i  Evropas  Krige. 

Istedetfor  at  gjenoprette  det  forældede  tyske  Rige 
stiftedes  et  tysk  Forbund  af  39  souveraine  Stater, 
hvis  fælles  Anliggender  skulde  afgjøres  paa  Forbunds- 
dagen i  Frankfurt,  en  af  Gesandter  fra  de  forskjellige 


Congressen  i  Wien.  65 

Ståter  sammensat  Forsamling  under  den  østerrigske  Ge- 
sandts Forsæde.  Den  engelske  Konge  Georg  3  fik  sit 
tyske  Arveland  Hannover  tilbage  med  udvidede  Grænser 
og  under  Titel  af  Kongerige.  Bajern  erholdt  Rhin- 
pfalz  m.  m.  i  Erstatning  for  Tyrol. 

De  paa  Congressen  i  Wien  fattede  Beslutninger 
danne  Grundlaget  for  Evropas  Stilling  i  den  følgende 
Periode  (indtil  efter  1848).  Som  det  var  at  vente  af  en 
Fyrstecongres,  vare  Fyrsternes  Interesser  fortrinsvis  vare- 
tagne; derimod  var  der  hverken  taget  tilbørlige  Hensyn 
til  Folkenes  politiske  eller  nationale  Trang,  skjønt  Uaf- 
hængigheden var  tilkjæmpet  ved  deres  Opofrelser.  Man 
havde  ikke  skyet  at  bringe  det  halvbarbariske  og  de- 
spotiske Rusland  nærmere  til  Hjertet  af  Evropa,  medens 
man  lagde  Baand  ikke  alene  paa  Frankrigs  Udvidelses- 
lyst,  men  ogsaa  paa  de  derfra  udgaaede  Fremtidsideer 
ved  at  gjøre  de  mindst  mulige  Indrømmelser  til  Folke- 
friheden. Vel  havde  Polakkerne  faaet  Løfte  om  en  vis 
Frihed,  ligesom  Stænderforsamlinger  vare  tilsikrede  de 
tyske  Stater.  Men  disse  iforvejen  tarvelige  Indrømmelser 
bleve  end  mere  indskrænkede  under  Udførelsen.  Po- 
lakkerne, Belgierne,  Italienerne  vare  endog  bragte  under 
Fremmedes  Herredømme,  og  Forbundsdagen  i  Frankfurt 
frembød  kun  et  svagt  Billede  af  Tysklands  attraaede 
Enhed.  Saaledes  indeholde  Beslutningerne  paa  Con- 
gressen i  Wien  Spiren  dels  til  indre  Kampe  mellem 
Regjering  og  Folk,  dels  til  evropæiske  Krige  af  væsentlig 
national  Charakter, 


Bloch,  nyeste  Historie. 


Andet  Afsnit. 

Fra  1815  til  1863. 


§  1.     Den  hellige  Alliance.     Spanien. 

JLiLejserne  af  RuslaDd  og  Østerrig  samt  Kongen  af  Preus- 
sen sluttede  under  deres  Ophold  i  Paris  (1815)  en  For- 
bundspagt, den  hellige  Alliance,  hvori  de  erklærede 
at  ville  tage  den  christelige  Religions  Forskrifter  til 
Rettesnor  for  deres  Handlinger,  at  ville  lede  deres  Under- 
saatter  som  Fædre,  holde  Fred  indbyrdes  og  betragte 
hverandre  som  Brødre.  Som  Fyrster  „af  Guds  Naade" 
mente  de  at  have  den  Pligt  at  fremme  Menneskeslægtens 
Lykke,  hvilket  bedst  vilde  ske,  naar  de,  forenede  i  et 
christeligt  Broderskab,  paa  Kjærlighedens  og  Retfærdig- 
hedens Grundvold  byggede  en  ny  Statskunst,  der  kunde 
forskaane  Evropa  for  saadanne  Omvæltninger,  som  havde 
fundet  Sted  i  de  sidste  femogtyve  Aar.  Den  hellige 
Alliance  tiltraadtes  næsten  af  alle  Evropas  Regenter  — 
dog  ikke  af  Englands  Konge,  som,  skjønt  enig  med  de 
andre  Fyrster,  holdtes  tilbage  af  Hensyn  til  sit  Lands 
Forfatning  — ;  dens  Stiftelse  hilstes  ogsaa  blandt  Folkene 
med  Bifald,  ligesom  i  det  Hele  en  rettroende  religiøs 
Aand  afløste  det  18de  Aarhundredes  Vantro.  Det  viste 
sig  imidlertid  snart,  at  den  hellige  Alliance  i  Gjerningen 
fjernede   sig   fra   de   smukke   Grundsætninger,    der    vare 

opstillede  i  Traktaten,  saa  at  den  paadrog  sig  Folkenes 
Had  istedetfor  at  vinde  deres  Taknemlighed. 

De  Frihedsideer,  som  den  franske  Revolution  havde 
kaldt  til  Live,  døde  nemlig  ikke  hen,  fordi  Frankrig  var 
overvundet.  Hos  Folkene,  hvis  Selvfølelse  var  bleven 
vakt  under  Kampen  mod  det  franske  Militærherredømme, 
rørte  der  sig  tvertimod  et  levende  Ønske  om  en  ved  Lov 
sikret  Indflydelse  paa  Statens  Styrelse  (constitutionel 
Forfatning)  tillige  med  Afskaffelse  af  alle  forældede 
Standspri vilegier.  Saaledes  dannedes  der  i  alle 
Lande  et  Bevægelsesparti,  de  Liberale,  som  især  talte 
sine  Tilhængere  i  de  oplyste  Samfundsklasser.  Medens 
dette  forfægtede  Folkesouverainitetens  Princip,  betragtede 
derimod  det  con  serv  ati  ve  Parti  eller  Royalisterne, 
hvis  Kjærne  dannedes  af  Adelen,  den  legitime  Konge- 
magt som  en  guddommelig  Indstiftelse,  lige  over  for 
hvilken  Undersaatterne  ikke  kunde  beraabe  sig  paa 
Rettigheder,  men  kun  modtage  saadanne  i  Form  af  en 
Naadegave,  som  Souverainen  atter  kunde  tage  tilbage. 
Hertil  sluttede  ogsaa  Gejstligheden  sig,  hvis  Indflydelse 
var  steget  ved  den  forhøjede  kirkelige  Sans,  og  i  de 
katholske  Lande  trængte  den  af  Pave  Pius  7  gjen- 
oprettede  Jesuiterorden  ind  for  at  begynde  sin  gamle 
Virksomhed.  Støttet  til  det  royalistiske  Parti  søgte 
Fyrsterne  ved  Hjælp  af  en  afhængig  Embedsstand,  et 
hensynsløst  Politi  og  en  stræng  Censur  over  alt,  hvad 
der  blev  trykt,  at  standse  de  frie  Ideers  Udbredelse. 
Denne  Bestræbelse  for  at  bekjæmpe  Tidsaanden  fandt  et 
kraftigt  Rygstød  i  den  hellige  Alliance,  der  under  M  etter- 
ni  ch  s  Ledelse  udviklede  sig  til  et  mod  Folkenes 
Frihed  rettet  Fyrsteforbund. 

I  de  store  Fastlandsmagter  led  Roligheden  imidlertid 
ingen  alvorlig  Forstyrrelse.  Frygt  for  Revolutionen  var 
almindelig  hos  alle,  der  havde  noget  at  tabe,  og  Regje- 
ringerne  bar  Omsorg  for  at  befordre  den  almindelige  Vel- 
stand.    Derimod   stode  de  sydevropæiske  Halvøer  under 

et  saa  urimeligt  og  grusomt  Despoti,  at  voldsomme  Om- 
væltninger næsten  vare  uundgaaelige.  Kong  Ferdinand  7 
var  næppe  kommen  tilbage  til  Spanien,  førend  han 
egenmægtigt  ophævede  Constitutionen  af  1812.  Som 
absolut  Hersker  gav  han  Adelen  og  Gejstligheden  deres 
gamle  Privilegier  tilbage,  gjenoprettede  Klostrene,  ind- 
kaldte Jesuiterne,  kort  sagt,  smeddede  paa  ny  de  Lænker, 
i  hvilke  det  spanske  Riges  Kraft  saa  længe  var  hensygnet. 
Udmærkede  Mænd,  som  vare  gaaede  forrest  i  Kampen 
mod  Franskmændene,  bleve  som  simple  Forbrydere  satte 
paa  Galejerne,  blot  fordi  de  hyldede  frie  Anskuelser. 
Efter  flere  mislykkede  Forsøg  paa  at  afkaste  dette  for- 
dærvelige Tyranni  udbrød  der  (1ste  Jan.  1820)  en  Militær- 
opstand i  Cadix,  hvor  en  Hær  laa  under  Indskibning  til 
Amerika  for  at  undertvinge  de  oprørske  Kolonier.  Da 
Bevægelsen  udbredte  sig  over  alle  Provinser,  maatte 
Ferdinand  7  give  efter  og  antage  Constitutionen  af  1812, 
hvori  der  kun  var  levnet  Kongen  en  ringe  Magt  ved 
Siden  af  Cortes. 

Fra  Spanien  forplantede  Frihedsbevægelsen  sig  ogsaa 
til  Italien.  De  haardt  forfulgte  Frihedsvenner  havde 
her  sluttet  sig  sammen  i  hemmelige  Selskaber,  af  hvilke 
Carbonarierne  vare  udbredte  over  hele  Halvøen  og 
havde  sat  sig  Italiens  Enhed  under  en  fri  Forfatning  til 
Maal.  Paa  disses  Anstiftelse  udbrød  der  (1820)  en 
Militæropstand  i  Kongeriget  Begge  Sicilier,  hvorved 
Ferdinand  1  blev  tvungen  til  at  give  en  Constitution 
af  samme  Art  som  den  spanske. 

Disse  Omvæltninger  havde  grebet  altfor  vidt  og 
hurtigt  om  sig  til  at  lades  upaaagtede  af  den  hellige 
Alliance.  Navnlig  frygtede  Metternich  for,  at  den 
revolutionære  Aand  skulde  smitte  de  østerrigske  Lande 
i  Norditalien.  Han  foranstaltede  derfor  en  Congres  af 
Stormagterne  iTroppau  (i  østerrigsk  Schlesien)  og  for- 
stod her  at  vinde  Ruslands  og  Preussens  Beherskere  for 
den    Mening,    at    det    var    en    Pligt    at    gribe    ind    med 

Vaabenmagt  i  andre  Staters  Anliggender,  naar  revolutio- 
nære Frihedsbestræbelser  i  disse  truede  den  almindelige 
Kolighed  (Interventionsprincipet).  Efter  at  Con- 
gressen  var  flyttet  til  Laybach,  tilkaldtes  Kong  Ferdi- 
nand af  begge  Sicilierne,  og  efter  fælles  Raadslagning 
rykkede  derpaa  en  østerrigsk  Hær  ind  i  Syditalien,  som 
blev  besat  uden  betydelig  Modstand.  Kongen  fik  sin 
uindskrænkede  Magt  tilbage  og  lod  det  liberale  Parti 
undgjælde  ved  grusomme  Forfølgelser. 

Den  hellige  Alliances  Held  i  Italien  *var  en  Op- 
muntring til  ogsaa  i  Spanien  at  gribe  ind  til  Gunst 
for  Kongemagten.  En  ny  Stormagts-Congres  samledes  i 
Verona  (1822),  og  ifølge  de  der  fattede  Beslutninger  paa- 
tog  Ludvig  18  af  Frankrig  sig  det  hadefulde  Hverv  at 
underkue  Nabolandets  Frihed.  Da  den  franske  Hær 
rykkede  ind  over  Pyrenæerne,  ventede  man,  at  det  spanske 
Folk  skulde  rejse  sig  med  samme  Begejstring,  som  det 
havde  gjort  mod  Napoleon.  Men  intet  saadant  skete. 
Da  de  Franske  nu  kjæmpede  for  Spaniens  legitime 
Konge,  betragtede  det  mægtige  royalistiske  Parti  deres 
Komme  med  Tilfredshed;  ja  Gejstligheden  og  Munkene 
benyttede  deres  uhyre  Indflydelse  paa  den  store,  uvidende 
Landalmue  til  at  væbne  Guerillaerne  imod  Landets  Sag. 
Da  tilmed  flere  spanske  Generaler  viste  sig  upaalidelige, 
mødte  Franskmændene  kun  liden  Modstand;  Madrid  blev 
besat,  og  Cortes  flygtede  til  Cadix,  hvor  de  snart  bleve 
indesluttede  og  nødte  til  at  opløse  sig.  Understøttet  af 
de  fremmede  Bajonetter  satte  Ferdinand  7  sig  igjen 
i  Besiddelse  af  Magten  og  begyndte  grusomt  at  forfølge 
de  Liberale,  forsaavidt  de  ikke  i  Tide  flygtede  ud  af 
Landet.  Alt  faldt  nu  tilbage  i  den  gamle  Tilstand,  under 
hvilken  Gejstlighedens  Indflydelse  og  en  vedvarende 
Finansnød  standsede  ethvert  Fremskridt. 

Stormagternes  Indblanding  i  Spanien  var  sket  trods 
Indsigelse  fra  det  britiske  Cabinet,  som,  ledet  af  den 
frisindede   Minister   Canning,    nu  hævnede   sig  ved  at 

anerkjende  de  spansk-amerikanske  Koloniers  Uafhængig- 
hed. Fra  denne  Tid  af  er  den  hellige  Alliance 
ikke  mere  eneraadende  i  Verdenspolitikeu ;  den  taber 
efterhaanden  sin  Betydning  som  saadan  og  nævnes  efter 
1830  ikke  mere.  Imidlertid  vedblive  Regenterne  i  de 
fleste  Stater  at  følge  dens  Grundsætninger.  Derfor  op- 
hører der  heller  ikke  at  herske  en  indre  Gjæring,  som 
paa  den  pyrenæiske  Halvø  endog  bryder  ud  i  aaben 
Borgerkrig. 

Saalænge  Ferdinand  7  var  barnløs,  og  hans  Broder, 
den  af  Gejstlige  beherskede  Don  Carlos  stod  Thronen 
nærmest,  vare  Spaniens  Fremtidsudsigter  kun  mørke. 
Men  den  frisindede  Del  af  Nationen  fik  nyt  Haab,  da 
Ferdinand  7  giftede  sig  med  den  neapolitanske  Prinsesse 
Marie  Christine.  Hun  skaffede  sig  ogsaa  ved  sin 
Klogskab  og  sit  vindende  Væsen  en  stor  Magt  over  Kongen 
og  benyttede  denne  til  at  svække  det  royalistiske  (aposto- 
liske) Parti.  Medens  dette  nu  samlede  sig  om  Thron- 
følgeren  Don  Carlos,  overtalte  Marie  Christine,  da  hun 
blev  Moder  til  to  Døtre,  Kongen  til  at  ophæve  den  i 
Bourbonnerues  Familie  gjældende,  saliske  Arvelov  og 
forny  den  gamle  castilianske  Arvelov,  som  giver  Kongens 
Datter  Fortrin  for  hans  Broder.  Vel  nægtede  Don  Carlos 
at  anerkjende  denne  Foranstaltning  og  forlod  Spanien  i 
Vrede;  men  ved  Ferdinands  Død  (1833)  blev  dog  hans 
ældste  Datter  Isabella  2  næsten  overalt  hyldet  som 
Dronning  af  Spanien  under  sin  Moders  Regentskab.  — 
Marie  Christine  søgte  at  holde  Middelvejen  mellem  det 
royalistiske  og  det  liberale  Parti,  men  vakte  derved 
begges  Utilfredshed.  I  de  baskiske  Provinser,  som 
frygtede  for  en  Ophævelse  af  deres  Særrettigheder,  ud- 
brød der  en  Opstand,  der  en  Tid  lang  lededes  af  den 
kjække  royalistiske  Officer  Zumalacarregui  og  tiltog 
i  Omfang,  da  Don  Carlos  vendte  tilbage  og  lod  sig  ud- 
raabe  til  Konge.  Royalistiske  Bevægelser  fandt  nu  Sted 
paa  forskjellige  Punkter;  Almuen  ophidsedes  af  Munkene, 

ja  „Carlisterne"  trængte  frem  til  Ebro  og  truede  Madrid. 
Da  paa  den  anden  Side  ogsaa  de  Liberale  vakte  Urolig- 
heder, kunde  Marie  Christine  ikke  længer  bevare  sin 
mæglende  Rolle;  hun  havde  ingen  anden  Udvej  end  at 
kaste  sig  i  Armene  paa  det  liberale  Parti  og  indrømme 
Spanien  en  ny  Forfatning,  i  hvilken  Kronens  Magt  ind- 
skrænkedes af  to  lovgivende  Kamre  (Cortes).  Derefter 
blev  Espartero  sat  i  Spidsen  for  „Christinernes"  Strids- 
magt, og  denne  dygtige  General  lykkedes  det  endelig  at 
overvinde  Carlisterne  og  gjøre  Ende  paa  den  sexaarige 
Borgerkrig  (1840).  Det  var  imidlertid  langt  fra,  at 
Spanien  dermed  kom  til  Ro.  Som  det  liberale  Partis 
Hovedmand  fortrængte  Espartero  Enkedronningen  fra 
Regentskabet;  men  faa  Aar  efter  blev  ogsaa  han  styrtet, 
og  Dronning  Isabella  2  blev  med  det  samme  erklæret 
for  myndig;  men  ogsaa  under  hendes  Regjering  blev 
Spanien  plaget  af  jævnlige  Uroligheder  (Militæropstande). 

§  2.     Frankrig.     Holland  og  Belgien. 

Ludvig  18  opretholdt  ogsaa  efter  den  anden 
Restauration  Frankrigs  constitutionelle  Forfatning.  Men 
medens  han  i  det  hele  hyldede  maadeholdne  Meninger, 
behøvedes  der  en  større  Kraft,  end  han  besad,  for  at 
bringe  Landet  til  Ro.  Partierne  stillede  sig  i  hans  sidste 
Aar  skarpere  og  skarpere  imod  hinanden,  da  han  mere 
og  mere  gav  efter  for  Emigranterne,  som  med  blindt 
Had  vilde  tilbagetrænge  Friheden  og  alt,  hvad  der 
mindede  om  Revolutionen.  Disse,  der  samlede  sig  om 
Kongens  Broder,  Greven  af  Artois,  fik  endnu  mere  at 
sige,  da  denne  under  Navn  af  Karl  10  besteg  Thronen 
efter  den  barnløse  Ludvig  den  18des  Død  (1824). 

Karl  10  havde  uforandret  de  samme  Anskuelser, 
som  da  han  emigrerede  i  Begyndelsen  af  Revolutionen. 
Fremmed  for  den  nye  Slægt,  der  var  opvoxet  under  hans 
lange  Landflygtighed,   forstod  han   ikke,   at   det  franske 

Folk  med  Liv  og  Sjæl  hang  fast  ved  den  Frihed  og 
borgerlige  Lighed,  som  det  havde  vundet  gjennem 
Strømme  af  Blod.  Jesuiterne  bleve  indkaldte  og  fik  Ind- 
flydelse ved  Hoffet;  Gejstligheden  og  Emigranterne  bleve 
begunstigede;  Thronen  skulde  ligesom  før  1789  støtte 
sig  til  privilegerede  Stænder.  At  Folkestemningen  tydelig 
udtalte  sig  herimod,  frugtede  saa  lidt,  at  Kongen  efter  flere 
Ministerskifter  endte  med  at  tage  et  Ministerium  af  de 
heftigste  Royalister,  blandt  dem  den  stolte  Emigrant 
Polignac  og  General  Bourmont,  som  havde  forraadt 
Napoleon  kort  før  Slaget  ved  Waterloo.  Bevægelserne 
over  hele  Landet  antog  nu  en  saa  truende  Højde,  at 
selv  det  iøvrigt  kongeligsindede  Deputeretkammer*) 
indgav  en  Adresse  til  Kongen,  hvori  han  blev  opfordret 
•til  at  afskedige  sine  forhadte  Raadgivere.  Til  Svar  her- 
paa  blev  Kammeret  øjeblikkelig  opløst.  Medens  de  nye 
Valg  forberedtes,  lod  Karl  10  foretage  et  Tog  mod  Sø- 
røverstaten Algier,  hvor  Deyen  havde  fornærmet  den 
franske  Consul  og  forulæmpet  franske  Handelsmænd.  Da 
han  ikke  vilde  give  Oprejsning  herfor,  løb  en  Flaade 
med  40,000  Mand  ombord  ud  fra  Toulon.  Krigsministeren 
Bourmont  anførte  selv  Toget.  Efter  at  have  landsat 
Tropperne  i  Algier,  slog  han  en  stor  arabisk  Hær  og 
tvang  derpaa  Staden  til  at  kapitulere,  hvorved  et  stort 
Krigsbytte  og  Deyens  rige  Skatkammer  faldt  i  Sejr- 
herrens Hænder.  Frankrigs  Herredømme  er  siden  under 
mangeaarige  Kampe  blevet  udbredt  lige  til  Sahara« 

De  nye  Valg  til  Deputeretkammeret,  som  imidlertid 
vare  afholdte,  faldt  for  Størstedelen  paa  Eegjeringens 
Modstandere.  Forbitret  herover  udstedte  Kongen  en 
Række  af  Forordninger,  som  stod  i  aabenbar  Strid 
med  den  af  ham  selv  besvorne  Forfatning.  Ved  disse 
blev     de     Deputeredes     Kammer     opløst,     førend 


*)  I  den  franske  Forfatning  svarede  Pairskamret  til  det  engelske 
Overhus,  Deputeretkammeret  til  Underhuset. 

det  endnu  var  traadt  sammen;  alle  Tidsskrifter 
sattes  under  Censur,  og  saadanne  Forandringer  fore- 
toges ved  Valgene,  at  disse  ganske  kom  i  de  Fornemmes 
og  de  Riges  Hænder.  Dette  Skridt  gav  Anledning  til 
Julirevolutionen  (1830),  idet  Befolkningen  i  Paris 
med  sjelden  Enstemmighed  rejste  sig  til  Kamp  for  Loven 
og  Friheden.  Hverken  Kongen,  der  opholdt  sig  paa  det 
nærliggende  Slot  St.  Cloud,  eller  hans  Ministre  (af  hvilke 
den  kraftigste  var  i  Algier)  havde  tænkt  paa  Nødvendig- 
heden af  militære  Foranstaltninger.  Saaledes  stod  der 
kun  12,000  Mand  under  Marechal  Marmont  i  Paris,  og 
selv  disse  vare  hverken  tilstrækkelig  forsynede  med  Skyde- 
behov  eller  Fødemidler.  Efter  at  de  havde  kjæmpet  i 
tre  Dage  (27—29  Juli),  begyndte  nogle  Regimenter  at 
gaa  over  paa  Folkets  Side;  da  maatte  Marmont  med  de 
øvrige  trække  sig  tilbage  ttl  St.  Cloud.  Ved  at  se  sine 
udmattede  Tropper  ankomme  blev  Kongen  endelig  be- 
væget til  at  afskedige  Ministrene  og  kalde  de  uheld- 
svangre Forordninger  tilbage.  Men  denne  Eftergivenhed 
kom  nu  for  silde.  Opstandens  Ledere*)  havde  nemlig  af 
Frygt  for,  at  Pøbelen  og.  Republikanerne  tilsidst  skulde 
faa  Overhaanden,  skyndt  sig  med  at  kalde  Hertug  Ludvig 
Philip  af  Orleans,  en  Søn  af  Philip  Egalité,  til  Paris 
og  overdrog  ham  en  Rigsforstanders  Værdighed.  Endog 
Karl  10  anerkjendte  dette  Valg,  idet  han  tilHge  ned- 
lagde Kronen  til  Fordel  for  sin  Sønnesøn  Henrik 
af  Bordeaux  (Henrik  5).  Men  den  snilde  Ludvig 
Philip  benyttede  den  store  Folkegunst,  hvormed  han 
saa  sig  baaren  frem,  til  at  skyde  den  legitime  Konge- 
slægt aldeles  til  Side ;  han  lod  sig  af  Deputeretkammeret 
tildele  Kongeværdigheden  og  aflagde  Ed  paa  Forfatningen, 
som  havde  modtaget  nogle  faa  Forandringer  i  fri- 
sindet   Retning.      I    Modsætning    til    de    legitime    Bour- 


Blandt  disse    fremtræder    den   gamle  Lafayette   igjen    som 
Anfører  for  Nationalgarden. 

bonner,  der  brugte  Titelen  „Konge  af  Frankrig  og  Na- 
varra",  kaldtes  Ludvig  Philip  de  Franskes  Konge, 
hvorved  det  betegnedes,  at  han  var  bleven  Konge  ved 
Folkets  Valg,  ikke  ved  Arveret. 


Julirevolutionen  vakte  et  stærkt  Røre  rundt  omkring 
i  Evropa.  Mere  eller  mindre  heftige  Folkebevægelser 
fandt  Sted  i  Polen,  Tyskland,  Italien,  Spanien  og  Neder- 
landene, men  fik  kun  i  sidstnævnte  Land  et  Udfald, 
som  svarede  til  Folkets  Forhaabninger.  Hollands  og 
og  Belgiens  Forening  til  een  Stat  var  tilvejebragt  ved  en 
Beslutning  af  Congressen  i  Wien,  ikke  ved  en  naturlig 
Tilslutning  mellem  Folkene.  Disse  have  tvertimod  kun 
lidet  tilfælles:  Hollænderne  ere  Protestanter,  Belgierne 
Katholiker;  for  hine  er  Handelen,  for  disse  Industrien 
Hovednæringsvej;  dertil  kommer  Forskjellen  i  National- 
charakter  og  Sprog.  Kong  Vilhelm  1  havde  vel  haabet 
at  styrke  Baandet  mellem  sine  Undersaatter  ved  en 
Fællesforfatning  med  lovgivende  Kamre,  G  en  er  al - 
staterne,  til  hvilke  begge  Lande  valgte  et  lige  Antal 
Repræsentanter.  Men  just  da  det  nærmere  Samliv  skulde 
udvikles,  førtes  der  lydelige  Klager  fra  Belgiernes  Side 
over,  at  de  maatte  bære  højere  Skatter  for  den  store 
hollandske  Statsgjælds  Skyld,  at  de  ikke  havde  faaet  en 
saadan  Indflydelse  i  Kamrene,  som  Belgiens  større  Folke- 
mængde berettigede  til,  at  tvertimod  Hollænderne  be- 
tragtedes som  det  herskende  Folk,  aldenstund  deres 
Sprog  var  Regjeringssprog  og  alle  højere  Embeder  gaves 
til  Hollændere.  Fremfor  alt  blev  den  katholske 
Gejstlighed  opfyldt  af  Harme,  da  den  protestantiske 
Regjering  tiltog  sig  Bestyrelsen  af  Undervisningsvæsenet, 
for  igjennem  Udbredelse  af  Almenoplysning  at  bryde 
Gejstlighedens  Indflydelse  paa  de  lavere  Folkeklasser. 
Saaledes  indtraf  i  Belgien  det  Særsyn,  at  det  clericale 
og    det    liberale    Parti    mødtes    i    fælles    Stræben    efter 

national  Uafhængighed.  Heftige  Stridsskrifter  havde 
allerede  sat  Gemytterne  i  Spænding,  da  Efterretningen 
om  Julirevolutionen  (1830)  fremkaldte  en  Opstand  i 
Brus  s  el.  Folket  forjog  de  hollandske  Embedsmænd, 
og  da  der  ankom  koDgelige  Tropper  for  at  bringe  Staden 
til  Lydighed,  bleve  disse  efter  en  heftig  Barrikadekamp 
tvungne  til  at  vende  om.  Lignende  Begivenheder  gj en- 
tog  sig  i  alle  Belgiens  Byer,  saa  at  de  hollandske  Tropper 
tilsidst  kun  holdt  sig  i  Antwerpens  Citadel.  En  belgisk 
Nationalforsamling  traadte  derefter  sammen  i  Brussel 
og  erklærede  Huset  Oranien  for  udelukket  fra 
Thronen;  Belgien  skulde  herefter  være  et  selvstændigt 
constitutionelt  Mouarchi.  Kronen  overdroges  ved  Valg  til 
Leopold  af  Sachs  en -Koburg,  og  denne  Ordning  fik 
ved  Frankrigs  og  Englands  Indflydelse  alle  Stormagternes 
Samtykke.  Kong  Vilhelm  havde  saaledes  intet  andet 
Middel  tilbage  til  at  forsvare  sin  Ret  end  Vaabnene. 
Dette  syntes  ogsaa  i  Begyndelsen  at  skulle  lykkes,  da  en 
hollandsk  Hær  rykkede  frem  og,  efter  at  have  adspredt 
den  uøvede  belgiske  Folkevæbning,  besatte  en  stor  Del 
af  Landet.  Men  England  og  Frankrig  vilde  ikke  lade 
det  Værk  forstyrre,  hvortil  de  selv  havde  rakt  Haanden. 
En  tililende  fransk  Hær  drev  hurtig  HollænderDe  tilbage, 
medens  en  engelsk  Flaade  blokerede  deres  Havne.  Kun 
Antwerpens  Citadel  udholdt  en  længere  Belejring.  Med 
dettes  Fald  ophørte  Fjendtlighederne.  Kong  Vilhelm 
fandt  sig  i  Belgiens  Løsrivelse,  og  efter  lange  Under- 
handlinger fastsattes  Grænserne  saaledes,  at  de  fransk- 
talende Dele  af  Limburg  og  Luxemburg  forenedes 
med  Belgien,  medens  Kongen  af  Holland  for  de  øvrige 
Deles*  Vedkommende  vedblev  at  være  Medlem  af  det 
tyske  Forbund. 

Adskillelsen  af  Holland  og  Belgien  har  været  til 
Held  for  begge  Lande.  Kong  Leopold  1  har  regjeret 
sit  Land  som  et  Mønster  paa  en  constitutionel  Monarch. 
Uagtet   de  modstaaende  Anskuelser  have  ført  til  heftige 


76  Holland.    Ludvig  Philip. 

Stridigheder  mellem  det  clericale  og  det  liberale  Parti, 
er  dog  Lovens  Herredømme  og  det  parlamentariske 
Regjeringssystem  stedse  blevet  opretholdt.  Belgien  har 
i  en  lang  Fredsperiode  kunnet  udvikle  sine  Hjælpekilder 
(Agerbrug  og  Industri)  og  saaledes  aabnet  tilstrækkeligt 
Erhverv  for  den  meget  talrige  Befolkning.  Leopold  1  døde 
1865  og  efterfulgtes  af  sin  Søn,  dennuregjerendeLeopold3. 
Hollands  Finanser  vare  under  Krigen  om  Belgien 
komne  i  Uorden,  og  Statsgjælden  stegen  til  en  truende 
Højde.  Den  almindelige  Misfornøjelse  herover  bevægede 
Kong  Vilhelm  1  til  at  nedlægge  Regjeringen  (1840). 
Efterat  den  frygtede  Statsbankerot  var  afværget  ved 
kraftige  Foranstaltninger,  er  Hollands  Tilstand  under 
Vilhelm  2  (1840 — 1849)  og  hans  Søn,  den  nuregjerende 
Vilhelm  3,  Aar  for  Aar  bleven  mere  blomstrende. 
Hertil  har  den  politiske  og  borgerlige  Frihed,  Folkets 
Driftighed  og  de  rige  Indtægter  fra  Kolonierne  (navnlig 
Java)  i  lige  Grad  bidraget.  Limburgs  og  Luxemburgs 
politiske  Forbindelse  med  Tyskland  er  bleven  hævet,  da 
det  tyske  Forbund  opløstes  1866.  Hint  er  nu  en  rent 
hollandsk  Provins;  dette  har  Regent  tilfælles  med  Holland, 
men  forøvrigt  sin  egen  Bestyrelse. 


Ludvig  Philip  maatte  allerede  af  den  Grund,  at 
han  var  kommen  paa  Thronen  ved  Folkets  Valg,  vække 
Forventning  om,  at  Frankrig  nu  vilde  faa  en  folkelig 
Styrelse.  Prøvet  i  Lykkens  Omskiftninger,  klog  og 
erfaren  gjorde  han  sig  ået  ogsaa  til  Regel  strængt  at 
overholde  Loven  og  Forfatningen.  Ligesom  denne  syntes 
skikket  til  at  værne  om  en  maadeholden  Frihed,*  saa- 
ledes blev  Bestræbelsen  for  at  holde  den  rette  Middelvej 
(le  juste  milieu)  mellem  de  yderliggaaende  Anskuelser 
et  Særkjende  for  Ludvig  Philips  Regjering.  Han  sam- 
stemmede heri  med  den  velhavende  Middelstand 
(la  bourgeoisie),  som  han  skyldte  sin  Ophøjelse,  og  hvis 

Overvægt  i  Deputeretkammeret  og Nationalgardeu 
gav  „Borgerkongedømmet"  en  betydelig  politisk  og  militær 
Støtte.  Men  den  Begunstigelse,  som  ved  enhver  Lejlig- 
hed vistes  Middelstanden,  vakte  desto  større  Misfornøjelse 
i  Samfundets  øvrige  Klasser.  Adelen  og  Gejstligheden, 
som  dannede  Kjærnen  af  den  gamle  Kongeslægts  Parti, 
Legitimisterne,  vedblev  at  betragte  Ludvig  Philip 
som  Usurpator  og  den  landflygtige  Henrik  af  Bordeaux 
som  retmæssig  Konge.  Paa  den  anden  Side  saa  det 
ejendomsløse  Proletariat  —  Arbejderne  i  Paris  og 
de  øvrige  store  Eabrikbyer  —  med  Utaalmodighed,  at 
Julirevolutionen  ikke  havde  bragt  Forbedring  i  deres 
elendige  Kaar;  tvertimod  var  der  indtraadt  en  Standsning 
i  Arbejdet,  som  det  altid  sker  under  urolige  Forhold; 
Arbejderne  satte  derfor  fra  nu  af  deres  Lid  til  Indførelsen 
af  en  demokratisk  Republik.  Disse  Partiers  Utilfredshed 
gjorde  Ludvig  Philips  første  Regjeringsaar  højst  urolige. 
Legitimisternes  Forsøg  paa  at  kalde  Bønderne  i  Vendée 
til  Vaaben  havde  kun  liden  Fremgang;  langt  farligere 
vare  gjentagne  Opstande  af  Republikanerne,  først  i 
Paris,  siden  i  Lyon.  Men  overalt  blev  Bevægelsen  dæmpet 
med  Strænghed,  og  den  ulmende  Misfornøjelse  viste  sig 
nu  kun  i  hyppige  Mordforsøg  paa  Kongen.  Under  alt 
dette  havde  Borgerstanden  vist  Kongen  den  største  Hen- 
givenhed; Tropperne  havde  været  ham  tro,  og  hans  Magt 
syntes  i  alle  Henseender  at  være  grundfæstet. 

Men  efterhaanden  begyndte  den  almindelige  Stem- 
ning imod  Regjeringen  at  blive  mere  og  mere  lunken. 
Dertil  bidrog  især  den  Svaghed,  hvormed  Ludvig  Philip 
optraadte  lige  over  for  de  udenlandske  Magter.  Han  havde 
strax  ved  sin  Thronbestigelse  vedkjendt  sig  Ikke-Inter- 
ventionsprincipet  og  saaledes  undladt  at  hjælpe  de  Folk, 
som  havde  fulgt  den  fra  Paris  udgaaede  revolutionære 
Bevægelse,  Polen,  for  hvis  Skjæbne  det  franske  Folk 
dengang  viste  en  stor  Deltagelse,  maatte  da  bukke  under 
for  Ruslands   Overmagt,    og  Italien    faldt    igjen    tilbage 

under  Østerrigs  trykkende  Herredømme.  Allerede  da 
begyndte  Frankrigs  Indflydelse  paa  Evropas  Anliggender 
at  dale;  men  senere  freratraadte  Ludvig  Philips  Svaghed 
endnu  mere  i  det  orientalske  Spørgsmaal.  Ægyptens 
Pascha  Mehemed  Ali,  der  var  kommen  i  Krig  med 
Sultanen,  modtog  nemlig  et  bestemt  Løfte  om  Hjælp  fra 
Frankrig;  men  da  de  fire  andre  Stormagter  tog  Sultanens 
Parti,  lod  Ludvig  Philip  sin  Allierede  i  Stikken  paa  en 
lidet  hæderlig  Maade.  Han  paadrog  sig  derved  den 
farlige  Beskyldning  at  sætte  sit  Dynastis  Interesse 
højere  end  Frankrigs  Ære  og  Velfærd.  Medens 
Ludvig  Philip  —  saavel  ved  sin  udenlandske  Politik  som 
ved  en  for  en  Konge  upassende  Iver  for  at  forøge  sin 
private  Formue  —  viste  sig  mere  som  en  betænksom 
Familiefader  end  som  en  værdig  Repræsentant  for  „den 
store  Nation",  forsvandt  Agtelsen  for  Regjeringen  i  samme 
Grad  som  Hengivenheden  for  hans  Person.  Det  folke- 
valgte Deputeretkammer  havde  ophørt  med  at  være 
et  Organ  for  den  offentlige  Menins^.  Regjeringen  kunde 
sætte  alt,  hvad  den  ønskede,  igjennem;  thi  en  fast  Ma- 
joritet dannedes  dels  af  Embedsmænd,  som  ifølge  deres 
Stilling  vare  afhængige  af  Kongen,  dels  af  Kongehusets 
Tilhængere  (Middelklassen).  Bestikkelsesvæsenet  dreves 
ikke  alene  aabenlyst  i  Deputeretkammeret,  men  naaede 
endog  de  højeste  Kredse;  forhenværende  Ministre  over- 
bevistes for  Domstolene  om  uhyre  Underslæb. 

Da  Kongen  og  hans  betroede  Minister  Guizot,  som 
siden  1840  ledede  Regjeringen  i  Overensstemmelse  med 
Kongens  personlige  Villie,  i  ingen  Henseende  vilde  give 
efter  for  Folkets  lydelig  udtalte  Misstemning,  begyndte 
Lederne  af  Oppositionen  i  Deputeretkammeret,  Thiers, 
Lamartine  o.  fl.  at  virke  for  en  Reform  af  Valgloven, 
hvorved  Deputeretkammeret  kunde  blive  til,  hvad  det 
burde  være,  et  sandt  Udtryk  for  den  offentlige  Mening. 
I  dette  Øjemed  foranstaltedes  over  hele  Landet  Folke- 
møder,   de    saakaldte    Reformbanketter,    ved    hvilke 

den  mod  Regjeringen  fjendtlige  Stemning  gav  sig  Luft  i 
heftige  Taler.  Da  et  saadant  Møde  var  berammet  til 
at  holdes  i  Paris  d.  22de  Febr.  1848,  bølgede  tætte 
Folkeskarer  fra  Morgenstunden  gjennem  Gaderne;  Barri- 
kader opførtes  hist  og  her,  og  hyppig  lød  Raabet: 
„Reformen  leve,  ned  med  Guizot".  Den  hele  Militær- 
magt blev  opbudt;  men  Nationalgarden  sluttede  sig  til 
Folket  og  hindrede  Linietropperne  i  at  angribe  Barri- 
kaderne med  Eftertryk.  Under  denne  Sagernes  Stilling 
bekvemmede  Ludvig  Philip  sig  til  at  afskedige  Guizot, 
samt  kalde  Thiers  til  Ministerraadet.  Budskabet  herom 
modtoges  med  Jubel;  Tropperne  fik  Befaling  til  at  standse 
med  Kampen  og  trække  sig  tilbage  (23de  Febr.).  Urolig- 
hederne syntes  saaledes  at  være  ophørte;  men  Lederne 
af  det  republikanske  Parti  vilde  ikke  lade  et  saa  belejligt 
Øjeblik  gaa  ubenyttet  hen.  Et  tilfældigt  Sammenstød 
mellem  en  Militærvagt  og  en  Folkehob  gav  Anledning  til, 
at  der  over  hele  Paris  raabtes  paa  Forræderi  mod  Folket. 
Pøbelmassen  samlede  sig  hurtigt  og  drog  under  vilde 
Raab  mod  Tuilerierne.  Ængstet  herover  underskrev 
Ludvig  Philip,  der  manglede  hengivne  Venner,  og  hvis 
Kraft  var  svækket  af  hans  høje  Alder,  sin  Thronfrasigelse 
til  Fordel  for  Thronarvingen,  Greven  af  Paris,  hvorpaa 
han  søgte  Frelse  i  en  hurtig  Flugt.  Men  paa  samme 
Tid  trængte  en  bevæbnet  Folkesværm  ind  i  de  Deputeredes 
Kammer  og  fremtvang  under  frygtelig  Larm  Udnævnelsen 
af  en  provisori  sk  Regjering,  i  hvilken  Lamartine, 
Ledru  Rollin  og  flere  Republikanere  fik  Sæde.  Saa- 
ledes var  en  Revolution  i  faa  Timer  fuldbragt  til  Over- 
raskelse for  selve  dem,  der  havde  begyndt  den;  den  i 
Folkets  Mening  undergravede  orleanske  Throne  var  faldet 
for  et  ringe  Angreb. 

Den  provisoriske  Regjerings  første  Handling  var  at 
erklære  Frankrig  for  en  Republik  og  at  sammenkalde 
en  ved  almin  delig  Stemmeret  valgt  Nationalforsamling, 
som  skulde  fastsætte  Frankrigs  nye  Statsforfatning.    Mest 

paatrængende  af  alt  var  imidlertid  at  tilfredstille  det 
ejendomsløse  Proletariat,  som  havde  sejret  i  Revolutionen 
og  nu  bydende  fordrede  sin  Stilling  forbedret.  Dette 
var  saa  meget  vanskeligere,  som  de  fleste  Arbejdere  vare 
Tilhængere  af  nye,  phantastiske  og  overspændte.  Lær- 
domme, som  vare  fremgaaede  af  Betragtningen  af  den 
arbejdende  Klasses  ulykkelige  Forhold,  men  for  at  raade 
Bod  paa  disse  undergravede  den  hele  Samfundsorden  ved 
Angreb  paa  Ejendomsretten.  Af  disse  Systemer  be- 
nægter Communismen  ligefrem  Ejendomsretten  („Ejen- 
dom er  Tyveri")  og  vil,  som  Navnet  viser,  indføre  fuld- 
stændigt Fællesskab  i  Nydelsen  af  alle  Livets  Goder; 
mindre  vidt  gaar  Socialismen,  der  fordrer,  at  Staten 
skal  ordne  hele  Landets  industrielle  Virksomhed  saa- 
ledes,  at  enhver  Mand  erholder  et  for  ham  passende 
Arbejde  og  det  tilstrækkelige  Udbytte  deraf  („Arbejdets 
Organisation").  Som  Midler  hertil  paapeges  progressiv 
Formueskat  og  Afskaffelse  af  Arv,  som  tilfalder  Staten. 
Tilskyndet  af  Arbejdernes  mest  yndede  Fører  Louis 
Bl  an  c,  anerkjendte  den  provisoriske  Regjering  virkelig 
„Retten  til  Arbejde"  og  nødtes  derved  til  at  indrette 
de  saakaldte  National  værks  teder,  hvor  enhver  kunde 
melde  sig  for  at  faa  Arbejde.  Men  paa  Grund  af  den 
Standsning  i  Handel  og  Vandel,  som  uundgaaelig  følger 
med  Statsomvæltninger,  strømmede  en  saadan  Mængde 
brødløse  Mennesker  til  disse  Værksteder,  at  Staten 
hverken  kunde  anvende  dem  eller  bære  de  umaadelige 
Udgifter,  som  deres  Underhold  krævede.  Antallet  for- 
øgedes ved  alle  Slags  Løsgjængere  til  150,000,  hvoraf 
Størstedelen  fik  Dagløn  uden  Arbejde  og  drev  ørkesløs 
om  paa  Paris's  Gader  til  Skræk  for  alle  rolige  Borgere. 
Da  Nationalforsamlingen  gjorde  Mine  til  at  lukke 
de  offentlige  Værksteder,  udbrød  (i  Juni  1848)  en 
frygtelig  Opstand  af  Socialisterne  og  hele  Proletariatet. 
I  Løbet  af  faa  Timer  vare  alle  Stadens  snævre  og  krumme 
Gader  forsynede  med  Tusinder   af  Barrikader;   det  hele 

var  ordnet  med  militær  Indsigt,  og  lokkede  ved  Udsigt 
til  en  almindelig  Plyndring,  kjæmpede  Oprørerne  med 
Fortvivlelsens  Mod.  Farens  Storhed  bevægede  imidlertid 
Nationalforsamlingen  til  at  overdrage  den  erfarne  Cavaig- 
nac  dictatorisk  Myndighed.  Under  hans  kraftige  Ledelse 
tilkaldtes  Tropper  fra  alle  Sider;  den  ene  Barrikade  og 
den  ene  Gade  efter  den  anden  blev  taget ;  men  det  varede 
tre  Dage,  og  det  kostede  over  10,000  Mennesker  Liv  og 
Lemmer,  inden  Oprøret  blev  kuet.  De,  der  bleve  fangne 
med  Vaaben  i  Haand,  dømtes  til  Deportation,  og  National- 
værkstederne bleve  nu  uden  Modstand  ophævede. 

I  Efteraaret  1848  var  Republikens  Forfatning  færdig 
og  vedtaget  i  Nationalforsamlingen.  Den  lovgivende 
Magt  tildeltes  ifølge  denne  en  Forsamling,  hvortil  enhver 
21-aarig  Franskmand  havde  Valgret;  i  Spidsen  for  den 
udøvende  Magt  skulde  der  staa  en  Præsident,  valgt 
paa  fire  Aar  af  hele  Folket.  Blandt  dem,  der  attraaede 
denne  Værdighed,  optraadte  Ludvig  Napoleon  Bona- 
parte, en  Søn  af  den  store  Napoleons  Broder  Ludvig. 
Han  havde  tilbragt  sin  Ungdom  i  Landflygtighed,  mest 
hos  sin  Moder  Hortense  i  Schweiz.  Efter  sin  Fætter 
Kongen  af  Roms  Død  (1832)  ansaa  han  sig  for  den  nær- 
meste Aarsag  til  sin  Farbroders  Magt  og  foretog  to  ung- 
dommelige Forsøg  paa  at  rejse  en  Opstand  mod  Ludvig 
Philip,  først  i  Strasburg,  derpaa  i  Boulogne.  Begge 
Gange  var  han  uheldig,  og  efter  det  sidste  Forsøg  blev 
han  dømt  til  Fængsel  paa  Livstid.  Efter  at  have  siddet  i 
sex  Aar  paa  Fæstningen  Ham,  sysselsat  med  at  studere 
Stats-  og  Krigsvidenskaberne,  saa  han  Lejlighed  til  at 
undkomme  til  England  og  kunde  først  efter  Februar- 
revolutionen vende  tilbage  til  Frankrig.  Selv  var  han 
lidet  bekjendt;  men  hans  Navn  fremkaldte  hos  det  franske 
Folk  Mindet  om  Kejserdømmets  hæderfulde  Tid,  uden 
at  den  nulevende  Slægt  havde  følt  hin  Tids  uhyre 
Lidelser.  Under  disse  Forhold  sejrede  Ludvig  Napo- 
leon over  sine  Medbejlere  og  kaaredes  til  den  franske 

Republiks  Præsident  med  et  overvejende  Stemme- 
antal  (c.  5  Millioner  af  7  Mill.  Stemmegivende). 

Da  Ludvig  Napoleon  saa  sig  i  Spidsen  for  Frankrig, 
var  han  betænkt  paa  ikke  igjen  at  slippe  Magten.  Den 
lovgivende  Forsamling  gav  ham  den  bedste  Lejlighed  til 
at  udføre  sine  Planer;  thi  sammensat,  som  den  var,  af 
Orleanister,  Legitimister,  Bonapartister  og  Republikanere, 
frembød  den  kun  Skuet  af  Partikampe,  som  forlængede 
den  i  alle  Forhold  herskende  usikre  Tilstand,  og  gjorde 
derved  det  franske  Folk  kjed  af  Republiken.  Da  Tiden 
nærmede  sig,  paa  hvilken  Præsidenten  skulde  nedlægge 
sin  Post,  erklærede  han  pludselig  den  lovgivende  For- 
samling for  opløst  og  tiltog  sig  ved  Hjælp  af  Armeen 
Præsidentværdigheden  paa  10  Aar  med  betydelig 
udvidet  Myndighed  (2den  Decbr.  1851).  Men  dette  Skridt 
var  kun  Overgangen  til  hans  endelige  Maal.  Aarsdagen 
derefter  (2den  Decbr.  1852)  lod  han  sig  udraabe  til  de 
Franskes  Kejser.  Frankrig  fik  en  Forfatning,  der 
havde  megen  Lighed  med  det  første  Kejserdømmes. 
Begge  disse  Statsomvæltninger  forelagdes  det  franske 
Folk  til  Billigelse  og  vedtoges  med  overvejende  Stemme- 
antal  (indtil  8  Millioner  Stemmer);  thi  Folket  ønskede 
fremfor  alt  en  stærk  Regjering,  der  kunde  gjøre  Ende 
paa  al  indvortes  Splid. 

Under  Napoleon  3  blev  den  lovlige  Orden  stedse 
opretholdt  med  Strænghed ;  Handel,  Industri  og  Agerbrug 
tog  et  uhyre  Opsving  ved  Regjeringens  Omsorg  (Industri- 
udstillinger, Traktater  med  England  og  andre  Stater  til 
Frihandelens  Fremme).  Napoleon  sørgede  fremdeles  for 
Proletariatet  ved  store  offentlige  Arbejder,  blandt  hvilke 
Ombygningen  af  Paris  især  bør  nævnes.  Han  vandt 
Gejstligheden  ved  at  beskytte  Paven  og  Armeen  ved  at 
tilfredsstille  dens  Trang  til  Bedrifter,  hele  Folket  ved 
at  give  Frankrig  en  Anseelse  i  Evropa,  som  det  ikke 
havde  havt  siden  den  store  Napoleons  Dage.  Til  Gjen- 
gjæld  for  disse  Goder  fandt  det  franske  Folk  sig  længe 

i  at  undvære  Friheden,  som  det  endnu  ej  havde  lært  at 
bruge  med  Maade. 

Langt  fra  at  ville  forny  det  første  Kejserdømmes 
Erobringspolitik,  greb  Napoleon  dog  til  Vaaben,  hvor 
Frankrigs  Ære  og  Interesse  syntes  at  fordre  det.  Han 
gjorde  Frankrigs  Overlegenhed  over  Rusland  gj ældende 
i  den  orientalske,  over  Østerrig  i  den  italienske 
Krig.  Efter  den  sidste,  som  medførte  Savoyens  og 
Nizzas  Indlemmelse  i  Frankrig,  stod  Napoleon  paa 
Højdepunktet  af  sin  Magt  og  Anseelse. 

§  3.     Italien. 

Efter  Revolutionen  i  1820  og  1821  var  den  tidligere 
sørgelige  Tilstand  gjenoprettet  i  hele  Italien.  Langt  fra 
at  forebygge  fremtidige  Udbrud  ved  tidsvarende  For- 
bedringer i  Statsstyreisen,  forfulgte  de  enevældige  Fyrster 
enhver  Ytring  af  Frihedsfølelsen  med  blindt  Raseri. 
Man  brød  sig  ikke  om,  at  Røverier  tog  Overhaand 
paa  Veje  og  Gader;  mod  politisk  Mistænkte  var  der- 
imod Politiet  stedse  aarvaagent;  Embedsmænd  og  Dom- 
mere lod  sig  bestikke;  Gejstligheden  holdt  Folket  i 
Uvidenhed  og  Overtro ;  Industri  og  Handel  vare  ned- 
trykte af  et  urimeligt  Beskatningsvæsen.  Haabet  om 
Italiens  Gjenfødelse  til  Frihed  og  Enhed  holdtes  imid- 
lertid levende  i  hemmelige  politiske  Selskaber,  som  vare 
beredte  til  at  bryde  løs  ved  første  givne  Lejlighed. 
Saaledes  drog  Julirevolutionen  i  Paris  (1830)  en  vidt- 
forgrenet Opstand  efter  sig  i  Mellemitalien;  men  øster- 
rigske  Tropper  gjenoprettede  snart  den  gamle  Orden. 

Intetsteds  var  Bestyrelsen  mere  gammeldags  end  i 
Kirkestaten,  og  dog  skete  just  her  de  første  Skridt 
til  at  komme  Folkets  Ønsker  imøde,  da  den  milde 
Pave  Pius  9  aabnede  sin  Regjering  (1846)  med  at 
benaade  alle  politiske  Fanger  og  skjænke  sine  Under- 
saatter  statsborgerlige   Rettigheder.     En    frisindet  Pave 

var  for  Italienerne  noget  saa  overraskende,  at  selv 
disse  ringe  Indrømmelser  vidt  og  bredt  vakte  den  største 
Begejstring  for  Pius  9.  Bevægelsen  blandt  de  liden- 
skabelige Italienere  blev  dobbelt  heftig  under  Virkningerne 
af  Februarrevolutionen  i  Paris  (1848),  saa  at  Italiens 
Frihed  og  Enhed  var  det  almindelige  Løsen,  der  gjenlød 
fra  Alperne  til  Messinastrædet.  Frihedspartiet  kom  overalt 
til  Magten  og  begyndte  at  arbejde  hen  til  Dannelsen  af 
et  italiensk  Statsforbund,  som  skulde  holde  al  fremmed 
Indflydelse  borte  fra  Fædrelandets  Jordbund.  Det  gjaldt 
altsaa  fremfor  alt  at  understøtte  Lombardiet-Venedig, 
der  (Marts  1848)  havde  rejst  sig  mod  Østerrigernes 
Herredømme.  Medens  de  øvrige  Fyrster  mod  deres 
Villie  droges  ind  i  den  revolutionære  Hvirvel,  traadte 
Sardiniens  ærgjerrige  Konge  Karl  Albert  i  Spidsen 
for  Befrielseskampen  mod  „Barbarerne"  og  førte  en  an- 
selig Hær  over  Ticino,  idet  frivillige  fra  alle  Italiens 
Egne  strømmede  til  hans  Faner.  I  Begyndelsen  gik  alt  hel- 
digt, indtil  den  gamle  østerrigske  Feltmarskalk  Ra d  e  tz  k i 
havde  samlet  sine  Tropper  under  Beskyttelse  af  Veronas 
og  Mantuas  Kanoner.  Da  kunde  Italienernes  Begejstring 
ikke  holde  Stand  mod  Østerrigernes  Disciplin  og  Øvelse. 
Karl  Albert  maatte  med  Tab  rømme  Lombardiet,  og  da 
Italienerne  havde  lidt  Nederlaget  ved  Novara  (1849), 
var  Krigens  Fortsættelse  umulig.  Karl  Albert  nedlagde 
Kronen  for  at  formilde  det  østerrigske  Hofs  Vrede;  hans 
Søn  Victor  Emanuel  lykkedes  det  da  at  slutte  Fred 
paa  billige  Vilkaar.  Nogle  Maaneder  efter  overgav 
Venedig  sig,  og  dermed  ophørte  Kampen  i  Norditalien, 
som  atter  kom  under  Østerrigernes  Jernaag. 

Fuldt  saa  meget  som  Østerrigernes  krigerske  Over- 
legenhed bidrog  Italienernes  egen  Ubesindighed  og  Mangel 
paa  Samdrægtighed  til,  at  deres  patriotiske  Bestræbelser 
strandede.  Planen  til  et  Forbund  af  constitutionelt- 
monarchiske  Stater  var  udgaaet  fra  det  maadeholdne 
Frihedsparti;    men    dette    blev    snart    fortrængt    af    det 

radikale  Parti,  som  vilde  omdanne  Italien  til  en  demo- 
kratisk Republik.  Dette  Parti,  hvis  mest  fremtrædende 
Førere  vare  Mazzini  og  Friskarehøvdingen  Garibaldi, 
ophidsede  den  uvidende,  lidenskabelige  Folkemasse 
gjennem  politiske  Klubber  og  en  tøjlesløs  Presse,  saa  at 
Folkeopløb  og  Barrikadekampe  snart  hørte  til  Dagens 
Orden  i  Italiens  Hovedstæder.  Derfor  kom  Kongen  af 
Sardinien  tilsidst  til  at  staa  ene  i  den  afgjørende  Kamp 
mod  Østerrig,  og  der  skabtes  en  anarchisk  Tilstand,  som 
i  Længden  var  uholdbar. 

Kong  Ferdinand  2  af  Begge  Sicilierne  var  den 
første,  der  modsatte  sig  det  radikale  Partis  overdrevne 
Fordringer  med  Vaabenmagt.  De  kongelige  Tropper 
sejrede  først  under  blodige  Kampe  i  Neapels  Gader  over 
Borgerne,  og  bragte  derpaa  Sicilien,  som  stræbte  efter 
Uafhængighed,  til  Underkastelse.  Den  despotiske  Konge- 
magt blev  nu  gjenindført.  Stærk  ved  Troppernes,  især 
den  lejede  Schweizergardes,  Troskab,  ved  Gejstlighedens 
Hengivenhed  og  ved  Østerrigs  Venskab  underkuede  Ferdi- 
nand 2  enhver  Frihedsytring,  medens  alle  betydeligere 
Mænd,  som  havde  taget  Del  i  Frihedsbevægelsen,  straffedes 
med  Døden  eller  Fængsel  i  Jern. 

Pave  Pius  9  havde  imidlertid  forgjæves  søgt  at  til- 
fredsstille sine  letbevægelige  Undersaatter  ved  at  opfylde 
det  maadeholdne  Frihedspartis  Fordringer.  Dette  var 
ikke  nok  for  de  vilde  Folkeledere,  der  vare  strømmede 
sammen  i  Verdens  gamle  Hovedstad,  hvor  de  ustraffet 
drev  deres  Væsen.  Ophidsede  Pøbelhobe  omringede  Pavens 
Palads  og  tvang  ham  til  at  antage  et  radikalt  Ministerium. 
Da  flygtede  den  forhaanede  og  miskjendte  Kirkefyrste 
hemmelig  til  Gaeta,  og  medens  han  herfra  paakaldte  de 
katholske  Magters  Bistand,  indrettede  Mazzini  og  bans 
Venner  en  romersk  Republik  (1849).  Denne  fik  dog 
kun  en  kort  Tilværelse.  Østerrigerne  ilede  med  at  be- 
sætte den  østlige  Del  af  Kirkestaten ;  den  franske  Repu- 
bliks Præsident  Ludvig  Napoleon  afsendte  et  Armeekorps 

som  erobrede  Rom  efter  en  hidsig  Kamp  mod  Garibaldi 
og  hans  Friskarer.  Aaret  efter  vendte  Pius  9  tilbage  til  sin 
Hovedstad.  Folkets  Udskejelser  havde  imidlertid  gjort  ham 
til  en  erklæret  P'jende  af  de  frisindede  Grundsætninger,  som 
han  havde  fulgt  i  Begyndelsen  af  sin  Regjering.  Det  gejst- 
lige Herredømme  med  alle  sine  Skyggesider  blev  gjenind- 
ført,  medens  den  franske  Besætning  i  Rom,  den  østerrigske 
i  Romagna  hindrede   ethvert  Udbrud    af  Utilfredsheden. 

Den  i  1848  udbrudte  Revolution  var  saaledes  Aaret 
efter  kuet  over  hele  Italien,  uden  at  noget  af  Folkets 
berettigede  Ønsker  var  blevet  opfyldt.  Den  gamle  Ad- 
splittelse  i  forskjellige  Stater  var  traadt  istedetfor  En- 
hed; Tvangsherredømmet  istedetfor  Frihed;  fremmede 
Fyrstehuse,  støttede  til  fremmede  Tropper,  istedetfor 
national  Selvstændighed.  Kun  eet  Land  dannede  heri 
en  Undtagelse,  nemlig  Sardinien.  Her  overholdt  Kong 
Victor  Emanuel  ærlig  den  frie  Forfatning,  som  var 
skabt  i  1848,  og  hans  Hus,  det  eneste  af  national-italiensk 
Farve,  viste  levende  Medfølelse  med  det  undertrykte  fælles 
Fædreland.  Derfor  saa  ogsaa  alle  italienske  Frihedsvenner 
hen  til  Victor  Emanuel  som  den,  fra  hvem  Frelsen  skulde 
komme;  men  derfor  blev  ogsaa  Spændingen  mellem 
Hofferne  i  Turin  og  Wien  Aar  for  Aar  mere  truende. 

Under  disse  Omstændigheder  lykkedes  det  Victor 
Emanuel  og  hans  talentfulde  Minister  Cavour  at  opnaa 
det  mægtige  Frankrigs  Venskab  dels  ved  at  lade  en  sar- 
dinsk Armee  kjæmpe  ved  Franskmændenes  Side  i  den 
orientalske  Krig  (1855),  dels  fordi  Napoleon  3  betragtede 
Østerrigs  almægtige  Indflydelse  i  Italien  med  Uvillie. 
Det  antages  ogsaa,  at  et  mod  Napoleon  rettet  Mord- 
attentat, der  udførtes  af  italienske  Landflygtige,  har  gjort 
ham  tilbøjelig  til  at  forsone  Italienerne.  Nok  er  det,  at 
Cavour  ved  en  personlig  Sammenkomst  med  Napoleon 
fik  Løfte  om  Hjælp,  dersom  Sardinien  blev  angrebet  af 
Østerrig.  Dette  Tilfælde  indtraadte  i  1859.  Da  Hoffet  i 
Wien,  tirret  af  Victor  Emanuels  dristige  Sprog,  fordrede. 

at  han  skulde  sætte  sin  Armee  i3aa  Fredsfod,  og  dette 
afsloges,  gik  Østerrigerne  overTicino,  og  den  italienske 
Krig  udbrød.  Den  Hurtighed,  hvormed  Franskmændene 
dels  over  Alperne,  dels  ad  Søvejen  ilede  Sardinierne  til 
Hjælp,  bevægede  snart  Østerrigerne  til  at  gaa  tilbage;  men 
Napoleon,  der  selv  havde  taget  Overbefalingen  over 
den  forenede  Armee,  fulgte  efter  og  overvandt  dem  i  Slaget 
ved  Magenta.  Medens  Sejrherrerne  modtoges  med 
ubeskrivelig  Jubel  i  det  befriede  Lombardi,  forstærkede 
Østerrigerne  sig  bag  Minciofloden ;  deres  Kejser,  Frants 
Joseph,  ankom  til  Hæren,  og  da  han  havde  forvisset 
sig  om  dens  Kampdygtighed,  gav  han  Befaling  til  at 
rykke  frem.  Men  samme  Morgen  havde  ogsaa  den  franske 
Armee  sat  sig  i  Bevægelse.  Saaledes  kom  det  til  Hoved- 
slaget ved  Solfer  in  o,  hvor  300,000  Krigere  kjæmpede 
for  3  Monarchers  Øjne,  indtil  Dagens  Lykke  erklærede 
sig  for  de  Franske.  Faa  Dage  efter  udbredtes  den  over- 
raskende Efterretning,  at  de  to  Kejsere  ved  en  person- 
lig Sammenkomst  havde  undertegnet  Betingelserne  for 
en  Vaabenstilstand,  som  senere  bekræftedes  ved  Freden 
i  Ziirich  (1859).  Ifølge  denne  afstod  Østerrig  Lom- 
bardiet (til  Mincio)  til  Napoleon,  som  atter  overdrog 
det  til  Victor  Emanuel.  Det  bestemtes  fremdeles, 
at  de  fra  Mellemitalien  fordrevne  Fyrster  skulde  vende 
tilbage,  dog  ikke  ved  fremmed  Hjælp. 

Da  Østerrigerne  maatte  trække  sig  ud  af  Mellem- 
italien, havde  nemlig  de  derværende  Fyrster  mistet  den 
væsentligste  Støtte  for  deres  Magt.  Hertugerne  af  Parma 
og  Modena  samt  Storhertugen  af  Toscana  havde  maattet 
bortfjerne  sig  paa  deres  Undersaatters  bestemte  For- 
langende, ligesom  den  nordlige  Del  af  Kirkestaten  (Ro- 
magna)  strax  rejste  sig  mod  Paven.  Men  Modgangens 
Skole  havde  lutret  Frihedsfølelsen  for  alle  republikanske 
Lyster.  Tilfreds  med  den  maadeholdne  Frihed,  som 
herskede  i  Sardinien,  gav  Befolkningen  i  Romagna, 
Parma,    Modena    og    Toscana    sig    ved    almindelig 

Afstemning  under  VictorEmanuels  Scepter.  Da  altsaa 
Ziirichfredens  -  Bestemmelse  med  Hensyn  til  Fyrsternes 
Tilbagekomst  var  uudførlig,  gav  Kejser  Napoleon  sit 
Minde  til  denne  betydelige  Udvidelse  af  Sardinien  mod 
Afstaaelsen  af  Savoyen  og  Nizza,  som  indlemmedes  i 
Frankrig  efter  en  Folkeafstemning. 

I  Kongeriget  Begge  Sicilier  var  Ferdinand  2 
død  under  Krigen  (1859);  men  den  unge  Konge  Frants  2 
fortsatte  under  Hofpartiets  Indflydelse  sin  Faders  Tvangs- 
berredømme.  Der  udbrød  en  Opstand  paa  Sicilien;  men 
de  kongelige  Tropper  bavde  næsten  bragt  Øen  til  Lydig- 
hed, da  Garibaldi  begav  sig  derhen  med  1000  Frivillige. 
Forfulgt  af  nogle  neapolitanske  Dampfregatter,  maatte 
han  efterlade  sit  Skyts,  der  blev  taget  tillige  med  de 
Skibe,  som  havde  ført  ham  over  Havet.  Men  selv  var 
han  heldig  sluppen  i  Land  og  rykkede  med  sin  lille 
Skare  dristig  frem  til  Palermo.  Indbyggerne  rejste  sig 
for  ham,  og  Garibaldi  kjæmpede  saa  tappert,  at  den 
kongelige  Kommandant  nødtes  til  at  drage  bort  til  Neapel 
med  hele  Besætningen.  Næppe  var  Sicilien  befriet,  førend 
Garibaldi  fortsatte  sit  æventyrlige  Tog  til  Neapels  Fast- 
land, hvor  bans  blotte  Nærværelse  virkede  som  et 
Trylleslag.  Folket  jublede  ham  imøde;  den  ene  Afdeling 
af  de  kongelige  Tropper  efter  den  anden  gik  over  til 
ham  eller  vægrede  sig  ved  at  kjæmpe  imod  ham.  For- 
raadt  endog  af  sine  egne  Ministre,  flygtede  Frants  3  med 
Hoffet  til  Gaeta,  og  Garibaldi  holdt  sit  Indtog  i  Neapel. 

C  av  o  ur  ansaa  nu  Øjeblikket  for  at  være  kommet 
til  at  drage  Fordel  af  de  indtrufne  Begivenheder.  Da 
Paven  gjorde  Mine  til  at  hjælpe  Kong  Frants  2,  over- 
skred Sardinierne  Kirkestatens  Grænse,  adsplittede  de 
Lejetropper,  som  Paven  havde  stillet  paa  Benene,  og 
erobrede  hele  den  østlige  Del  af  Kirkestaten 
(„Markerne  og  Umbrien"),  hvor  der  ikke  laa  nogen  fransk 
Besætning.  Derfra  gik  Marchen  videre  til  Neapel.  Den 
neapolitanske   Hær,    som    var    bleven   Kong  Frants    tro. 

kunde  ikke  holde  Stand  mod  de  forenede  Sardiniere  og 
Garibaldinere;  selv  Fæstningen  Gaeta,  Kongens  sidste 
Tilflugtsted,  overgav  sig  efter  nogle  Maaneders  Belejring. 

Gjennem  almindelig  Afstemning,  saavel  i  Begge 
Siciliersom  i  Markerne  og  Umbrien,  udtalte  Folket 
sig  for  en  Tilslutning  til  Sardinien.  Garibaldi  nedlagde 
sin  dictatoriske  Magt  og  trak  sig  tilbage  til  Privatlivet, 
ledsaget  af  Evropas  Beundring  for  hans  æventyrlige  Krigs- 
bedrifter og  uegennyttige  Fædrelandskjærlighed.  Efterat 
Sardiniens  constitutionelle  Forfatning  var  udvidet  til  alle 
de  tilknyttede  Lande,  traadte  det  første  italienske 
Parlament  sammen  i  Turin.  Med  de  lovgivende  Kamres 
enstemmige  Bifald  antog  Victor  Emanuel  Titelen 
Konge  af  Italien  (1861).  Nogle  Aar  efter  flyttedes 
Residensen  til  Flor  en  s. 

Det  blev  den  italienske  Regjerings  Hovedopgave  at 
styrke  Rigets  Enhed  ved  Udjævning  af  al  provinsiel  Ad- 
skillelse. Der  sørgedes  derfor  ivrigt  for  at  udbrede  al- 
mindelig Oplysning  og  lette  Samkvemmet  (Jernvejsanlæg). 
Ikke  mindre  vigtigt  var  det  at  skabe  en  stærk  Krigsmagt 
til  Lands  og  til  Vands;  thi  Enhedsværket  var  endnu  ikke 
fuldbragt,  saalænge  Paven  opretholdt  sin  verdslige  Magt 
i  Rom  og  de  omliggende  Egne  (patrimonium  Petri),  og 
Venedig  stod  under  Øs  ter  ri  g. 

§  4.      Tyskland,  Østerrig  og  Preussen. 

Det  tyske  Folk  høstede  lige  saa  lidt  som  Evropas 
øvrige  Folk  den  forventede  Frugt  af  Befrielseskampen  mod 
Napoleon'  1.  Ledet  af  den  kloge  og  faste  Minister 
Metternich,  hævdede  Kejser  Frants  1  af  Østerrig 
(t  1835)  sin  uindskrænkede  Magt  i  dens  fulde  Udstrækning. 
Frederik  Vilhelm  3  af  Preussen  (f  1840)  fulgte  i 
Metternichs  Fodspor,  uagtet  han  i  Farens  Stund  havde 
lovet  sit  Folk  constitutionel  Frihed  til  Løn  for  deres 
Opofrelser.    I  flere  tyske  Stater  af  anden  og  tredie  Rang 

f.  Ex.  i  Bajern,  Wiirtemberg  og  Baden,  indførtes  vel 
Landstænder;  men  dels  tilfredsstillede  disse  ikke  Tidens 
Fordringer,  fordi  de  middelalderlige  Skranker  mellem 
privilegerede  og  borgerlige  Klasser  opretholdtes,  dels  var 
dette  Værn  for  Folkefriheden  utilstrækkeligt  lige  over  for 
Forbundsdagen  i  Frankfurt,  hvor  de  to  tyske  Stor- 
magter udøvede  en  overvejende  Indflydelse.  Skjønt  enhver 
tysk  Stat  ifølge  Traktaterne  i  Wien  skulde  have  fuld 
Selvstændighed  i  sine  indre  Anliggender,  lykkedes  det 
dog  Metternich  at  sætte  en  Forbundsbeslutning  igjennem, 
hvorved  Censuren  indførtes  over  alle  Tidsskrifter,  og 
Uniyersiteterne ,  Frihedsbevægelsernes  Arnested,  sattes 
under  strængt  Opsyn  paa  hele  det  tyske  Forbunds  Om- 
raade.  Og  da  den  tyske  Forbundsforfatning  blev  endelig 
vedtaget  ved  den  under  Navnet  „Wiener  Schlussacte" 
bekjendte  Lov  af  1820,  var  ogsaa  i  denne  fremfor  alt 
Fyrsternes  Rettigheder  varetagne,  bl.  a.  ved  den  Be- 
stemmelse, at  enhver  Fyrste  var  berettiget  til  at  paakalde 
Forbundets  væbnede  Indskriden  mod  ulydige  Undersaatter. 
Folkets  Utilfredshed  med  den  Tvang,  der  udøvedes 
af  Regjeringen  gjennem  Embeds-  og  Politimagten,  kom 
paa  flere  Steder  i  Tyskland  til  Udbrud,  efter  at  Juli- 
revolutionen i  Paris  (1830)  havde  givet  Stødet  dertil. 
Sachsen,  Hannover  og  Kurhessen  fik  saaledes  mere  tid- 
svarende Forfatninger;  men  de  to  tyske  Stormagter 
lagde  gjennem  Forbundsdagen  i  Frankfurt  snart  igjen 
en  Dæmper  paa  Ytringsfriheden  og  andre  ubetimelige 
Folkeønsker.  Et  Exempel  paa,  hvorledes  Forbunds- 
dagen bevarede  sin  Charakter  som  et  Værn  for  Fyrsterne 
mod  Folket  frembød  Hannover.  Forbindelsen  mellem 
dette  Land  og  England  ophørte  ved  Kong  Vilhelm  d.  4des 
Død  (1837).  Medens  dennes  ældre  Broders  Datter  blev 
Dronning  i  England,  arvede  hans  yngre  Broder  Ernst 
August  Hannover  i  Kraft  af  den  saliske  Arvelov.  Ernst 
August  nægtede  nu  at  anerkj  en  de  Landets  frie  Forfatning ; 
Stænderne   søgte   da  Beskyttelse   hos  Forbundsdagen   og 

indgave  en  Klage  over  det  skete  Lovbrud;  men  Sagen 
blev  her  betragtet  som  et  Forbundet  uvedkommende, 
indre  Anliggende,  og  deres  Besværinger  bleve  afviste. 

I  den  følgende  Aarrække  greb  Tidens  Fremskridts- 
ideer  under  en  rolig  Overflade  videre  og  videre  om  sig. 
Ved  Siden  af  Ønsket  om  en  folkeligere  Statsstyrelse 
blev  Trangen  til  national  Enhed  almindelig  i  hele 
Tyskland.  Preussen  fandt  nu  sin  Regning  ved  at 
begunstige  Enhedsbestræbelserne ,  forsaavidt  de  kunde 
hæve  dets  egen  Indflydelse  paa  Østerrigs  Bekostning, 
Det  lykkedes  saaledes  at  samle  de  mindre  tyske  Stater 
i  en  fælles  Toldforening.  Den  Lettelse  i  det  indbyrdes 
Samkvem,  som  Ophævelsen  af  en  Mængde  indre  Told- 
linier medførte,  gjorde  Ønsket  om  politisk  Enhed  stedse 
mere  levende;  thi  kun  som  Enhedsstat  syntes  Tyskland 
at  kunne  opnaa  en  Magt  og  Indflydelse  i  Evropa,  der 
svarede  til  dets  Folkemængde   og  aandelige  Standpunkt. 

Den  bestaaende  Tilstand  i  Tyskland  var  saaledes 
undergravet,  da  Februarrevolutionen  i  Paris  (1848)  bragte 
Misstemningen  til  Udbrud.  Folkebevægelsen  forplantede 
sig  med  rivende  Fart  fra  det  ene  Land  til  det  andet. 
I  Staterne  af  anden  og  tredie  Rang  lovede  Fyrsterne 
uden  synderlig  Modstand  en  folkelig  Statsstyrelse,  sikret 
ved  Borgervæbning,  Presse-  og  Foreningsfrihed,  saavelsom 
kraftig  Medvirken  til  Tysklands  Enhed.  Saadanne  For- 
dringer kunde  derimod  Preussens  Konge  Frederik 
Vilhelm  4  saa  meget  mindre  bekvemme  sig  til  at  op- 
fylde, som  han  nys  højtidelig  havde  erklæret,  at  „et 
beskrevet  Blad  Papir  (o:  en  Grundlov)  aldrig  skulde 
træde  imellem  ham  og  hans  Folk".  Det  kom  saaledes  i 
Berlin  først  til  Gadeopløb,  derpaa  til  en  blodig  Barrikade- 
kamp, som  endte  med,  at  Kongen  maatte  fjerne  Tropperne 
og  taale  allehaande  Ydmygelser  (Marts  1848).  Da  syntes 
han  med  et  at  have  skiftet  Sind.  Villieløs  følgende 
Strømmen  erklærede  han,  at  Preussen  herefter  skulde 
gaa  op  i  det  frie  og  enige  Tyskland,  ja  undsaa  sig  ikke 

for  at  ride  i  Optog  gjennem  Gaderne,  prydet  med  de 
tyske  Farver,  og  at  modtage  sine  Undersaatters  Hyldest 
paa  de  samme  Steder,  hvor  han  nys  havde  ladet  dem 
nedskyde  For  sine  Tropper  fandt  han  en  ny  Virkekreds 
ved  at  sende  dem  i  Krig  mod  Danmark.*) 

For  at  gjennemføre  det  tyske  Enhedsværk  sammen- 
traadte  en  Nationalforsamling  i  Frankfurt,  be- 
staaende  af  folkevalgte  Mænd  fra  alle  det  store  Fædre- 
lands Egne.  Forbundsdagen,  der  havde  vist  sig  fuld- 
stændig magtesløs,  afløstes  af  en  Centralmagt  for 
Tysklands  fælles  Anliggender,  i  Spidsen  for  hvilken  Ærke- 
hertug Johan  af  Østerrig,  den  folkeligste  af  de  tyske 
Prinser,  stilledes  som  Rigsforstander.  Derefter  paa- 
begyndte Nationalforsamlingen  vidtløftige  Forhandlinger 
om  det  tyske  Folks  Grundrettigheder  og  Rigsforfatningen. 

Det  viste  sig  imidlertid  snart,  at  det  var  lettere  at 
sværme  for  Tysklands  Enhed  end  at  sætte  den  i  Værk. 
Nordtyskerne  heldede  mest  til  Preussen;  Sydtyskerne 
vilde  ikke  vide  af  nogen  Enhed  uden  Østerrig;  Central- 
magten havde  ingen  Midler  til  at  skaffe  sine  Befalinger 
Lydighed  lige  over  for  de  tyske  Fyrster,  som  kun  nødig 
opgav  noget  af  deres  Souverænitet.  Forvirringen  blev 
fuldstændig,  da  vilde  Folkeledere  satte  Massernes  Liden- 
skaber i  Bevægelse  ved  stormende  Klubforsamlinger  og 
en  tøjlesløs  Presse,  saa  at  blodige  Optrin  fandt  Sted  paa 
forskjellige  Steder.  Under  disse  Omstændigheder  begyndte 
de  tyske  Fyrster,  efter  at  være  komne  sig  af  den  første 
Skræk,  at  tage  de  gjorte  Indrømmelser  tilbage.  Saaledes 
benyttede  Frederik  Vilhelm  4  en  Vaabenstilstand 
med  Danmark  til  at  kalde  sine  Tropper  hjem  og  gjorde, 
inden  Aaret  1848  var  udløbet,  Ende  paa  det  i  Berlin 
herskende  Pøbelherredømme. 

I  Foraaret  1849  blev  Nationalforsamlingen  i  Frank- 
furt færdig  med  sit  Værk.    Tyskland  skulde  ifølge  dette 


*)  Se  3die  Del  S.  263  ff. 

danne  en  Forbundsstat  under  en  arvelig  Kejser,  og  til 
denne  Værdighed  kaaredes  ved  Nordtyskernes  An- 
strængelser  Kongen  af  Preussen.  Men  Frederik 
Vilhelm  havde  ikke  Mod  til  at  modtage  denne  farlige 
Gave,  der  nødvendig  maatte  bringe  ham  i  Kamp  med 
Østerrig.  Nationalforsamlingens  Arbejder  vare  saaledes 
spildte;  da  Stormagternes  Deputerede  hjemkaldtes,  var 
dens  Rolle  udspillet,  og  Ærkehertug  Johan  nedlagde 
Rigsforstanderposten.  Vel  søgte  Preusserkongen  gjennem 
Overenskomst  med  Fyrsterne  at  bemægtige  sig  Ledelsen 
af  hele  Tysklands  eller  dog  i  det  Mindste  Nordtysk- 
lands Anliggender;  men  disse  Planer  mødte  en  saa  bestemt 
Indsigelse  fra  Østerrigs  Side,  at  der  tilsidst  intet  andet 
Middel  frembød  sig  til  Enighed  end  en  Tilbagegang  til 
den  Ordning,  som  var  fastsat  ved  Traktaterne  af  1815. 
I  Aaret  1851  blev  da  Forbundsdagen  i  Frankfurt 
gjenoprettet. 

Intet  af  de  til  Tyskland  hørende  Riger  havde  dog 
været  nærmere  ved  at  sprænges  under  de  nationale  Be- 
vægelser i  1848  end  det  broget  sammensatte  ø  s  ter  rigske 
Monarchi.  Med  Metternich  ved  sin  Side  havde  Kejser 
Ferdinand  1,  en  Søn  af  Frants  1,  hidtil  opretholdten 
uforstyrret  Rolighed.  Men  i  1848  grebes  de  tyske  Øster- 
rigere af  de  samme  Forhaabninger,  som  satte  det  øvrige 
Tyskland  i  Flamme.  Fordringerne  gik  ogsaa  her  ud 
paa  Delagtighed  i  Frihedens  Goder  og  Arvelandenes  Til- 
slutning til  den  tyske  Enhedsstat,  som  skulde  grupperes 
om  Centralmagten  i  Frankfurt.  Modstanden  var  i  Wien 
kun  svag;  da  Borgerne,  Studenterne  og  Arbejderne  væb- 
nede sig  og  fyldte  Byen  med  Barrikader  (Marts  1848), 
blev  Metternich  jaget  bort  og  et  mere  frisindet  Mini- 
sterium indsat.  Paa  samme  Tid  kom  Misfornøjelsen  til 
Udbrud  blandt  Magyarerne.  Rigsdagen  i  Presburg 
var  just  samlet,  og  herfra  udgik  efter  den  veltalende 
Ko  SS  Uths  Tilskyndelse  Afsendinge  til  Wien,  som  skulde 
andrage  paa  Indsættelsen  af  et  eget  ungarsk  Ministerium, 

gjældende  for  alle  de  til  den  ungarske  Krone  hørende 
Lande  o :  Ungarn,  Transsilvanien,  Kroatien  og  Slavonien. 
Magyarernes  og  det  tyske  Revolutionspartis  Ønsker  stem- 
mede godt  overens,  forsaavidt  som  Arvelandenes  Opgaaen 
i  Tyskland  betingede  en  Adskillelse  fra  Ungarn,  saaledes 
at  der  intet  andet  Fællesskab  blev  tilbage  end  Rigets 
Overhoved,  Kejseren.  Men  nu  krævede  ogsaa  den  sla- 
viske Befolkning  sin  Nationalitet  agtet,  en  Fordring, 
der  syntes  saa  meget  mere  berettiget,  som  Slaverne  ere 
talrigere  end  nogen  anden  Stamme  i  Østerrig.  Kroa- 
terne vare  saa  langt  fra  at  ville  lade  sig  beherske  af 
Magyarerne,  at  de  aabenbart  grebe  til  Vaaben  under 
Banen  Jellachich.  Heller  ikke  de  bøhmiske  Slaver, 
Czecherne,  vilde  længere  finde  sig  i  at  blive  tilside- 
satte for  Tyskerne.  Efter  en  Revolution  i  Prag  opstille- 
des Fordringen  om  Bøhmens  Selvstændighed  og  For- 
ening med  Schlesien  og  Mahren  i  Personalunion  med 
Østerrig.  Baade  Tyskerne,  Slaverne  og  Magyarerne 
eftertragtede  saaledes  kun  en  friere  Stilling  indenfor  det 
østerrigske  Monarchi;  derimod  rejste  Italienerne  i  Lom- 
bardiet og  Venedig  sig  for  at  tilkjæmpe  sig  en  fuld- 
stændig Løsrivelse  fra  Kejserens  Overherredømme.  Denne 
Opstand  blev  saa  meget  farligere,  som  Sardiniens  Konge 
Karl  Albert  i  Spidsen  for  hele  det  revolutionære 
Italiens  Stridskræfter  tvang  Radetzki  til  at  rømme 
Lombardiet. 

Alle  disse  Bevægelser  havde  ramt  den  svage  Kejser 
Ferdinand  1  uforberedt.  Raadvild  og  magtesløs  havde 
han  fulgt  Strømmen  og  samtykket  i  alt,  hvad  man  for- 
langte af  ham,  skjønt  Indrømmelserne  til  et  Folk  ikke 
altid  lod  sig  forene  med,  hvad  der  blev  lovet  et  andet. 
Overalt  herskede  nu  den  mest  ubundne  Frihed,  Forstyr- 
relse og  Partikamp;  allerværst  gik  det  i  Wien,  hvor 
Ministre  bleve  indsatte  og  afsatte  efter  det  bevæbnede 
Folks  Villie;  Regjeringens  Beslutninger  kunde  ikke  ud- 
føres,   uden    at    det  behagede   de   politiske  Æventyrere, 

som  ledede  Klubberne  og  Studenternes  Legion.  Handel 
og  Industri  standsede,  saa  at  Tusinder  af  brødløse  Ar- 
bejdere (ligesom  i  Paris)  maatte  underholdes  paa  Sta- 
tens Bekostning.  Alle  forstandige  og  ansete  Mænd,  som 
hidtil  havde  arbejdet  paa  at  forsone  Folkets  Ønsker  med 
en  ordentlig,  fast  Regjering,  ræddedes  naturligvis  for  et 
saadant  Billede  af  Friheden ;  men  da  de  trak  sig  tilbage, 
fik  det  mod  al  Frihed  fjendtlige  Hofparti  igjen  den 
gamle  Magt  i  Kejserens  Omgivelse;  og  dette  betænkte 
sig  ikke  paa  at  bruge  Armeen,  der  var  forbleven  ube- 
rørt af  de  revolutionære  Lidenskaber,  til  at  gjenoprette 
den  kejserlige  Myndighed. 

Det  lykkedes  først  den  kommanderende  General  i 
Bøhmen,  Fyrst  "Windisch-Gråtz,  at  betvinge  Revolu- 
tionen i  Prag,  hvor  Rohgheden  siden  blev  uforstyrret, 
da  man  i  det  hele  gik  frem  med  Skaansel.  Da  nu  ogsaa 
Jellachich  med  sine  Kroater  erklærede  sig  for  Kejse- 
ren, troede  denne  sig  stærk  nok  til  at  undertvinge  Revolu- 
tionspartiet  i  Wien  og  i  Ungarn.  Da  Hoffets  Hen- 
sigter bleve  aabenbare  ved  Jellachichs  Udnævnelse  til 
kejserlig  Statholder  i  hele  Ungarn,  begyndte  en  blodig 
og  alvorlig  Kamp.  Medens  Kossuth  opflammede  Ma- 
gyarerne,  udbrød  en  heftig  Opstand  i  Wien,  ved  hvilken 
Krigsministeren  blev  dræbt  af  en  rasende  Pøbelhob;  Be- 
sætningen i  Wien  blev  nødt  til  at  drage  bort,  og  Kej- 
seren flygtede  med  sin  Familie  til  Måhren,  en  af  de  faa 
Provinser,  som  havde  vist  ham  uforanderlig  Troskab. 
Fra  nu  af  udøvede  Pøbelen  og  dens  Ledere  i  Wien  et 
sandt  Voldsherredømme  over  de  fredelige  Borgere,  tvang 
dem  til  at  bygge  Barrikader  og  deltage  i  Forsvarskampen 
mod  de  kejserlige  Hære,  som  fra  flere  Sider  nærmede 
sig  til  Hovedstaden.  Men  efterat  Jellachich  havde  slaaet 
en  ungarsk  Hærafdeling,  som  Kossuth  havde  sendt  sine 
Forbundsfæller  til  Hjælp,  indesluttede  Windisch-Gråtz 
Wien  fra  alle  Sider  og  tvang  endelig  ved  Bombardement 
Staden  til  at  overgive  sig  paa  Naade  og  Unaade  (Novbr. 


96  Revolution  i  Østerrig. 

1848).  Belejringstilstand  og  Standret  forkyndtes,  og 
flere  af  Urostifterne  bleve  henrettede. 

Den  vanskeligste  Del  af  Opgaven  stod  imidlertid 
endnu  tilbage,  nemlig  at  .betvinge  de  stridbare  Magya- 
rer;  thi  et  kejserligt  Manifest,  hvori  Kossuth  og  hans 
Venner  stempledes  som  Forrædere,  havde  ingen  anden 
Virkning  end  at  forøge  Uvillieu  mod  det  østerrigske 
Herredømme;  Magyarernes  Rigsdag,  Adel  og  Folk  skyede 
intet  Offer,  siden  det  gjaldt  om  at  forsvare  Selvstændig- 
heden, og  Kossuth  udviklede  en  beundringsværdig  Virk- 
somhed for  at  rejse  Landets  Stridskræfter.  I  Betragt- 
ning af,  at  det  østerrigske  Monarchi  trængte  til  en 
kraftig  Styrelse,  dersom  det  skulde  bringes  i  Lave  igjen, 
nedlagde  den  svage  Kejser  Ferdinand  1  Kronen,  der  gik 
over  paa  hans  attenaarige  Brodersøn  Frants  Joseph  1 
(2den  Decbr.  1848).  Denne  aabnede  sin  Regjering  med 
at  lade  de  østerrigske  Armeer  fra  fire  Sider  paa  een 
Gang  falde  ind  i  Ungarn.  Men  Magyarernes  Generaler 
GorgeyogDembinski  (en  landflygtig  Polak)  forenede 
sig  Østen  for  Pest  og  standsede  her  i  blodige  Kampe 
de  østerrigske  Vaabens  Held.  Navnlig  led  Hovedstyrken 
under  Windisch-Gråtz  paa  Tilbagetoget  Tab  paa  Tab, 
hvortil  Magyarernes  Overlegenhed  i  Rytteri  (Husarer) 
især  bidrog.  Med  stor  Raskhed  og  ikke  mindre  Held 
tilintetgjorde  en  anden  Polak,  Bern,  med  sin  ringe  Styrke 
alle  Østerrigernes  Forsøg  paa  at  sætte  sig  fast  i  Trans- 
silvanien.  Kort  sagt  Foraarsfelttoget  i  1849  endte  med, 
at  Ungarn  paa  næsten  hele  sit  Omraade  var  befriet. 
Henreven  af  Kossuths  Veltalenhed  og  Krigens  Lykke, 
erklærede  nu  Rigsdagen  i  Pest,  at  Huset  Habsburg 
havde  forbrudt  Ungarns  Krone. 

Frants  Joseph  mistvivlede  nu  om  at  kunne  udrette 
noget  med  egne  Kræfter.  Han  henvendte  sig  derfor  til 
Ruslands  Kejser  Nicolaus  1  om  Hjælp,  og  denne  blev 
ydet  saa  meget  beredvilligere,  som  Nicolaus  paa  ingen 
Maade  vilde  taale  en  ungarsk  Republik  i  sit  Naboskab, 

hvor  polske  Landflygtige  faudt  Tilhold.  En  stor  russisk 
Armee  under  Paskievitsch  overskred  Karpatherne, 
medens  den  østerrigske  Hær  rykkede  frem  ved  Donau. 
For  ikke  at  komme  under  dobbelt  Ild  maatte  Magya- 
rerne  vige,  uden  at  de  heltemodigste  Anstrængelser  for- 
maaede  noget  mod  Fjendernes  overlegne  Antal.  Tilsidst, 
da  Bem  blev  slaaet  ved  Temeswar,  var  Ungarns  Sag 
tabt.  Kossath  og  de  øvrige  Ledere  flygtede  over  den 
tyrkiske  Grænse,  hvorpaa  Grorgey  med  Levningerne  af 
Hæren  nedlagde  Vaabnene  for  Paskievitschs  Fødder  (1849). 
Derefter  blev  Ungarn  skaanselløst  straffet  for  sit  Oprør. 

Samtidig  med  Kampen  i  Ungarn  havde  Radetzki 
efter  Sejren  ved  No v ara  sluttet  Fred  med  Sardinien, 
og  Frants  Joseph  saa  sin  Myndighed  gjenoprettet  i 
hele  det  østerrigske  Monarchi.  Efter  de  dyrekjøbte  Er- 
faringer, man  havde  gjort,  syntes  det  altfor  farligt  at 
tilstaa  den  attraaede,  men  misbrugte  Frihed.  Den  uind- 
skrænkede Regjeringsform  indførtes  atter,  og  alle  Kron- 
lande  knyttedes  paa  ensartet  Maade  til  Centralbesty- 
relsen i  Wien.  Den  fælles  Regjering,  Armee  og  Kirke 
skulde  være  Bindemidlerne  mellem  de  forskjellige  Na- 
tionaliteter og  danne  Grundpillerne  for  det  østerrigske 
Monarchi.  For  at  vinde  Gejstligheden  og  gjennem  denne 
den  store  Landalmue  tilstodes  der  ved  et  Concordat 
med  Paven  den  katholske  Kirke  en  uafhængigere  og 
mægtigere  Stilling,  end  den  havde  havt  siden  Joseph 
den  Andens  Tid. 

Det  østerrigske  Cabinet  hævdede ,  efterat  Riget 
var  gjenforenet,  en  ikke  ringe  Anseelse  i  Evropa.  Dets 
Indflydelse  i  Tyskland  viste  sig  i  Gjenoplivelsen  af  For- 
bundsdagen i  Frankfurt  (1851) ;  og  dets  Villie  var  en 
Lov  for  de  fleste  italienske  Fyrster,  som  trængte  til 
Beskyttelse  imod  det  nationale  Bevægelsesparti.  Men 
denne  Stilling  bragte  Østerrig  i  Modsætning  paa  den  ene 
Side  til  Sardinien,  paa  den  anden  til  Preussen. 

Bloch,  nyeste  Historie.  7         * 

Da  Sardinien,  stærkt  ved  Frankrigs  Venskab,  op- 
traadte  som  Forfægter  af  Italiens  nationale  Ønsker,  ud- 
brød den  italienske  Krig  (1859),  hvorved  Østerrig  mi- 
stede Lombardiet  og  hele  sin  Indflydelse  i  Italien. 

§  5.     England. 

England  var  gaaet  sejrrigt  ud  af  den  tyveaarige 
Kamp  mod  den  franske  Revolution  og  Napoleon,  Dets 
Herredømme  paa  Havet  var  ubestridt;  dets  Kolonier 
omspændte  Jordkloden,  og  en  uhyre  Handelsflaade  hid- 
førte de  fremmede  Verdensdeles  Produkter  til  Ombyt- 
ning med  engelske  Fabrikvarer.  Efter  1815  stod  Eng- 
land paa  Højdepunktet  af  Magt,  Anseelse  og  Rigdom. 
Ikke  desto  mindre  var  Statens  indre  Tilstand  i  mange 
Henseender  forældet  og  faretruende. 

En  Hovedgjenstand  for  Bekymring  vare  Forholdene 
i  Irland.  De  katholske  Irlændere,  3/4  af  hele  Øens  Be- 
folkning, var  endnu  de  trykkende  Indskrænkninger  under- 
kastede, som  indførtes  paa  Stuarternes  Tid,  da  man 
frygtede  for  Undertrykkelse  af  Friheden  fra  katholsk 
Side.  Testakten  udelukkede  Katholiker  fra  alle  Em- 
beder saavelsom  fra  Sæde  i  begge  Parlamentets  Huse. 
Den  biskoppelige  Kirke  gjaldt  ogsaa  for  Irlands  Stats- 
kirke; til  denne,  som  afgav  et  bekvemt  og  rigeligt  Under- 
hold for  yngre  Sønner  af  det  engelske  Aristokrati,  maatte 
den  katholske  Irlænder  betale  Tiende  paa  samme  Tid, 
som  han  havde  sine  egne  Præster  at  underholde.  Store 
Godser  vare  siden  Konfiskationerne  paa  Elisabeths  og 
Cromwells  Tid  i  engelske  Familiers  Hænder,  af  hvilke 
de  fleste  boede  i  England  og  lod  deres  Forvaltere  ud- 
suge den  indfødte  Befolkning,  for  hvis  Nød  de  intet 
Hjerte  havde.  Derimod  vare  Jorderne,  forsaavidt  de 
endnu  tilhørte  indfødte  Irlændere,  i  høj  Grad  udstykkede 
og  saa  meget  mindre  tilstrækkelige  til  Ejernes  Under- 
hold,   som    Agerbruget    stod    lavt;    Jorden    var   næsten 

udelukkende  dyrket  med  Kartofler,  saa  at  en  fejlslagen 
Kartoffelhøst  gav  Tusinder  af  Familier  til  Pris  for 
Hungersnød.  Under  disse  Forhold  var  Hadet  mellem 
den  keltiske  og  den  engelske  Race  saa  heftigt  som 
nogensinde.  Irlænderne  indgik  hemmelige  oprørske  For- 
eninger; Mord  og  Voldsgjerninger  mod  de  paa  Øen  bo- 
satte Englændere  hørte  til  Dagens  Orden. 

I  England  selv  var  den  ulige  Fordeling  af  Formuen 
en  Kilde  til  saa  meget  større  Misfornøjelse,  som  Kig- 
mændenes Fordele  udelukkende  vare  varetagne  i  Lov- 
givningen. Det  var  ikke  nok,  at  Lensadelen  fortrinsvis 
besad  Landejendommene,  der  udelte  gaa  i  Arv  til  Eje- 
rens ældste  Søn;  ogsaa  i  Byerne  beherskedes  Handel  og 
Industri  af  forholdsvis  faa  rige  Mænd,  der  begunstigedes 
paa  Almenhedens  Bekostning  ved  Handelsmonopoler  og 
andre  for  den  frie  Virksomhed  hæmmende  Baand.  Ar- 
bejderne vare  saavel  i  Henseende  til  Arbejdstiden  som 
til  Arbejdslønnen  afhængige  af  Fabrikherrerne.  Ind- 
førelsen af  Korn  var  belagt  med  høj  Told,  hvorved  Prisen 
paa  et  Hovednæringsmiddel  fordyredes  til  Fordel  for  de 
rige  Godsejere.  Alt  dette  blev  for  den  arbejdende  Klasse 
saa  meget  føleligere,  som  Statsgjældens  Størrelse  (c.  14000 
Mill.  Kr.)  gjorde  overordentlig  høje  Skatter  nødvendige. 
Nød  og  Fattigdom  greb  mere  og  mere  om  sig,  ved  Siden 
af  at  uhyre  Rigdomme  sammenhobedes  paa  enkelte 
Hænder.  Jævnlig  opstøde  derfor  alvorlige  Uroligheder 
blandt  Arbejderne,  der  rottede  sig  sammen,  søndersloge 
Maskiner  og  plyndrede  Forraadskamre,  saa  at  Ordenen 
maatte  gjenoprettes  ved  Militærmagtens  Indskriden.  Disse 
Ulemper  kunde  kun  hæves  ad  Lovgivningens  Vej,  naar 
Adgang  til  Erhverv  frigaves,  og  naar  Monopol-  og  Be- 
skyttelsessystemet afløstes  af  Lettelser  i  Handelssam- 
kvemmet. Men  dette  hindredes  igjen  ved  Parlamentets 
Sammensætning. 

Parlamentet  i  London  gjaldt  siden  Dublin- 
Parlamentets   Ophævelse   (1801)   for  hele   Storbritannien 

Og  Irland.  Lensaristokratiet  havde  paa  denne  Tid  Over- 
vægten ikke  alene  i  Overhuset,  hvor  de  verdslige  og 
gejstlige  Pairs  (Lorder)  have  arveligt  Sæde,  men  ogsaa 
i  det  folkevalgte  Underhus.  Sagen  var  den,  at  Under- 
huset sammensattes  efter  en  forældet  Valglov,  i  hvilken 
Manchester,  Birmingham,  Leeds  og  andre  større  Fabrik- 
byer ikke  vare  optagne  som  stemmeberettigede,  fordi  de 
først  havde  rejst  sig  i  den  nyere  Tid.  Derimod  havde 
en  Mængde  Stæder,  som  i  Tidens  Løb  vare  komne  i 
Forfald,  af  hvilke  nogle  endog  kun  talte  et  Par  Huse, 
bevaret  deres  Valgret,  og  i  disse  saakaldte  rotten  bo- 
roughs  vare  Vælgerne,  ligesom  i  Almindelighed  paa 
Landet,  afhængige  af  de  nærmeste  store  Godsejere.  Kun 
V5  af  Pladserne  i  Underhuset  kunde  regnes  for  at  blive 
besatte  ved  virkelige  Folkevalg. 

Den  offentlige  Mening  begyndte  derfor  med  stigende 
Kraft  at  forlange  Katholikernes  Emancipation,  en  friere 
Told-  og  Handelslovgivning  og  en  Parlamentsreform  som 
de  virksomste  Midler  til  at  afhjælpe  Landets  Onder. 
Der  var  endog  et  radikalt  Parti,  som  fordrede  Parla- 
mentet valgt  efter  almindelig  Stemmeret  og  søgte  at  be- 
nytte de  lavere  Folkeklassers  Nød  til  Omvæltninger.  At 
alle  voldsomme  Forandringer  bleve  nndgaaede,  og  at  For- 
fatningen udvikledes  gjennem  rolige  Fremskridt,  skyldtes 
dels  Englændernes  besindige  Charakter,  dels  Aristokratiets 
Klogskab,  som  gav  efter  i  Tide,  hellere  end  at  lade  det 
komme  til  det  Yderste. 

Toryernes  Parti,  som  med  Sejghed  forsvarede  den 
bestaaende  Tilstand  imod  de  for  maadeholdne  Fremskridt 
stemte  Whigger,  havde  havt  Magten,  saalænge  Georg 
3  levede  (f  1820).  Lord  Castlereagh,  der  ledede  Eng- 
lands Politik  overensstemmende  med  den  hellige  Alliance, 
forblev  ved  Roret  ogsaa  under  Georg  4.  Først  efter 
Castlereaghs  Død  (1822),  da  Canning  blev  Ministeriets 
Leder,  afløstes  den  lange  Stillestaaen  af  en  livligere  Be- 
vægelse.   Som  et  Modtræk  mod  Stormagternes  Interven- 

tion  i  Spanien  stillede  Canning  Englands  Anerkjendelse 
af  de  spansk-amerikanske  Koloniers  Uafhængighed.  Se- 
nere lykkedes  det  ham  at  bevæge  Rusland  og  Frankrig 
til  et  Forbund  med  England,  som  gik  ud  paa  at  befri 
Grækenland  fra  det  tyrkiske  Aag.  Canning  oplevede 
imidlertid  ikke  Resultatet  heraf,  ligesaalidt  som  af  de 
vigtige  Reformer,  han  havde  forberedt  i  det  Indre.  Men 
hans  Eftermand  Wellington  var  bundet  ved  de  alle- 
rede indgaaede  Forpligtelser.  Skjønt  ivrig  Tory  gjennem- 
førte  han,  da  Bevægelserne  i  Irland  bleve  meget  truende, 
Testaktens  Ophævelse  og KatholikernesEmanc i- 
pation  (1829). 

Aaret  efter  døde  Georg  4  (1830).  Under  hans 
Broder  Vilhelm  4,  som  selv  hyldede  frisindede  Me- 
ninger, kom  Whiggerne  til  Magten.  Det  af  Lord  Grey 
ledede  Ministerium  tog  strax  fat  paa  den  vigtige  Parla- 
mentsreform,  som  tilsigtede  en  Udvidelse  og  retfær- 
digere Fordeling  af  Valgretten.  Den  offentlige  Mening 
udtalte  sig  for  samme  med  saa  stor  Styrke,  at  Under- 
huset snart  vedtog  Loven.  Derimod  blev  Overhuset 
først  bevæget  til  at  give  efter,  da  Ophidselsen  i  de  store 
Fabrikbyer  antog  en  saa  farlig  Charakter,  at  man  fryg- 
tede for  en  Borgerkrigs  Udbrud.  Parlamentsreformens 
Vedtagelse  (1832)  har  bevirket,  at  Underhuset  ikke  læn- 
gere er  en  Repræsentation  for  det  engelske  Aristokrati 
alene,  men  for  hele  den  velhavende  Del  af  Nationen. 
Derved  lettedes  Gjennemførelsen  af  en  Mængde  andre 
Reformer  i  Englands  Tilstand.  I  Menneskelighedens  In- 
teresse vedtoges  Ophævelsen  af  Negerslaveriet  i  de 
engelske  Kolonier,  saa  at  Vs  Million  Negere  efterhaanden 
fik  deres  Frihed,  imod  at  Staten  udbetalte  Ejerne  en 
betydelig  Sum  i  Erstatning  (20  Mill.  P.  St.).  Fremdeles 
gjordes  det  første  Skridt  i  Frihandelens  Retning  ved 
Ophævelse  af  det  ostindiske  Kompagnis  Handelsmonopol. 

Efter  Vilhelm  d.  4des  Død  (1837)  tilfaldt  Englands 
Krone  hans  Broderdatter  Victoria,    der  ægtede  Prins 

Albert  af  Sachsen-Coburg.  De  hidtil  indførte  Forbedringer 
havde  ikke  tilfredsstillet  Folkets  store  Masse.  Det  radi- 
kale Parti  kunde  derfor  med  Held  virke  især  paa  den 
talløse  fattige  Arbejderbefolkning.  Ligesaalidt  som  Parla- 
mentet lod  sig  true  til  at  indrømme  de  laveste  Folke- 
klasser politiske  Rettigheder,  ligesaa  nødvendigt  viste 
det  sig  at  imødekomme  deres  økonomiske  Fordringer 
gjennem  Reformer  i  Toldlovgivningen  og  Indførelse  af 
HandelsfrJhed.  Æren  for  at  have  sat  dette  igjennem 
tilkommer  den  store  Statsmand  af  Torypartiet,  Robert 
Peel  (Minister  fra  1841  til  1846).  Trods  sine  Venners 
Modstand  bevirkede  han  først,  at  Indførselstolden  paa 
en  Mængde  Raastoffer,  som  Industrien  behøver,  blev 
nedsat,  og  da  en  almindelig  Misvæxt  havde  bragt  stor 
Elendighed  over  Landet,  satte  han  endelig  Kornlovens 
Ophævelse  igjennem  (1846).  For  at  raade  Bod  paa 
det  Skaar  i  Statskassens  Indtægter,  som  derved  foraar- 
sagedes,  bevilgedes  der  en  Indkomstskat  o:  en  Skat, 
som  erlægges  i  Forhold  til  Indkomsternes  Størrelse  og 
derfor  ikke  hviler  tungere  paa  den  fattige  end  paa  den 
rige.  Senere  ere  nye  Skridt  foretagne  paa  Frihandelens 
Bane,  dels  ved  Navigationsaktens  Ophævelse,  dels 
ved  en  Handelstraktat  med  Frankrig.  Følgerne  heraf 
have  været  en  trods  Statsgjældens  Størrelse  blomstrende 
Finanstilstand,  en  uafbrudt  stigende  Handel  og  Industri, 
med  hvilken  den  almindelige  Velstand  udbreder  sig  vi- 
dere og  videre,  skjønt  den  store  Arbejderbefolkning  er 
mislig  nok  stillet  og  navnlig  er  udsat  for  at  lide  Nød, 
naar  der  indtræder  Standsning  i  Arbejdet.  Saaledes  af- 
stedkom Bomuldskrisen  under  den  nordamerikanske 
Borgerkrig  (1861 — 1865)  en  uhyre  Elendighed,  som  den 
største  private  Godgjørenhed  ikke  var  istand  til  at  af- 
hjælpe. 

De  store  Fremskridt,  som  England  havde  gjort  i 
rolige  Dage,  sikrede  Landet  mod  saadanne  Rystelser, 
som  gik  igjennem  det  øvrige  Evropa  i  Aaret  1848.    Kun 

■Irland  vedbliver  at  være  Englands  Kræftskade.  Haarde 
Tvangsmidler  have  jævnlig  været  nødvendige  for  at  op- 
retholde Roligheden.  Og  skjønt  Regjeringen  har  søgt  at 
afhjælpe  de  værste  Misbrug,  navnlig  ved  at  ophæve  den 
biskoppelige  Statskirke,  er  Ondet  dog  ej  blevet  ramt  i 
sin  Rod.  Det  bedste  Bevis  paa  Irlændernes  Nød  og 
Utilfredshed  er  de  store  Udvandringer,  hvorved  Folke- 
mængden   er  aftaget  fra  8V2  Millioner  til  5V2  Millioner. 

Siden  1815  har  England  ikke  været  indviklet  i  nogen 
alvorlig  Krig  undtagen  den  orientalske  fra  1854  til 
1856.  Regjeringen  vaager  med  den  største  Iver  over 
Fredens  Bevarelse,  som  er  en  Betingelse  for  Handelens 
Blomstring.  Englands  Interesser  ere  fortrinsvis  knyttede 
til  Kolonierne.  Af  disse  have  Anlægene  paa  Au  s tr  al- 
Ian  det,  som  oprindelig  vare  bestemte  for  Forbrydere, 
taget  et  overordentligt  Opsving  ved  frie  Indvandringer, 
især  efterat  man  havde  opdaget  de  righoldige  Guldminer 
paa  Sydostkysten.  Ingen  af  Englands  Kolonier  kunne 
dog  i  Vigtighed  sammenlignes  med  Ostindien. 

Det  ostindiske  Kompagnis  Herredømme,  som  i  vort 
Aarhundrede  er  blevet  udvidet  over  Maratternes  og 
Sihkernes  Stammer,  strakte  sig  fra  Indus  til  Cap  Co- 
morin.  Folkene  stode  dels  umiddelbart  under  Kompag- 
niets Regjering  dels  under  Fyrster,  som  vare  afhængige 
af  samme.  Man  havde  saaledes  det  Særsyn,  at  et  Land 
paa  60,000  Q  Mile  med  180  Millioner  Mennesker  stod 
under  et  privat  Handelsselskabs  Suverainitet.  Vel  førte 
Kronen  Tilsyn  med  Bestyrelsen;  men  dette  hindrede 
ikke,  at  store  Misbrug  gik  i  Svang,  idet  Indien  endnu 
betragtedes  som  Rigdomskilde  for  et  Antal  engelske  Fa- 
milier. De  stolte  Englændere  nærmede  sig  i  ingen  Hen- 
seende til  de  Indfødte,  som,  hvad  enten  de  hørte  til 
Brahmas  eller  Islams  Bekjendere,  hadede  det  fremmede 
Herredømme.  Ikke  desto  mindre  havde  Englænderne  i 
Seapoys-Regimenterne  hidtil  havt  et  virksomt  og  paa- 
lideligt  Middel  til  at  opretholde   deres  Magt.     Da  disse 

vare  langt  billigere  at  holde  end  Tropper  fra  Evropa, 
var  deres  Antal  blevet  forøget  til  250,000  Mand,  medens 
der  i  hele  Indien  kun  fandtes  30,000  evropæiske  Tropper. 
Desto  farligere  blev  det  store  Seapoys-Oprør,  som  be- 
gyndte (1857)  ved  Delhi,  Stormogulens  gamle  Hoved- 
stad, og  som  en  Løbeild  forplantede  sig  til  alle  de  ind- 
fødte Regimenter  i  Hindostan.  Ikke  alene  de  engelske 
Officerer,  men  alle  de  værgeløse  Evropæere  tillige  med 
Kvinder  og  Børn,  som  faldt  i  deres  Hænder,  bleve  dræbte 
under  grusomme  Pinsler;  Krigskasserne  og  en  Mængde 
Krigsmateriel  blev  taget,  og  Kompagniets  hele  Magt 
var  truet  med  Undergang.  Englænderne  viste  imidlertid 
deres  sædvanlige  Koldblodighed  og  Kraft  i  Faren;  alle 
de  Hindringer,  som  Kolera,  et  brændende  Klima  og 
uhyre  Afstande  lagde  i  Vejen,  bleve  lykkelig  overvundne. 
Understøttede  af  de  nordlige  Bjergfolk,  der  bleve  tro, 
sejrede  de  evropæiske  Regimenter  ikke  alene  i  aaben 
Mark  over  de  langt  talrigere  Oprørere,  men  erobrede 
endog  Delhi,  skjønt  med  saa  føleligt  et  Tab,  at  Oprørets 
anden  Hovedplads  Lakno  først  faldt,  da  Forstærk- 
ninger vare  ankomne  fra  Evropa.  Fra  den  Tid  af  syg- 
nede Modstanden  hen.  Dog  medgik  to  Aar,  forinden 
der  kunde  holdes  Takkefest  for  Sejren.  Efter  denne 
dyrekjøbte  Erfaring  forøgedes  den  evropæiske  Troppe- 
styrke betydeligt;  Kompagniets  Sou ver ainitet  ophæve- 
des, og  Indien  styres  nu  umiddelbart  af  den  engelske 
Regjering. 

Kina  stod  kun  i  en  meget  begrænset  Forbindelse 
med  den  øvrige  Verden,  indtil  Englænderne  ved  den 
saakaldte  Opiumskrig  tvang  den  himmelske  Kejser  til  at 
aabne  forskjellige  Havne  og  tillade  Christendommens 
Forkyndelse  i  sit  Rige.  Da  dette  Forlig  blev  brudt, 
paatog  England  og  Frankrig  sig  i  Forening  at  skaffe 
den  civiliserede  Verden  Oprejsning.  De  Allieredes  Flaader 
løb  op  ad  Pejhofloden,  Tropperne  landsattes  og  rykkede 
mod  Peking,  som  for  første  Gang  blev  betraadt  af  Sol- 

dater  fra  Evropa  (1860).  Da  maatte  Kejseren  af  Kina 
love  at  aabne  sit  Rige  fuldstændig  for  Handelen  og  til- 
lade Gesandter  fra  de  evropæiske  Magter  at  bo  i  Peking. 
Siden  er  ogsaa  det  andet  for  Evropa  lukkede  Land  Ja- 
pan blevet  tilgjængeligt  gjennem  Handclstraktater  med 
de  fleste  Magter. 

§  6.     Rusland,  Tyrkiet  og  Grækenland. 

Kejser  Alexander  1  fornægtede  i  sine  sidste  Aar 
de  frisindede  Anskuelser,  han  havde  vist  i  sin  Ungdom. 
Mistroisk  mod  Folkenes  Stræben  deltog  han  med  Iver  i 
den  hellige  Alliances  Beslutninger,  medens  hans  Broder 
Constantin,  Vicekonge  i  Polen,  gjorde  vilkaarlige  Ind- 
greb i  den  Polakkerne  indrømmede  Constitution.  Alle- 
rede da  stiftedes  hemmelige  revolutionære  Foreninger  i 
Polen,  som  tilsigtede  Landets  Befrielse.  Selv  blandt 
Ruslands  Adel  og  Militær  forberedtes  Planer  mod  det 
enevældige  Kejserdømme.  Efter  Alexanders  Død  (1825) 
besteg  hans  Broder  Nicolaus  Thronen  med  Forbigaaelse 
af  den  ældre  Constantin,  som  allerede  tidligere*  havde 
frasagt  sig  sin  Ret.  De  hemmelige  Foreninger,  som  vilde 
forandre  Ruslands  Forfatning  til  Fordel  for  Adelsaristo- 
kratiet  ansaa  Thronskiftet  for  det  rette  Øjeblik  til  at 
bryde  løs.  Under  Paaskud  af,  at  Constantins  Thron- 
frasigelse  var  ham  aftvunget,  nægtede  endel  af  Garni- 
sonen i  Petersborg,  der  var  vundet  af  Oprørerne,  at  af- 
lægge Eden  til  Kejseren.  Det  kom  til  en  Kamp  i  Ga- 
derne mellem  de  oprørske  og  de  tro  Regimenter;  men 
Nicolaus  viste  herved  et  Mod  og  en  Bestemthed,  som 
skaffede  ham  Sejren.  Opstandens  Ledere  bleve  derpaa 
henrettede  eller  deporterede  til  Sibirien. 

Kejser  Nicolaus  ledede  den  russiske  Politik  med 
stor  Kraft  henimod  det  Maal,  han  havde  sat  sig:  at  be- 
fæste det  enevældige  Kejserdømme  i  det  Indre,  at  be- 
grunde  Ruslands    Overmagt    i   Orienten   og   derigjennem 

at  gjøre  „Selvherskeren  over  alle  Russer"  til  Voldgifts- 
mand i  Evropas  Anlij]^gender.  Dertil  besad  Nicolaus 
store  Egenskaber:  en  klar  Forstand,  en  ubøjelig  Villie 
og  en  majestætisk  Fremtræden,  der  \ivilkaarlig  paabød 
Lydighed. 

Det  tyrkiske  Rige,  som  nærmest  var  udset  til 
Offer  for  Nicolaus's  Ærgjerrighed,  syntes  under  en  lang- 
varig Stillestaaen  at  skride  henimod  sin  Opløsning. 
Sultanen  anerkjendtes  vel  for  Overherre  over  de  vidt- 
strakte Lande,  som  begrænse  Middelhavets  østlige  Side; 
men  kun  en  Del  af  disse  stod  umiddelbart  under  Regje- 
ringen  i  Constan tinopel,  og  denne  hæmmedes  tilmed,  sin 
despotiske  Form  uagtet,  ved  en  nødvendig  Hensyntagen 
til  det  urolige  Janitscharkorps.  Paschaerne  lystrede  især 
i  de  fjernere  Provinser  ofte  kun  efter  eget  Godtbefin- 
dende;  navnlig  stode  alle  Vasalstaterne  i  Afrika  i  et 
meget  løst  Forhold  til  Sultanen.  En  ligesaa  væsentlig 
Hindring  for,  at  Tyrkiet  kunde  opnaa  det  indre  Sammen- 
hold, som  udgjør  Natidsstaternes  Styrke,  var  Befolk- 
ningens Forskjellighed  i  Religion,  Rettigheder  og  Sæder. 
De  un'dertvungne  og  det  herskende  Folkeslag  stode  saa 
fjendtligt  overfor  hinanden  som  nogensinde.  Medens 
Tyrkerne  hverken  i  Krigsvæsen  eller  i  andre  Henseender 
havde  holdt  Skridt  med  Tiden,  vedbleve  de  dog  at  holde 
sig  i  fornem  Afstand  fra  de  christne  Folk,  og  disse,  der 
i  de  evropæiske  Lande  udgjør  Flertallet  af  Indbyggerne, 
vare  baade  i  Henseende  til  Person  og  Ejendom  fuld- 
kommen retsløse  og  prisgivne  for  de  tyrkiske  Embeds- 
mænds Vilkaarlighed.  Det  var  intet  Under,  at  de  Christne 
længtes  efter  Befrielsen  og  navnlig  haabede  at  finde  Be- 
skyttelse hos  Rusland,  hvortil  de  følte  sig  knyttede  ved 
den  fælles  Religions  Baand.  Dette  gjælder  om  Rumæ- 
nerne i  Moldau  og  Wallachiet,  om  de  slaviske  S  er- 
bier e,  men  især  om  Grækerne.  En  næsten  400aarig 
Undertrykkelse  havde  efterladt  dette  begavede  Folk  i  en 
sørgelig   Raaheds-    og   Vankundighedstilstand;    men   det 

holdt  urokkelig  fast  ved  det  fædrene  Sprog,  ved  den 
christne  Tro  og  bevarede  en  stolt,  omend  uklar  Erindring 
om  Forfædrenes  Storhed,  saa  at  Uafhængigheden  aldrig 
var  bleven  udslukt  i  deres  Hjerte.  I  Begyndelsen  af  det 
19de  Aarhundrede,  da  den  franske  Revolutions  Ideer 
naaede  til  det  fjerne  Østen,  vaagnede  paa  ny  Haabet  om 
at  afkaste  Tyrkernes  Aag.  Frihedsfølelsen  oplivedes 
gjennem  en  hemmelig  Forening,  Hetæria,  som  stiftedes 
og  udbredtes  over  hele  Landet  under  Medvirkning  af 
rige  og  dannede  Grækere,  der  boede  i  London,  Paris  og 
Wien. 

Samtidig  med  Frihedsbevægelserne  paa  den  pyre- 
næiske  og  den  italienske  Halvø  rejste  Grækeren  Alex- 
ander Ypsilanti,  som  havde  været  Officer  i  russisk 
Tjeneste,  Oprørsfanen  i  Moldau  (1821).  Men  da  Haabet 
om  Hjælp  fra  Rusland  glippede,  og  Befolkningen  i  Donau- 
fyrstendømmerne derfor  ikke  fulgte  hans  Opraab,  dæm- 
pede Sultan  Mahmud  Opstanden  med  Lethed. 

Imidlertid  havde  Grækerne  ogsaa  grebet  til  Vaaben 
i  den  sydlige  Del  af  Halvøen,  hvor  de  udgjøre  den  over- 
vejende Del  af  Befolkningen.  Under  Høvdingerne  M  a  u  r  o- 
michali  og  Kolokotroni  gik  de  vilde  Mainoter, 
der  kalde  sig  Spartanernes  Efterkommere,  i  Spidsen  for 
Opstanden  paa  Morea.  Tyrkerne  flygtede  strax  fra  det 
aabne  Land  til  de  befæstede  Stæder,  men  ogsaa  disse 
faldt  efterhaanden  ved  Storm  eller  Udhungring.  Paa 
Øerne  Hydra,  Spezzia  oglpsara  udrustedes  Kapere, 
og  deres  kjække  Sømænd  tilkjæmpede  sig  betydelige 
Fordele  over  den  tyrkiske  Flaade.  Opstanden  udbredte 
sig  nu  til  Øerne  ved  Lilleasiens  Kyst;  men  her  traf  en 
sørgelig  Skjæbne  den  blomstrende  0  Ohios.  Førend 
de  nødvendige  Forsvarsanstalter  vare  trufne,  landsatte 
Kapudan  Pascha  (den  tyrkiske  Storadmiral)  en  Hær  paa 
Øen,  der  nu  blev  ramt  af  den  frygteligste  Hævn.  De 
herlige  Vin-  og  Olivenhaver  ødelagdes;  Mændene  ned- 
sabledes; Kvinder  og  Børn  bortslæbtes  i  Slaveri.    Denne 

umenneskelige  Grusomhed  blev  dog  ikke  uhævnet.  Me- 
dens den  tyrkiske  Flaade  laa  for  Anker  i  Nærheden, 
roede  den  dristige  Sømand  Kan  ar  i  s  ind  i  Havnen  med 
to  Brandere  og  sprængte  Admiralskibet  i  Luften,  hvor- 
ved Kapudan  Pascha  omkom  med  hele  Besætningen. 
Til  Lands  havde  Grækerne  Fordelen,  saalænge  en  Del 
af  den  tyrkiske  Stridsmagt  maatte  anvendes  mod  den 
oprørske  Ali  Pascha  af  Janina.  Efterat  denne  var 
bleven  tvungen  til  Overgivelse  og  derpaa  troløst  myrdet, 
blev  Stillingen  betænkeligere,  især  da  ingen  Hjælp  kunde 
ventes  fra  Evropas  Magter,  der  hellere  end  at  krænke 
den  hellige  Alliances  Grundsætninger  gav  et  christent 
Folk  til  Pris  for  Mohammedanernes  Mishandlinger.  Folke- 
stemningen i  Evropa  var  derimod  gunstig  for  Grækernes 
Sag.  Ikke  alene  indsamledes  betydelige  Pengebidrag, 
men  talrige  „Philhellener"  ilede  did  for  med  Raad  og 
Daad  at  deltage  i  Befrielseskampen.  Krigen  trak  saa- 
ledes  ud  i  flere  Aar  under  skiftende  Held  og  under  en 
Række  af  mindre  Kampe,  i  hvilke  Grækerne  aflagde 
talrige  Beviser  paa  Heltemod.  Da  paakaldte  Sultanen 
endelig  (1825)  Hjælp  hos  den  ægyptiske  Vicekonge  Mehe- 
met  Ali,  der  længe  havde  havt  en  paa  evropæisk  Vis 
bevæbnet  og  indøvet  Hær.  Mod  at  faa  sit  Statholder- 
skab forøget  til  Løn  for  sin  Tjeneste  afsendte  Vicekongen 
sin  Søn  Ibrahim  Pascha  med  en  stærk  Land-  og  Sø- 
magt til  Morea.  Denne  dygtige,  men  grusomme  Felt- 
herre erobrede  den  ene  faste  Plads  efter  den  anden,  og 
da  Morea  var  kuet  ved  de  rædsomste  Ødelæggelser,  mar- 
cherede han  ind  i  Mellemgrækenland,  hvor  han  forenede 
sig  med  den  tyrkiske  Hær,  som  belejrede  Messolungi. 
Grækerne  forsvarede  sig  her  med  Fortvivlelsens  Mod. 
Da  Hungersnøden  ej  længere  var  til  at  udholde,  slog  en 
Del  af  Besætningen  sig  ig.jennem  Fjendens  Lejr;  Resten 
kjæmpede  endnu  fra  Hus  til  Has  og  sprængte  sig  til- 
sidst  i  Luften  for  kun  at  overlade  Ægypterne  en  Grus- 
hob (1826). 

Det  var  til  Ende  med  Grækenlands  Kræfter;  men 
paa  samme  Tid  var  heldigvis  Evropa  blevet  omstemt. 
Det  lykkedes  den  engelske  Minister  Canning  at  forene 
Englandj  Rusland  og  Frankrig  i  et  Forbund,  hvis  Øjemed  var 
at  standse  Blodsudgydelsen  i  Grækenland  og  skaffe  dette 
Land  en  selvstændigere  Stilling  som  Vasalstat  under 
tyrkisk  Højhed.  Da  man  ingen  Vej  kom  med  at 
gjøre  fredelige  Forestillinger  i  Constantinopel,  og  Ibrahim 
ej  vilde  rømme  Grækenland,  løb  de  forenede  Magters 
Flaade  ind  i  Havnen  ved  Navarino,  og  her  kom  det 
til  et  blodigt  Søslag,  i  hvilket  den  tyrkisk-ægyptiske 
Flaade  blev  ødelagt  (1827).  Senere  gik  en  fransk  Armee 
i  Land  og  tvang  Ibrahim  til  at  forlade  Gra^kenland. 

Medens  Frankrig  og  England  kun  havde  til  Hensigt 
at  ska-ffe  Grækerne  taaleligere  Vilkaar,  ønskede  Kejser 
Nicolaus  at  ydmyge  og  svække  Tyrkiet  saaledes,  .at 
det  under  gunstige  Forhold  kunde  blive  et  let  Bytte  for 
hans  Erobringslyst.  Intet  Under,  at  Sultan  Mahmuds 
Vrede  efter  Slaget  ved  Navarino  især  vendte  sig  mod 
Rusland.  Da  han  nylig  med  megen  Blodsudgydelse  havde 
tilintetgjort  det  for  Sultanen  saa  farlige  Janitscharkorps 
og  havde  givet  sin  Armee  en  ny  Ordning  paa  evropæisk 
Vis,  troede  han  sig  istand  til  at  optage  Kampen  med  sin 
mægtige  Nabo.  Han  udstedte  et  Opraab,  hvori  Krigen 
mod  Rusland  betegnedes  som  en  Kamp  for  Troen,  og 
alle  Muselmænd  opfordredes  til  at  gribe  til  Vaaben.  Men 
i  det  andet  Aars  Felttog  banede  den  russiske  General 
Diebitsch  sig  Vej  gjennem  Balkans  Passer  og  truede 
Constantinopel.  Da  saa  Mahmud  sig  nødt  til  at  slutte 
Fred  i  Adrianopel  (1829).  Tyrkiet  blev  heri  kun  for- 
mindsket med  nogle  Distrikter  i  Asien;  men  der  til- 
sikredes Moldau  ogWallachiet  indre  Selvstændighed 
under  russisk  Beskyttelse ;  ingen  tyrkiske  Tropper  maatte 
findes  i  Fyrstendømmerne,  og  Porten  skulde  derfra  kun 
modtage  en  aarlig  Tribut.  En  lignende  Stilling  blev  for 
Grækenlands  Vedkommende  antaget  af  Porten  paa  Stor- 

magternes  Forslag;  men  dette  forandredes  senere  derhen, 
at  Mellemgrækenland,  Morea  tillige  med  Evboaog 
Cykladerne  skulde  udgjøre  et  uafhængigt  Konge- 
rige. 

Til  Grækenlands  Konge  udsaa  Stormagterne  den 
bajerske  Prins  Otto  (1832).  Hans  trediveaarige  Regje- 
ring  svarede  imidlertid  ikke  til  Forventningerne.  Hverken 
udvikledes  Landets  Hjælpekilder  med  synderlig  Kraft, 
ikke  heller  kunde  han  skafte  Grækerne  den  stærkt  at- 
traaede  Grænseudvidelse.  I  Aaret  1862  tvang  en  al- 
mindelig Opstand  Otto  til  at  flygte,  hvorpaa  Grækerne 
valgte  den  danske  Prins  Georg  til  Konge.  Paa  samme 
Tid  opgav  England  sin  Beskyttelsesret  over  de  joniske 
Øer,  somgjennem  almindelig Folkeafstemeing  indlemmedes 
i  deres  gamle  Stammeland,  Grækenland. 

Kejser  Nicolaus  var  indtil  videre  tilfreds  med  de 
i  Adrianopel  opnaaede  Resultater.  Desuden  fik  han 
snart  efter  nok  at  gjøre  i  sit  eget  Rige.  Storfyrst  Con- 
stantin  regjerede  Polen  med  større  Vilkaarlighed  end 
nogensinde;  den  polske  Grundlov  syntes  kun  at  være  et 
dødt  Bogstav.  Under  de  Bevægelser,  som  gik  igjennem 
Evropa  i  Flugt  med  Julirevolutionen,  vaktes  da  ogsaa 
de  hemmelige  Foreninger  i  Polen  til  Handling  (1830). 
Opstanden  begyndte  med,  at  Borgerne  i  Warschau  stor- 
mede Tøjhuset  og  bemægtigede  sig  de  derværende  Vaaben- 
oplag.  Constantin,  der  ikke  troede  sig  sikker,  forlod 
nu  Polen  med  sine  Tropper,  medens  den  polske  Armee 
og  hele  Befolkningen  i  Kongeriget  med  sjælden  Enstem- 
mighed sluttede  sig  til  Revolutionen.  Den  erfarne  Ge- 
neral Chlopicki  stillede  sig  i  Spidsen  for  Regjeringen 
som  Dictator.  Han  lod  Sendebud  afgaa  til  St.  Peters- 
borg for  at  forebringe  Kejseren  Polakkernes  Fordringer: 
Overholdelse  af  Grundloven  og  de  gamle  polske  Pro- 
vinsers Gjenforening  med  Kongeriget.  Men  langt  fra  at 
ville  gjøre  sine  oprørske  Undersaatter  nogen  Indrømmelse, 
rustede   Nicolaus   sig   af  alle   Kræfter.     Da   de  polske 

Sendebud  efter  flere  Ugers  Forløb  vendte  hjem  med  den 
Besked,  at  Polen  havde  at  underkaste  sig  paa  Naade  og 
Unaade,  stod  General  Diebitsch  næsten  færdig  til  at 
overskride  Grænsen  med  100,000  Russere.  Uheldigvis 
havde  Ghlopicki,  der  ansaa  en  aabeu  Kamp  for  haabløs, 
forsømt  Rustningerne.  For  silde  blev  han  nu  afsat. 
Medens  Rigsdagen  i  Warschau  fattede  den  Beslutning, 
at  Huset  Romanov  var  udelukket  fra  Polens 
Throne,  begyndte  den  uforsonlige  Kamp.  Trods  den 
mest  glimrende  Tapperhed  bleve  Polakkerne  trængte  til- 
bage til  henimod  Warschau.  Det  lykkedes  her  General 
Skrznecki  at  udføre  et  Overfald  paa  Russerne  og  til- 
føje dem  betydelige  Tab;  men  den  heldige  Vending,  som 
Kampen  syntes  at  tage,  blev  ikke  benyttet;  dertil  besad 
hverken  Skrznecki  eller  nogen  anden  polsk  General  til- 
strækkelig Bestemthed  eller  Snarraadighed.  Da  Op- 
standen havde  udbredt  sig  til  Lithauen,  vilde  Skrznecki 
ile  til  Hjælp,  men  blev  paa  Vejen  standset  af  Russerne 
i  det  blodige  Slag  ved  Ostrolenka  (1831).  Krigen 
trak  sig  atter  sammen  om  Warschau;  Paskievitsch, 
som  efter  Diebitschs  Død  kommanderede  den  russiske 
Armee,  gik  over  Weichselen  og  begyndte  Stadens  Belej- 
ring. Medens  indre  Uenighed,  Polens  gamle  Ulykke, 
lammede  Forsvaret,  bleve  Udenværkerne  stormede,  og 
Staden  maatte  kapitulere.  De  polske  Armeekorpser,  som 
endnu  paa  flere  Steder  havde  en  betydelig  Styrke,  hand- 
lede uden  Sammenhold  og  bleve  snart  drevne  over  paa 
østerrigsk  og  preussisk  Grund,  hvor  de  afvæbnedes. 

Efterat  den  polske  Opstand  var  dæmpet,  tog  Kejser 
Nicolaus  de  strængeste  Forholdsregler  for  at  hindre 
lignende  Udbrud  i  Fremtiden.  Ikke  nok,  at  Ejendoms- 
konfiskationer,  Henrettelser  og  Deportationer  til  Siberien 
fulgte  Slag  i  Slag;  ogsaa  den  polske  Constitution  blev 
ophævet.  Folket  afvæbnet  og  den  nationale  Hær  opløst, 
saa  at  Polakkerne  herefter  maatte  tjene  i  russiske  Regi- 
menter langt  fra  deres  Fødeland.  —  Saaledes  maatte  de 

Forsøg  mislykkes,  som  Polakkerne  senere  have  gjort  paa 
at  afryste  det  Jernaag,  der  hviler  paa  dem.  da  tilmed  de 
tre  Stormagter,  som  i  sin  Tid  delte  Polen,  dog  især 
Rusland  og  Preussen,  have  været  enige  i  at  slaa  alle 
Bevægelser  blandt  det  ulykkelige  Folk  til  Jorden.  Efter 
en  Opstand  i  1846  blev  Fristaten  Krakov,  Revolutionens 
Arnested,  opløst  og  indlemmet  i  Østerrig.  Et  sidste 
Forsøg,  som  udbrød  i  1863  og  lededes  af  en  hemmelig 
Nationalregjering  i  Warschau,  havde  kun  til  Følge,  at 
Polakkerne  saavel  i  det  egentlige  Kongerige  som  i  Li- 
thauen  bleve  underkastede  et  sandt  Rædselsherredømme. 
Rusland  har  sat  sig  til  Maal  efterhaanden  at  udslette 
den  polske  Nationalitet  og  omdanne  Polen  til  en  russisk 
Provins.  Som  Midler  hertil  benyttes  især  Udbredelse  af 
det  russiske  Sprog  og  Begunstigelse  af  den  græske  Kirke 
paa  den  romerskes  Bekostning. 

Det  almindelige  Revolutionsaar  1848  gik  hen  over 
det  russiske  Rige,  uden  at  der  skete  noget  Brud  paa 
Roligheden  eller  Lydigheden  mod  Kejseren.  Rusland 
ansaas  derfor  dengang  for  den  fasteste  og  mægtigste 
Stat  i  Evropa,  en  Forestilling,  som  Undertvingelsen  af 
den  ungarske  Opstand  i  1849  end  mere  bekræftede. 
Kejser*  Nicolaus  selv  havde,  efter  at  have  behersket 
det  største  Rige  i  Verden  gjennem  ^4  Aarhundrede  og 
set  alt  føje  sig  efter  hans  eneraadende  Villie,  vænnet  sig 
til  den  Tro,  at  han  var  udset  af  Forsynet  til  at  fuld- 
ende det  af  Peter  den  Store  og  Catharina  2  begyndte 
Værk  ved  Tyrkiets  Sønderlemmelse.  Dette  store  Fore- 
tagende vilde  han  udføre,  medens  hans  Sjæls-  og  Legems- 
kræfter vare  usvækkede,  og  i  1853  fandt  han  Tidspunktet 
særdeles  gunstigt.  Tyrkiet  selv  syntes  under  Mahmuds 
Søn,  den  svage  Abdul  Meschid,  at  være  sin  Opløsning 
nær.  Dets  Svaghed  var  allerede  i  1840  blevet  iøjne- 
faldende, da  Mehemet  Ali  i  en  Krig  om  Statholder- 
skabet over  Syrien  sejrede  over  den  tyrkiske  Hær  og 
truede  Constantinopel,   saa  at  Stormagternes  Indskriden 

maatte  til,  for  at  opretholde  Sultanens  vaklende  Throne. 
Hvor  meget  mindre  kunde  der  være  Tale  om,  at  Sultanen 
kunde  modstaa  Ruslands  overvældende  Magt?  Hvad  Stor- 
magterne angik,  saa  syntes  ingen  alvorlig  Modstand  at 
kunne  ventes,  hverken  fra  Østerrig,  som  stod  i  en  alt- 
for ny  Taknemmelighedsgjæld  til  Czaren,  eller  fra  Preus- 
sen, hvis  Konge,  Frederik  Vilhelm  4,  altid  havde  vist 
sig  føjelig  mod  sin  mægtige  Svoger  (Nicolaus).  En  anden 
Sag  var  det  med  Vestmagterne.  Navnlig  maatte  den 
engelske  Regjering  føle  sig  opfordret  til  at  træde 
hindrende  i  Vejen  for  Nicolaus's  Udvidelsesplaner;  thi 
han  var  forlængst  optraadt  som  en  farlig  Medbejler  til 
Englands  Indflydelse  i  Orienten;  den  russiske  Grænse  i 
Asien  var  bleven  skudt  et  godt  Stykke  frem  mod  Syd, 
Persien  var  blevet  ophidset  til  Krig  mod  de  med 
England  forbundne  Fyrster  i  Afghanistan,  og  derved 
havde  det  vist  sig,  hvor  magtpaaliggende  det  er  for 
Rusland  at  fravriste  England  Handelsvejen  fra  Indien 
til  Vestasien.  For  at  afvæbne  den  engelske  Regjering 
forelagde  Nicolaus  den  nu  en  Plan  til  Tyrkiets  Deling; 
men  han  fik  et  bestemt  Afslag.  Desuagtet  lod  han  sig 
ikke  afskrække  fra  at  udføre  det  i  saa  lang  Tid  og  med 
saa  stor  Klogskab  forberedte  Foretagende. 

For  at  dække  Erobringskrigen  under  Retfærdighedens 
Maske  sendte  Nicolaus  en  Gesandt  til  Constantinopel 
og  lod  ham  paa  en  stødende  Maade  fordre,  at  den  græsk- 
katholske  Befolkning  i  Tyrkiet  skulde  stilles  under  russisk 
Beskyttelse.  Sultanen,  der  ikke  kunde  gaa  ind  herpaa 
uden  at  nedsynke  til  Ruslands  Vasal,  gav  et  afslaaende 
Svar;  men  nu  rykkede  en  stor  russisk  Hær  ind  i  Donau- 
fyrstendømmerne, og  den  orientalske  Krig  begyndte 
(1853).  Dækkede  i  Ryggen  af  en  Række  stærke  Fæst- 
ninger, saasom  Varna,  Silistria,  Schumla,  forsvarede 
Tyrkerne  under  Omar  Pasclia  Donaulinien  med  en 
Tapperhed,   som  man   ikke  havde  ventet.     Derimod  blev 

en  tyrkisk  Flaade  aldeles  ødelagt  af  Russerne  i  Havnen 
ved  Sinope. 

Da  Nicolaus's  virkelige  Hensigter  bleve  tydelige, 
sluttede  England  og  Frankrig  et  Forbund  med  Sul- 
tanen til  Forsvar  for  Tyrkiets  Integritet  og  erklærede 
Rusland  Krig  (1854);  thi  Kejser  Napoleon  kunde  lige 
saa  lidt  som  England  taale,  at  Rusland  fik  en  Tilvæxt 
i  Orienten,  som  vilde  begrunde  dets  Overmagt  paa  een 
Gang  i  Evropa  og  Asien.  Vestmagternes  mægtige  Damp- 
flaader  havde  let  ved  at  indespærre  den  Ijendtlige  Sø- 
magt i  det  sorte  Havs  og  Østersøens  Havne.  Men  ogsaa 
til  Lands  blev  Krigens  Gang  nu  ganske  forandret.  Da 
en  fransk-engelsk  Armee  med  store  Bekostninger  var 
ført  over  til  Tyrkiet,  opgav  Russerne,  som  imidlertid 
under  den  gamle  Paskievitsch  havde  foretaget  en 
mislykket  Belejring  af  Silistria,  alle  Forsøg  paa  denne 
Kant  og  trak  sig  ud  af  Donaufyrstendømmerne.  Det 
blev  nu  de  Allieredes  Sag  at  gaa  angrebsvis  til  Værks, 
og  dertil  udsaa  man  Halvøen  Krim  med  den  stærke 
Fæstning  Sebastopol,  Station  for  den  russiske  Sorte- 
havsflaade  og  Oplagssted  for  et  uhyre  Krigsmateriel. 
Den  fransk-engelske  Armee  blev  uden  Modstand  sat  i 
Land,  slog  Russerne  ved  Almafloden  og  begyndte 
derpaa  at  belejre  Sebastopol.  Forholdene  vare  imidlertid 
her  meget  ugunstige.  Slet  Vejrlig,  Kolera  og  heftige 
Udfald  fra  Fæstningen  anrettede  frygtelige  Ødelæggelser 
i  de  Allieredes  Rækker,  saa  at  deres  Stilling  i  Løbet  af 
Vinteren  blev  meget  mislig.  Under  saa  uhyre  Lidelser 
havde  Belejringsarbejdet  ingen  Fremgang.  Men  i  For- 
aaret  1855  ankom  betydelige  Forstærkninger,  blandt  dem 
et  sardinsk  Hjælpekorps,  og  Løbegravene  bleve  endelig 
bragte  frem  lige  under  de  fjendtlige  Værker.  Efter  hen- 
imod  et  Aars  Belejring  foretoges  en  Hovedstorm,  under 
hvilken  det  lykkedes  den  franske  General  Pélissier  at 
bemægtige  sig  det  vigtigste  af  Sebastopols  Forter,  hvor- 
ved Russerne  nødtes   til   at   rømme  Fæstningen  (Septbr. 

(1855).  Skuffet  i  sine  kloge  Beregninger,  var  Kejser 
Nicolaus  død  nogle  Maaneder  før.  Hans  Søn  Alex- 
ander 2  sluttede  Fred  i  Paris  (1856),  da  Østerrig  gjorde 
Mine  til  at  stille  sig  paa  hans  Fjenders  Side.  Rusland 
maatte  love  ingen  Flaade  at  holde  i  det  sorte  Hav,  af- 
stod en  Landstrimmel  i  det  sydlige  Bessarabien,  og 
mistede  sin  Ret  til  Indblanding  i  Donau  fyrsten- 
dømmerne, som  stilledes  under  alle  Stormagternes  Be- 
skyttelse. Endelig  forpligtede  Sultanen  sig  til  at  give 
sine  christne  Undersaatter  lige  Rettigheder  med  Moha- 
medanerne,  en  Bestemmelse,  som  endnu  er  langt  fra  at 
være  udført  og  maaske  er  uudførlig,  fordi  den  vanskelig 
lader  sig  forene  med  Koranens  Forskrifter.  —  Senere 
ere  Moldau  og  Wallachiet  ved  almindelig  Folke- 
afstemning blevne  forenede  til  een  Stat,  Rumænien. 
Efter  den  orientalske  Krig  har  Kejser  Alexander  2 
været  sysselsat  med  indre  Reformer.  Forrest  i  disses 
Række  staar  Livegenskabets  Ophævelse,  som 
gjennemførtes  ved  en  Ukas  af  1861.  Medens  hidtil  al 
Jord  tilhørte  Kronen  eller  Adelen,  er  derved  gjort  et 
mægtigt  Skridt  fremad  til  at  skabe  en  fri  Landbostand 
i  Rusland  og  udbrede  Civilisationen  iblandt  den  halv- 
barbariske Befolkning.  Ved  Siden  heraf  er  Ruslands 
Herredømme  blevet  betydelig  udvidet  i  Asien.  Ikke 
alene  Tscherkesserne,  et  tappert  Bjergfolk  i  Kaukasus, 
ere  efter  en  langvarig,  beundringsværdig  Modstand  blevne 
underkuede;  men  Ruslands  Grænse  er  næsten  umærkeligt 
rykket  ud  over  en  stor  Del  baade  af  Turan  og  Mant- 
schuriet  (Provinsen  Amur),  ligesom  Kina  har  maattet 
tilstaa  Rusland  samme  Handelsfordele  som  Vestmagterne. 


§  7.     Amerika. 

De  spansk-amerikanske  Kolonier  vare  stedse 
blevne  holdte  under  stærk  Tvang  af  Moderlandet.  Handelen 
maatte  ikke  drives  med  andre  Lande,  og  Embederne  be- 

troedes  kun  til  Spaniere,  hvis  eneste  Stræben  bestod  i 
at  vende  tilbage  til  Evropa  med  de  størst  mulige  Rig- 
domme. Efterat  Trangen  til  Uafhængighed  var  vakt 
ved  Nordamerikas  Exempel,  forsøgte  de  Indfødte  og 
Kreolerne  flere  Opstande,  som  dog  mislykkedes  lige  over 
for  Embedsmændenes,  Gejstlighedens  og  de  spanske 
Troppers  sluttede  Magt.  Et  belejligere  Tidspunkt  ind- 
traadte  endelig,  da  Napoleon  satte  sin  Broder  Joseph 
paa  Spaniens  Throne.  Kolonierne  begyndte  nu  (1811), 
den  ene  efter  den  anden,  at  erklære  sig  for  uafhængige, 
medens  deres  spanske  Herrer  vare  afskaarne  fra  at  faa 
Hjælp  fra  Moderlandet.  Da  Ferdinand  7  efter  Napo- 
leons Fald  igjen  kom  paa  Thronen,  vilde  han  forny  det 
gamle  Undertrykkelsessystem ;  men  Kolonierne  fortsatte 
Uafhængighedskampen  med  voxende  Held,  indtil  Spanien  i 
Aaret  1825  havde  tabt  alle  sine  herlige  Besiddelser  paa 
Amerikas  Fastland.    Af  disse  ere  følgende  Stater  dannede : 

1)  Venezuela,  2)  Columbia,  3)  Ecuador,  hvilke 
en  Tidlang  vare  forenede  og  styredes  af  Præsidenten 
Simon  Bolivar,  hvis  Krigsdygtighed  mest  havde  bi- 
draget til  Sejren  over  Spanierne. 

4)  Peru  og  5)  Bolivia,  som  ligeledes  skyldte 
Bolivar  deres  Befrielse. 

6)  La  Plata  Staterne  eller  Buenos  Ayres,  nu  et 
Forbund  af  flere  Stater,  hvorfra 

•  7)  Chile  understøttedes  i  Befrielseskrigen. 

8)  Paraguay,  hvor  en  Doctor  Francia  i  mange 
Aar  herskede  med  uindskrænket  Magt,  samt  9)  Uruguay 
(Montevideo).  —  Hertil  kommer  endnu  10)  de  forenede 
Stater  i  Mellemamerika  og  11)  Mexico. 

I  disse  Stater  er  den  republikanske  Regjerings- 
form  herskende,  og  Slaveriet  er  afskaffet.  Med  Und- 
tagelse af  Chile,  hvor  der  findes  nogenlunde  Ro  og  Orden, 
have  de  øvrige  Republiker  været  plagede  af  evige  Uro- 
ligheder,  og  deres  Fremskridt  ere  trods  Landenes  naturlige 
Rigdom  for  intet  at  regne.    Befolkningen  er  altfor  umoden 


I 


Mexico.     Haiti.  117 

og  blandet  til  at  kunne  bruge  den  ubegrænsede  Frihed 
og  Lighed  med  Maadehold.  Centralisterne,  der  ønske 
Enhed  i  Regjeringen,  have  ført  uendelige  Kampe  med 
Føderalisterne,  der  ville  have  selvstændige  Provinser 
og  kun  for  visse  Anliggender  en  fælles  Regjering  ligesom 
i  de  nordamerikanske  Fristater. 

Disse  indre  Omvæltninger  frembyde  intet  Mærkeligt 
for  os:  kun  i  Mexicos  Forhold  har  Evropa  nylig  været 
indviklet.  Da  nogle  i  Mexico  boende  Fremmede  led 
Overlast,  fordrede  England,  Spanien  og  Frankrig,  at  den 
mexikanske  Regjering  skulde  give  Oprejsning  og  Erstat- 
ning. Men  kun  den  sidste  Magt  gik  frem  med  Eftertryk; 
en  fransk  Hær  landsattes,  erobrede  Hovedstaden  efter  en 
ikke  ringe  Modstand  og  besatte  en  stor  Del  af  Landet. 
Det  var  Napoleon  den  3dies  Plan  at  bringe  Mexico  til 
Rolighed  under  en  stærk  monarchisk  Regjering,  som 
kunde  bringe  det  rige  Land  i  Opkomst  og  aabne  et  nyt 
Marked  for  Handelsomsætningen.  Efter  Napoleons  Ønske 
blev  Ærkehertug  Maximilian  af  Østerrig  udraabt  til 
Kejser  af  Mexico  (1864).  Men  næppe  var  den  nord- 
amerikanske Borgerkrig  tilendebragt,  førend  Regjeringen 
i  Washington  bevirkede,  at  de  franske  Tropper  kaldtes 
tilbage  fra  Mexico.  Her  fik  Republikanerne  snart  igjen 
Overhaand;  Maximiliian,  der  kjækt  forblev  paa  sin 
Post,  blev  fangen  ved  Forræderi  og  skudt  (1867). 

St.  Domingo  eller  Haiti,  Vestindiens  smukkeste 
og  frugtbareste  0,  har  været  udsat  for  en  ikke  mindre 
omvexlendeSkjæbne.  I  forrige  Aarhundrede  besad  Frankrig 
den  vestlige  Del  al  Øen,  som  var  fuld  af  dejlige  Plan- 
tager, Spanien  den  større  østlige,  men  mindre  opdyrkede 
Del.  Under  den  franske  Revolution  bleve  Negerne  er- 
klærede for  frie;  men  ikke  tilfredse  hermed  bemægtigede 
de  sig  Herredømmet  under  Anførsel  af  den  kraftige  Høv- 
ding Toussaint  Louver  ture.  Siden  har  Øen  været 
hjemsøgt  af  nye  Omvæltninger;  for  Øjeblikket  er  Øen 
delt  mellem  to  uafhængige  Republiker. 

Den  portugisiske  Koloui  Brasilien  blev  1822  er- 
klæret for  et  uafhængigt  Kejserdømme.  Dette  Rige,  der 
har  været  mindre  udsat  for  de  i  hio  Verdensdel  alminde- 
lige Uroligheder,  har  i  den  nyeste  Tid  hævet  sig  be- 
tydeligt. Der  er  givet  en  Lov,  ifølge  hvilken  Slaveriet 
efterhaanden  vil  blive  afskaffet. 

De  nordamerikanske  Fri  stater  have  siden 
Uafhængighedskrigen  taget  et  Opsving,  der  grænser  til 
det  Vidunderlige.  Befolknicgen  er  under  stadige  Ind- 
vandringer fra  Evropa  bleven  flere  Gange  fordoblet; 
uhyre  Landstrækninger  ere  blevne  opdyrkede,  store 
Stæder  have  rejst  sig  i  faa  Aar,  og  Staternes  Antal 
er  steget  til  omtrent  fyrgetyve.  Blandt  de  ny  tilkomne 
Stater  nævnes  Louisiana,  som  kjøbtes  af  Bonaparte 
som  Førsteconsul ;  Florida,  tidligere  en  spansk  Koloni; 
Texas  og  det  guldrige  Californien,  som  erobredes 
fra  Mexico.  Nylig  har  ogsaa  Rusland  afstaaet  sin  Ejen- 
domsret over  de  udstrakte,  men  øde  Landstrækninger  i 
det  Nordvestlige.  Den  nordamerikanske  Union  er  Herre 
over  Handelsvejene  saavel  til  det  stille  som  til  det  at- 
lantiske Ocean.  Samfærdselen  lettes  ved  et  Kanal-  og 
Flodsystem  og  ved  et  Jernbanenet,  hvortil  Evropa  ej 
kan  opvise  Magen.  Fristaterne  fremtræde  saaledes  som 
den  nye  Verdens  Stormagt.  Regjeringen  i  Washington 
vedkj ender  sig  den  Grundsætning  ikke  at  tillade  Evropa 
at  blande  sig  i  det  amerikanske  Fastlands  Anliggender 
(Monroe-Do  c  trin  en). 

Indenfor  Unionens  Omraade  udviklede  der  sig  tidligt 
en  Spaltning  mellem  de  nordlige,  industridrivende  og 
handlende,  Stater  og  de  sydlige,  agerdyrkende  Stater. 
Hertil  kom,  at  de  sydlige  fastholdt  Slaveriet,  som  et 
stort  Parti  i  Norden  vilde  have  afskaffet.  Striden  op- 
rippedes  hyppig  ved  Spørgsmaalet,  om  Slaveriet  skulde 
tillades  i  de  nye  Landstrækninger,  som  føjedes  til  Unionen. 
Det  Sammenhold,  der  herskede  mellem  de  rige  Ejere  af 
Bomuldsplantagerne,   skaffede  Syden  trods   dens   mindre 

Befolkning  i  lang  Tid  Overvægten  i  Unionen.  Men  ved 
Præsidentvalget  i  1860  sejrede  Modpartiet,  idet  de  fieste 
Stemmer  faldt  paa  Lincoln,  en  afgjort  Modstander  at 
Slaveriet.  Dette  bevirkede,  at  elleve  sydlige  Stater  med 
en  Befolkning  af  9  Millioner  Mennesker  (hvoraf  henved 
Halvdelen  Slaver)  traadte  ud  af  Unionen  og  oprettede 
en  egen  Republik  under  Navn  af  „de  confødererede  Stater". 
Deres  Deputerede  dannede  en  Congres  i  Richmond,  og 
Jefferson  Dawis  valgtes  til  Præsident. 

Regjeringen  i  Washington,  hvor  23  Stater  vare 
repræsenterede  paa  Congressen,  ansaa  Sydens  Udtrædelse 
for  lovstridig  og  besluttede  at  forsvare  Unionens  Udele- 
lighed med  Vaabenmagt.  Saaledes  opstod  den  lange  og 
yderst  blodige  nordamerikanske  Borgerkrig  (1861 
til  1865),  under  kvilken  alt,  hvad  den  nyeste  Tid  har 
opvist  af  Opfindelser  i  Krigsmaskiner,  Panserskibe, 
Kanoner  af  ukjendt  Maal  og  overordentlig  Skudvidde  osv. 
kom  til  Anvendelse.  Til  Søs  vare  Nordstaterne  fra  først 
af  overlegne,  blokerede  de  fjendtlige  Kyster  og  bemæg- 
tigede sig  vigtige  Punkter,  f.  Ex.  New  Orleans.  Til 
Lands  maatte  begge  Partiers  Hære  skabes  fra  nyt  af; 
men  jo  større  Erfaringen  og  Øvelsen  blev,  desto  blodi- 
gere bleve  Slagene,  der  ofte  varede  mange  Dage.  Navnlig 
kjæmpedes  der  overordentlig  haardnakket  paa  begge  Sider 
af  Potomacfloden  imellem  de  to  Hovedstæder  Richmond 
og  Washington.  I  fire  Aar  erstattede  Syden  sit  ringere 
Antal  ved  overordentlige  Anstrængelser ;  deres  dygtige 
Generaler,  blandt  hvilke  især  Lee  udmærkede  sig,  gik 
endog  nogle  Gange  angrebsvis  til  Værks;  men  i  det  femte 
Aar  begyndte  Kræfterne  at  udtømmes.  Al  Afsætning  og 
Tilførsel  var  stoppet  ved  Blokaden;  Befolkningen  var 
trods  den  strængeste  Udskrivning  ikke  istand  til  at  ud- 
fylde Hullerne  i  Armeens  Rækker,  og  en  Mængde  Slaver 
flygtede  for  at  tage  Tjeneste  i  den  nordlige  Armee.  Da 
blev  det  muligt  at  gjennemføre  Lincolns  Plan,  ifølge 
hvilken    Syden    fra    alle   Sider    skulde    omspændes    med 

overlegne  Stridskræfter  og  saaledes  trykkes  til  Jorden. 
Det  afgjørende  Slag  indlededes  af  den  dristige  Unions- 
general  Sh  er  man,  idet  han  (1865)  Vest  fra  brød  igjennem 
til  Georgien  og  Syd-Carolina,  hvorved  Richmond  blev 
afskaaret  fra  Forbindelsen  med  Syden.  General  Grant 
angreb  derpaa  Sydens  Hovedarmee  under  Lee  og  tvang 
denne  efter  en  fortvivlet  Modstand  til  at  kapitulere. 

Dermed  ophørte  al  alvorlig  Modstand.  Kort  efter 
blev  Lincoln  myrdet  af  nogle  Fanatikere  fra  Syden, 
men  denne  Misgjerning  kunde  naturligvis  ikke  afværge 
Krigens  Følger:  Gjenoprettelsen  af  de  nordameri- 
kanske Fristaters  Union  og  Slaveriets  Af- 
skaffelse paa  hele  dens  Omraade. 


Slutning. 

Evropa  efter  1863. 

Siden  Aaret  1863  har  Evropa  været  Skuepladsen  for 
flere  Krige  af  uberegnelig  Betydning  for  Fremtiden.  Navn- 
lig har  Preussen  vundet  en  overordentlig  Udvidelse. 
Det  blev  først  Danmark,  dernæst  Østerrig  og  de  øvrige 
tyske  Forbundsstater,  tilsidst  Frankrig,  som  blev  Offere 
for  de  preussiske  Statsstyreres  Ærgjerrighed. 

Saalænge  Frederik  Vilhelm  4  levede,  var  Preussens 
Politik  vaklende,  og  dets  Anseelse  i  Evropa  i  Aftagende. 
Da  han  døde  (1861),  besteg  hans  Broder  Vilhelm  1 
Thronen.  I  Begyndelsen  syntes  han  at  ville  slaa  ind 
paa  en  frisindet  Vej ;  men  det  viste  sig  snart,  at  han 
tvertimod  som  Fyrste  af  Guds  Naade  betragtede  den 
kongelige  Villie  som  ophøjet  over  alle  Forfatningsbestem- 
melser.  Særegen  Forkjærlighed  nærede  han  for  Militær- 
væsenet. Armeen  skulde  ikke  alene  være  Regjeringens 
Støtte  i  det  Indre,  men  ogsaa  forøges  og  udrustes  efter 
en  saadan  Maalestok,  at  den  kunde  optage  en  Kamp 
for  Preussens  Udvidelse.    Imidlertid  modsatte  Deputeret- 

kammeret  sig  den  nye  Hærlov  af  Hensyn  til  de  store 
Bekostninger  og  den  lange  Tjenestetid,  som  krævedes; 
men  efterat  den  hensynsløse  Bismarck  var  traadt  i 
Spidsen  for  Ministeriet,  blev  Deputeretkammerets  Mod- 
stand brudt;  Skattebevillingsretten  krænkedes  med  mili- 
tært Overmod,  og  Regjeringen  trodsede  sin  Villie  igjen- 
nem.  For  at  dæmpe  den  herover  vakte  Forbitrelse  var 
det  nødvendigt  at  vise  Hærens  Brugbarhed  i  Gjerningeu 
og  bringe   Preussens   Anseelse  i   Vejret  ved   Erobringer. 

En  gunstig  Lejlighed  hertil  frembød  sig  ved  den 
danske  Konge  Frederik  den  7des  Død  (1863).  Det 
lykkedes  Bismarck  at  bevæge  det  kortsynede  Øs  ter  rig 
til  at  T'ære  med  om  at  overfalde  Danmark*).  Efter  et 
halvt  Aars  Forløb  blev  Danmark  tvunget  til  Freden  i 
Wien  (1864),  hvori  Slesvig,  Holsten  og  Lauenburg 
afstødes  til  begge  de  tyske  Stormagter.  Dog  tilkjøbte 
Preussen  sig  snart  efter  det  sidstnævnte  Land  af  sin 
Medejer. 

Det  varede  imidlertid  ikke  længe,  inden  Enigheden 
mellem  Ransmændene  forvandledes  til  aabent  Fjendskab. 
Det  var  atter  Bismarck,  som  yppede  Strid  i  den  Hensigt 
ikke  alene  at  drive  Østerrig  ud  af  Hertugdømmerne, 
men  ogsaa  at  skaffe  Preussen  Overherredømmet  i  Tysk- 
land. Krigen  udbrød  i  1866.  Paa  Preussens  Side 
stod  Italien,  hvis  Konge,  Victor  Emanuel,  tragtede 
efter  at  forene  Venedig  med  det  øvrige  Italien ;  for  Øster- 
rig kjæmpede  de  fleste  tyske  Forbundsstater,  navnlig 
de  fire  Kongeriger.  Preussens  slagfærdige  Hære  over- 
svømmede Sachsen  og  trængte  ad  flere  Veje  ind  i  Bøhmen, 
hvor  det  kom  til  et  Hovedslag  ved  Sadova  (Koniggråtz). 
Kampen  hældede  i  Begyndelsen  til  Østerrigernes  Fordel; 
men  da  Preusserne  bleve  bedre  anførte  og  vare  ud- 
rustede med  langt  bedre  Vaaben  (Bagladegeværer),  vendte 
Lykken  sig,  og  Østerrigerne  led  et  fuldstændigt  Nederlag. 


*)  Se  3die  Del,  S.  269. 

Paa  samme  Tid  aabnede  Victor  Emanuel  Krigen  ved  et 
mere  heftigt  end  vel  beregnet  Indfald  i  Venetien  og  blev 
slaaet  af  Østerrigerne  ved  Custozza.  Heller  ikke  til 
Søs  gik  det  Italienerne  bedre.  Efterat  have  lidt  et  Ne- 
derlag i  det  adriatiske  Hav,  maatte  den  italienske  Panser- 
flaade  søge  Havn.  Dette  havde  dog  ingen  Indflydelse 
paa  Krigens  Udfald;  Preussernes  Sejr  ved  Sadova  var 
i  den  Grad  afgjørende,  at  de  under  skarp  Forfølgelse  af 
Fjenden  nærmede  sig  til  Wien.  Da  saa  Østerrig  sig 
nødt  til  at  slutte  Vaabenstilstand  faa  Uger  efter,  at  de 
første  Skud  vare  faldne.  Under  fransk  Mægling  sluttedes 
Freden  i  Prag  (1866),  Østerrig  mistede  vel  af  sine 
gamle  Provinser  kun  Venetien,  som  gjennem  Folke- 
afstemning indlemmedes  i  Italien ;  men  det  udelukkedes 
fra  Tyskland,  foruden  at  det  afstod  sin  Medejendoms- 
ret  til  Slesvig  og  Holsten  med  det  Forbehold,  at 
Nordslesvig,  naar  Befolkningen  gjennem  Afstemning 
havde  givet  sit  Ønske  derom  tilkjende,  skulde  gives  til- 
bage til  Danmark  (Artikel  V).  Nordtyskland  indtil 
Main  flod  en  skulde  herefter  danne  et  Forbund  under 
Preussens  Ledelse.  —  Kong  Vilhelm  benyttede  derpaa 
sin  Overmagt  til  at  afsætte  Fyrsterne  i  Hannover, 
Hess  en  Kassel  og  Nassau  og  „tilknytte"  disse  Lande 
tillige  med  Slesvig,  Holsten  og  Fristaden  Frankfurt. 
Det  nordtyske  Forbund  fik  derefter  en  saadan  Forfat- 
ning, at  Preusserkongen  blev  dets  virkelige  Behersker 
og  de  øvrige  Fyrster  hans  Vasaller.  Desuden  traadte 
Sydtysklands  Stater  i  nærmere  Forhold  til  Nordtyskland 
ved  at  slutte  et  offensivt  og  defensivt  Forbund  med 
Kong  Vilhelm. 

Det  overvundne  Østerrig  har  siden  stræbt  at  forny 
sin  Kraft  ved  en  højst  paatrængende  Ordning  af  sine 
indre  Anliggender.  Det  lykkedes  Kejser  Frants  Joseph 
at  tilvejebringe  et  godt  Forhold  til  de  hidtil  misfornøjede 
Magyarer,  idet  han  nu  frivillig  tilstod  de  til  den  ungarske 
Krone  hørende   Lande   eu  lignende  Frihed  og  Selvstæn- 

dighed,  som  de  forgjæves  havde  kjæmpet  for  i  1848 — 49. 
For  de  særlige  ungarske  Anliggender  dannedes  en  egen 
Regjering  og  Rigsdag  i  Pest,  medens  Rigets  anden 
Halvdel  har  sit  Ministerium  og  sin  Rigsdag  i  Wien. 
Som  hele  Rigets  Overhoved  kaldes  Frants  Joseph  Kejser 
af  Østerrig  og  Konge  af  Ungarn. 

Efter  Pragfreden  indtraadte  der  et  spændt  Forhold 
mellem  Preussen  og  Frankrig.  Skjønt  Preussen 
havde  vundet  Herredømmet  over  hele  Nordtyskland,  blev 
det  nemlig  snart  tydeligt,  at  Kong  Vilhelm  og  Bismarck 
tragtede  efter  at  bringe  ogsaa  Sydtyskland  (o:  Bajern, 
Wiirtemberg  og  Baden)  ind  under  preussisk  Ledelse,  et 
Maal,  som  fandt  stort  Bifald  især  hos  det  nationale 
Parti,  der  var  begejstret  for  Tysklands  Enhed.  Men 
dette  mente  Frankrig  for  sin  egen  Sikkerheds  Skyld  ikke 
at  kunne  taale.  Ogsaa  i  Frankrigs  indre  Forhold  laa 
der  en  Opfordring  til  et  Brud  med  Preussen,  idet  Kejser 
Napoleons  Stjerne  var  begyndt  at  dale,  særlig  paa  Grund 
af  det  uheldige  Udfald  af  Toget  til  Mexico,  og  Kejser- 
dømmets Glans  kun  syntes  at  kunne  hæves  igjen  ved  en 
sejrrig  Krig.  Saaledes  skete  det,  at  Napoleon  af  sine 
Raadgivere  lod  sig  henrive  til  at  erklære  Preussen  Krig 
(Juli  1870),  skjønt  Frankrig  langt  fra  var  tilstrækkelig 
forberedt  til  at  optage  Kampen  med  sin  frygtelige  Mod- 
stander. 

Ved  en  uhyre  Kraftanspændelse  blev  det  samlede 
Tysklands  Krigsmagt  —  thi  Sydtyskland  stillede  sig  i 
Kraft  af  ovennævnte  Alliancetraktat  paa  preussisk 
Side  —  i  en  meget  kort  Tid  bragt  op  til  en  Million 
Soldater.  Saaledes  blev  Kong  Vilhelm,  der  var  •  Overfelt- 
herre af  Navn,  medens  den  dygtige  General  Moltke  var 
det  af  Gavn,  istand  til  at  trænge  frem  over  Rhinen  med 
langt  større  Hærmasser,  end  Frankrig  kunde  opstille 
paa  egen  Grund.  Det  første  betydehge  Sammenstød 
skete  ved  Wørth,  hvor  den  franske  General  Mac  Ma- 
hons  Korps  blev  overvældet  og  kastet  paa  Flugt.    Der- 

efter  trak  Napoleon  sig  tilbage  med  den  øvrige  Hær  til 
den  stærke  Fæstning  Metz  og  overlod  her  Kommandoen 
til  den  fra  det  mexikanske  Tog  bekjendte  Marechal  Ba- 
zaine.  Fra  d.  14.  til  d.  18.  August  leveredes  tre  blo- 
dige Slag  udenfor  Metz,  af  hvilke  de  to  første  vare 
uafgjørende,  men  det  tredie  fik  et  for  Franskmændene 
uheldigt  Udfald,  saa  at  Bazaine  blev  afskaaren  fra  Til- 
bagevejen til  Paris  og  maatte  trække  sig  ind  i  Metz. 
Tyskerne  vare  stærke  nok  til  at  gjøre  Front  mod  to 
Sider.  Medens  een  stor  Hær  blev  tilbage  ved  Metz  for 
at  udhungre  Bazaine,  drog  de  øvrige  videre  fremad  for 
at  indtage  Paris.  Imidlertid  havde  Mac  Mahon  samlet 
sine  adspredte  Tropper  og  faaet  Forstærkninger.  Han 
satte  sig  nu  med  Kejseren  ved  sin  Side  i  Bevægelse  for 
at  befri  Bazaine;  men  hans  Hær  manglede  altfor  meget 
Sammenhold  og  Disciplin  til  at  kunne  udføre  et  saadant 
Vovestykke.  Paa  Marchen  blev  han  indhentet  af  Fjen- 
dens overlegne  Stridskræfter  og  angrebet  ved  Sedan, 
en  ubetydelig  Fæstning  nær  ved  Belgiens  Grænse.  Efter 
at  Mac  Mahon  var  bleven  haardt  saaret,  tog  Slaget  saa 
ulykkelig  en  Vending  for  Franskmændene,  at  hele  deres 
Hær  tillige  med  Kejseren  selv  maatte  overgive  sig  og 
derefter  blev  ført  til  Tyskland  i  Krigsfangenskab.  Da 
Efterretningen  om  dette  uhørte  Nederlag  kom  til  Paris, 
udbrød  der  strax  en  Opstand  (d.  4.  Sept.  1870):  Kejser- 
dømmet blev  kuldkastet  uden  Modstand  og  Frank- 
rig erklæret  for  en  Kepublik.  I  Spidsen  for  „den 
nationale  Forsvarsregjering" ,  som  nu  paatog  sig 
at  fortsætte  Krigen,  traadte  Kommandanten  i  Paris,  Ge- 
neral Trochu;  men  dens  virksomste  og  mest  uforfær- 
dede Medlem  var  Republikaneren  Gambetta.  Faa  Uger 
efter  omringede  Fjenden  Paris  og  begyndte  Belejringen 
af  den  omfangsrige,  med  en  Kreds  af  Forter  omgivne 
Hovedstad,  medens  Kong  Vilhelm  opslog  sit  Hovedkvarter 
paa  Slottet  i  Versailles.  Paa  denne  Tid  besad  Frankrig 
ingen  Hær    mere    i   aaben  Mark.     Men   heller    ikke    de 

franske  Fæstninger  kunde  holde  sig  lige  over  for  det  nye 
preussiske  Artilleri.  Foruden  mange  mindre  Fæstninger 
faldt  Strasburg,  senere  det  udhungrede  Metz,  saa  at 
Bazaine  og  hele  hans  Armee  blev  krigsfangen.  Imidlertid 
var  Gambetta  i  en  Luftballon  undkommen  fra  det  inde- 
sluttede Paris  og  udøvede  en  fuldstændig  dictatorisk 
Magt  fra  Tours.  Hvor  fortvivlede  end  Forholdene  vare, 
vedblev  han  at  udruste  den  ene  Hær  efter  den  anden, 
for  at  gjøre  Fjenden  hver  Fodbred  Land  stridig.  Gjen- 
tagne  Gange  gjordes  der  navnlig  Forsøg  paa  at  gjennem- 
bryde  de  fjendtlige  Linier  og  undsætte  Paris;  men  dette 
var  en  Opgave,  som  de  nys  udskrevne  franske  Soldater 
og  deres  uøvede  Officerer  ikke  vare  voxne.  Ligesaa 
uheldig  gik  det  med  de  Udfald,  som  forsøgtes  af  Trochu 
og  den  i  Paris  dannede  Krigsstyrke.  Det  sidste  Haab 
om  at  forandre  Krigslykken  brast  omsider,  da  en  stor 
fransk  Hær,  som  var  bestemt  til  at  undsætte  Fæstningen 
Belfort  (i  Elsass),  blev  trængt  over  paa  Schweiz's  Grund 
og  afvæbnet.  Samtidig  hermed  kapitulerede  Paris,  da 
Hungersnøden  var  stegen  til  det  Højeste  (d.  27.  Jan.  1871). 
Dermed  var  Frankrigs  Modstandskraft  brudt.  I  de  sex 
Maaneder,  denne  i  Historien  exempelløse  Krig  havde 
varet,  var  der  leveret  17  store  Slag  og  156  Træfninger; 
26  franske  Fæstninger  havde  overgivet  sig,  og  henved 
400,000  franske  Krigere  (deriblandt  10,000  Officerer) 
vare  tagne  til  Fange.  Ved  Freden  i  Frankfurt  (1871) 
maatte  Frankrig  afstaa  Ty  s  k-Lot  bringen  med  Metz 
og  Elsass  (undtagen  Belfort),  samt  betale  5000  Mil- 
lioner Francs  i  Krigsomkostninger. 

For  at  skabe  en  lovlig  Regjering,  som  kunde  be- 
segle Freden  og  gjenoprejse  Frankrig  af  dets  dybe  Fald, 
valgtes  ved  almindelig  Stemmeret  en  Nationalforsam- 
ling, der  tog  Sæde  først  i  Bordeaux,  senere  i  Versailles. 
I  dennes  Hænder  nedlagde  den  nationale  Forsvarsregje- 
ring  sin  Magt,  hvorpaa  den  gamle,  agtede  Statsmand 
T hier  s  sattes  i  Spidsen  for  Landets  Styrelse.    Men  det 

socialistiske  Parti  benyttede  strax  den  herskende 
Forvirring  til  at  tilrive  sig  Magten  i  Paris.  Ovenpaa 
den  ødelæggende  Krig  fulgte  en  Borgerkrigs  Ulykker. 
Paris  maatte  atter  belejres,  denne  Gang  af  Frankrigs 
egne  Soldater.  Først  efter  at  Thiers  havde  faaet  en  or- 
dentlig Hær  dannet  af  de  fra  Krigsfangenskabet  hjem- 
vendende Soldater  lykkedes  det  at  erobre  Paris  og  gjøre 
Ende  paa  Oprøret;  men  inden  det  kunde  forhindres, 
stak  Socialisterne  af  Hævngjerrighed  Ild  paa  Tuilerierne 
og  andre  af  Hovedstadens  herligste  Bygninger,  som  ned- 
brændte til  Grunden. 

Da  den  indre  Orden  var  gjenoprettet,  gjorde  Thiers 
sig  fortjent  ved  at  tilvejebringe  Krigsomkostningernes 
umaadelige  Sum.  Først  da  denne  var  udbetalt,  rømmede 
de  tyske  Tropper  Frankrigs  Jordbund.  I  Nationalforsam- 
lingen stode  de  politiske  Partier :  Legitimisterne,  Orleani- 
sterne,  Bonapartisterne  og  Republikanerne  længe  skarpt 
mod  hinanden,  idet  hvert  Parti  arbejdede  for  sit  Maal. 
Under  disse  Stridigheder  blev  Thiers  styrtet  (1873).  For 
Tiden  have  Eepublikanerne  Magten.  Kejser  Napoleon 
døde  faa  Aar  efter  sit  Fald  i  England. 

Den  fransk-tyske  Krig  gav  Anledning  til  Fuldbyr- 
delsen af  Tysklands  Enhed,  idet  de  tyske  Fyrster  bleve 
enige  om  at  tilbyde  Kongen  af  Preussen  den  tyske 
Kejserværdighed.  Vilhelm  den  1ste  modtog  Kronen 
under  store  Højtideligheder,  medens  han  boede  i  Ludvig 
den  14des  Palads  i  Versailles.  Saaledes  skete  det,  at 
det  tyske  Kejserrige,  der  var  styrtet  sammen  i  1806 
som  Følge  af  Napoleon  den  1stes  Sejre,  gjenoprettedes  i 
1871  som  Følge  af  Napoleon  den  3dies  Nederlag.  Kej- 
seren staar  i  Spidsen  for  det  tyske  Riges  Fælles- 
anliggender,  hvortil  navnlig  Krigsmagten  hører.  Han 
fører  Regjeringen  ved  Hjælp  af  Rigskansleren,  hvis 
Post  for  Tiden  beklædes  af  Fyrst  Bismarck,  og  deler 
den  lovgivende  Magt  med  en  ved  almindelig  Stemmeret 
valgt  Rigsdag  i  Berlin. 

Ogsaa  Italien  benyttede  den  fransk-tyske  Krig  til  at 
naa  sine  Ønskers  Maal.  Da  den  franske  Besætning  var 
trukket  bort  fra  Rom  for  at  bruges  i  Krigen,  og  da 
Kejserdømmet  i  Frankrig  var  styrtet,  lod  Kong  Victor 
Emanuel  sine  Tropper  besætte  Rom.  Medens  Pave 
Pius  9  kun  har  beholdt  Vaticanet  og  den  omliggende 
Del  af  Byen  til  sin  Raadighed,  er  Rom  blevet  Konge- 
riget Italiens  Hovedstad,  hvorved  Halvøens  med  saa  stor 
Begejstring  imødesete  Enhed  gjennemførtes.  Italien  med 
sine  27  Millioner  Indbyggere  fremtræder  saaledes  som 
Evropas  sjette  Stormagt. 

Spanien  har  i  den  nyeste  Tid  været  hjemsøgt 
gjentagne  Omvæltcinger  og  en  haardnakket  Borgerkrig. 
I  Aaret  1868  blev  Dronning  Isabella  2  fordrevet  ved  en 
almindelig  Opstand,  en  Følge  af  hendes  slette  Regjering. 
Magthaverne  sammenkaldte  nu  Cortes,  og  denne  ved  al- 
mindelig Stemmeret  valgte  Forsamling  bestemte,  at  Spa- 
nien skulde  være  et  indskrænket  Monarchi  med  en  meget 
fri  Grundlov.  Vanskeligheden  var  nu  at  finde  en  Konge. 
Efter  flere  for gjæ ves  Forsøg*)  herpaa  modtog  endelig  den 
italienske  Prins  A  made  o,  en  Søn  af  Victor  Emanuel, 
den  ham  tilbudte  Krone  (1870).  Men  det  viste  sig  snart, 
at  Spanien  ej  kan  regjeres  af  en  Fremmed.  Da  Amadeo 
saa,  at  han  intet  kunde  udrette  i  det  af  Partier  sønder- 
slidte Land,  nedlagde  han  Kronen,  og  Spanien  blev  er- 
klæret for  en  Republik,  skjønt  Folket  var  saa  langt 
som  muligt  fra  at  være  modent  til  Selvstyrelse.  Imid- 
lertid udbrød  en  karlistisk  Opstand  i  de  baskiske  Pro- 
vinser, og  Don  Carlos,  en  Sønnesøn  af  den  Side  70 
nævnte  Don  Carlos,  fremtraadte  her  som  Kronprætendent. 


Det  var  i  1870  allerede  aftalt,  at  en  vis  Prins  Leopold  af 
Hohenzollern  (en  Slægtning  af  Kong  Vilhelm  af  Preussen) 
skulde  være  Konge  i  Spanien,  da  Frankrig  gjorde  Indsigelse 
herimod.  Denne  ubekjendte  Prins  blev  da  den  uskyldige  Aar- 
sag  til  den  fransk-tyske  Krig. 

Da  Republikanerne  ikke  formaaede  at  dæmpe  denne, 
udraabte  Armeen  ved  Nytaarstid  1875  Isabellas  Søn  Al- 
fons d.  12te  til  Konge,  og  under  ham  er  Roligheden  i 
Landet  bleven  gjenoprettet. 

Siden  den  Tid  har  der  været  ført  endnu  en  stor 
Krig  i  Evropa.  Da  den  tyrkiske  Regjering  mishandlede 
sine  christne  Undersaatter,  udbrød  der  Oprør  paa  flere 
Steder,  især  i  Bulgarien;  men  dette  gav  kun  de  raa 
tyrkiske  Soldater  Lejlighed  til  at  rase  med  forfærdelig 
Grusomhed  mod  de  Christne.  Da  optraadte  Ruslands 
Kejser  Alexander  2  som  Bulgariens  Beskytter.  Han 
erklærede  Tyrkiet  Krig,  og  desuden  stillede  Rumænien 
og  Montenegro,  senere  ogsaa  Serbien,  sig  paa  Rus- 
lands Side;  thi  disse  Lande  haabede  derved  at  kunne 
blive  helt  uafhængige  Stater.  Den  russiske  Hær  blev 
ført  over  Donau,  men  standsedes  her  længe  af  Osman 
Pascha,  som  havde  forskanset  sig  paa  Højderne  om- 
kring Landsbyen  P 1  e  v  n  a.  Gj  entagne  Storme  ble  ve  tilbage- 
slaaede,  og  Osman  holdt  sig  i  et  halvt  Aar,  indtil 
Russerne  havde  faaet  Plevna  indesluttet  fra  alle  Sider. 
Hungersnød  tvang  endelig  Osman  til  at  overgive  sig 
med  hele  sin  Hær.  Intet  formaaede  nu  mere  at  standse 
Russerne.  De  trængte  midt  om  Vinteren  frem  over 
Balkan  og  nærmede  sig  til  Constantinopel.  Da  saa  Sul- 
tanen sig  nødt  til  at  slutte  Fred  i  Set.  Stefano,  i 
hvilken  den  russiske  Kejser  tilsikrede  sig  en  saa  stor 
Indflydelse  paa  Balkanhalvøen,  at  han  næsten  kunde  be- 
tragte sig  som  Sultanens  Herre.  Da  England  og  Østerrig 
ikke  vilde  taale  dette,  var  en  stor  evropæisk  Krig  nær 
ved  at  udbryde.  Men  for  at  undgaa  denne  gav  Rusland 
efter  og  gik  ind  paa,  at  der  skulde  samles  en  Congres 
af  Evropas  Stormagter  i  Berlin  for  at  ordne  For- 
holdene i  Orienten.  Her  blev  man  (Juli  1878)  enig  om 
følgende  Bestemmelser:  1)  Rumænien,  Serbien  og 
Montenegro  skulde  være  frie  Stater.  (Senere  have 
Fyrsterne   i  Rumænien   og   Serbien   antaget  Kongetitel). 

2)  Bulgarien  (o:  Landet  mellem  Donau  og  Balkan 
samt  Distriktet  Sofia)  skulde  have  sin  egen  Fyrste  og 
betale  en  aarlig  Tribut  til  Sultanen.  3)  Den  nordlige 
Del  af  Thracien  (Provinsen  Østrumelien)  skulde 
styres  af  en  christen  Statholder  under  Sultanens  Høj- 
hed. 4)  Bosnien  skulde  besættes  af  østerrigske 
Tropper  og  staa  under  østerrigsk  Styrelse.  5)  Thes- 
salien  skulde  afstaas  til  Grækenland.  Rusland  erholdt 
et  Stykke  af  Armenien  (i  Asien). 

For  ogsaa  at  sikre  sig  en  mægtig  Indflydelse  i  Orienten 
indgik  England  samtidig  hermed  en  særegen  Overens- 
komst med  Sultanen,  ifølge  hvilken  Øen  Cypern  blev 
besat  af  engelske  Tropper,  og  hele  det  asiatiske 
Tyrki  stillet  under  engelsk  Beskyttelse. 

I  Evropa  har  Sultanen  kun  umiddelbart  Herredømme 
over  den  sydlige  Del  af  Thracien,  Macedonien  og  Al- 
banien. 

De  sidste  Begivenheder,  som  have  vakt  Opsigt  i 
Evropa,  ere  Mordet  paa  den  russiske  Kejser  Alex- 
ander 2,  Tunis's  Besættelse  ved  franske  Tropper  og 
Urolighederne  i  Ægypten. 


Bloch,  nyeste  Historie. 


► 


131 


o 

u 

03 

& 
d 
o 

n 


SS 

^ 

1^ 

a^co 

^ 

e 

^      03      »-? 

a 

«^ 

4)       O)     00 

e 

i&7_ 

_"© 

CD 

■i-H 

^ 

l"^!  - 

2S 

£ 

0)     rH 

© 

bo 

« 

a 

o 

iz; 

W 

<-M 

03 

a 

•5      ®     C8 

»O 

§1 1* 

00 

?■?  « 1 

7 

;zi  s 


T3 

S  -: 

ollan 
1810, 
ense. 

p" 

udvIg 
af  H 

Hort 

1 

e 
— "S 

j   (11  ^ 

»•   O 

^ 

a   es   ^ 

«e    S    ;^ 

»5 

å^   ^ 

i  tf 

bfi 

d 
o 

O) 

o 


o 

S 


03 

s-I    O 
2    ® 


&§^ 


-^^  -^ 


* 

>-i      O) 


^ 


22  2  «   o   s 
-  7  7  55  :a  .2 


S 


00 


J2  3>  00  ^    o  © -«    "^ 


—  ® 

■^  bjD 

CS  o      Cl 

^  ."'  oo' 


tSi 


03 

bc 

a 
o 


00      > 

>     O 


.a  "*^ 

^    o 


bjo    I 

a  CD 
o  o 

W2 


PI  ^ 

CO    00 

^       T— I 


9* 


De  vigtigste  Begivenheder  i  den  nyeste  Historie, 
chronologisl<  ordnede. 


1789. 

Stænderforsamlingen  aabnes  i  Versailles 5  Maj. 

Trediestand  erklærer  sig  for  Nationalforsamling  .....   17  Juni. 

Bastillen  stormes 14  Juli. 

Den  gamle  Statsorden  omstyrtes 4  August. 

Pøbelens  Tog  til  Versailles  5  October. 

1790. 

Kejser  Joseph  2  f Februar. 

Stor  Frihedsfest  i  Paris    14  Juli. 

1791. 

Mirabeaus  Død    April. 

Ludvig  d.  16des  Flugt    20  Juni. 

Nationalforsamlingen  opløses    ' 30  Septbr. 

1792. 

Krigserklæring  mod  Østerrig    April. 

Kongedømmet  styrtes    10  August. 

Myrderi  i  Paris's  Fængsler    2—6  Sept. 

Den  lovgivende  Forsamling  opløses    20  Sept. 

Frankrig  erklæres  for  en  Republik     21  Septbr. 

Slag  ved  Jemappe    Novbr. 

1793. 

Ludvig  16  henrettes 21  Januar. 

Polens  anden  Deling  Februar. 

Slag  ved  Neerwinden Marts. 

Girondinernes  Fængsling  2  Juni. 

Velfærdsudvalgets  Dictatur    . August. 

Den  første  Coalition  mod  Frankrig. 

1704. 

Danton  guillotiueres 5  April. 

Slag  ved  Fleurus     Jnni. 

Kobespierre  styrtes  9  Thermidor)  .  .    27  Jnli. 

1795. 

Pichegru  erobrer  Holland Januar. 

Fred  i  Basel     April. 

Polens  tredie  Deling    Oktbr. 

Directoriet  tiltræder    26  Oktbr. 

1796 

Bonapartes  Sejr  ved  Lodi Maj. 

og  ved  Arcole   - Novbr, 

Catharina  d.  2den8  Død    , Novbr. 

1797. 

Bonapartes  Sejr  ved  Rivoli  Januar. 

Mantuas  Overgivelse   2  Februar. 

Fred  i  Tolentiuo    Februar. 

Statsstreg  i  Paris 4  Septbr. 

Fred  i  Campo  Formio    , Oktbr. 

Frederik  Vilhelm  2  af  Preussen  f Novbr. 

1798. 

Bonapartes  Tog  til  Ægypten Maj. 

Siag  ved  Pyramiderne    21  Juli. 

Søslaget  ved  Abukir . , 1   August. 

D-iu  2den  Coalitionskrig  udbryder Novbr. 

1799. 

Slag  ved  Tiebia   17—19 Juni. 

Siag  ved  Ztirich Septbr. 

Bonapartes  Tilbagekomst  fra  Ægypten   9  Oktbr. 

Statsomvæltning  den  18de  Brumaire    9  Novbr. 

Consularregjeringen  indføres     25  D  .'cbr. 

1800. 

Slag  ved  Marengo .....  14  Juni. 

Slag  ved  Hohenlinden     ...  3  Decbr. 

1801. 

Fred  i  Luneville   Februar. 

Den  russiske  Kejser  Povls  Mord  24  Marts. 

Slag  paa  Kjøbenhavns  Rbed 2  April. 

Det  irske  Parlament  opløses  Juni 

1802. 

Fred  i  Amiens ,  Marts. 

Bonaparte  Consul  paa  Livstid    August. 

1803. 

Krig  med  England  begynder    Maj. 

1804 

Napoleon  1  de  Franskes  Kejs«  r  18  Maj. 

Hans  Kroning  i  Notre  Dame 2  Decbr. 

1805. 

Deu  tredie  Coalition  stiftes   August. 

KKpitulationen  i  Ulm 20  Oktbr 

Søslag  ved  Trafalgar 21  Oktbr. 

Slag  ved  Austerlitz 2  Decbr. 

Fred  i  Presburg 26  Decbr. 

1806. 

Joseph  Konge  i  Neapel    Marts. 

Ludvig  Konge   i  Holland Juni. 

Rhinforbundet  stiftes  Juli. 

Frants  2  nedlægger  den  tyske  Krone 6  August. 

Slagene  ved  Jena  og  Auerstådt   14  Oktober. 

1807 

Slag  vtd  Eylau 8  Februar. 

Slag  ved  Friedland 14  Juni. 

Fred  i  Tilsit  Juli. 

Kjøbenhavn  kapitulerer 7  Septbr. 

Portugal  besættes    Novbr. 

1808. 

Oprør  i  Spanien  mod  Godoy Marts. 

Joseph  bliver  Konge  i  Spanien    Maj. 

Kapitulation  ved  Baylen    ...    August. 

Napoleon  besætter  Madrid    4  Decbr. 

1809 

Zaragozas  Indtagelse Februar. 

Thronrevolutionen  i  Stockholm  '  .  , Marts. 

Krig  med  Østerrig.    Slag  ved  Eckmiihl,  Regensburg  osv.  19—21  Apr. 

Slag  ved  Aspern  og  Eslingen ...  21  Maj. 

Kirkestaten  indlemmes  i  Frankrig ,  Maj. 

Slag  ved  Wagram 5  Juli. 

Fred  i  Frederiksham   Septbr. 

Fred  i  Wien Oktober. 

1810. 

Napoleon  ægter  Marie  Louise  April. 

Holland  indlemmes  i  Frankrig  ...    Juli. 

Bernadotte  vælges  til  svensk  Kronprins   August. 

1811. 

Napoleon,   Konge  af  Rom,   fødes Marts. 

1812. 

Fred  i  Bukarest  Maj. 

Napoleon  drager  over  Niemen       24  Juni. 

Slag  ved  Borodino  7  Septbr. 

Tilbagetog  fra  Moskov 19  Oktober. 

Overgang  over  Berezina 27  Novbr. 

1813. 

Preussen  tiltræder  den  6te  Coalition    Marts. 

Slag  ved  Bautzen    Maj. 

Østerrigs  Krigserklæring    . 26  August. 

Slag  ved  Dresden  16—19  Okt. 

1814. 

Fred  i  Kiel    Januar. 

Paris  kapitulerer 31  Marts. 

Napoleons  Thronfrasigelse    11  April. 

Fred  i  Paris  30  Maj. 

Congressen  i  Wien  aabnes     Oktober. 

1815. 

Napoleon  kommer  tilbage  fra  Elba  1  Marts. 

Murat  fordrives  fra  Neapel    ...  Maj. 

Slag  ved  Ligny 16  Juni. 

Slag  ved  Waterloo  18  Juni. 

Den  hellige  Alliance  stiftes Septbr. 

Murat  bliver  skudt     Oktober. 

Napoleons  Ankomst  til  St.  Helena  Oktober. 

Anden  Vreå  i  Paris  Novbr. 

§  1.     Den  franske  Revolutions  Udbrud.     Den   constituerende 

Forsamling 1. 

§  2.     Den  lovgivende  Forsamling 11. 

§  3.     Nationalconventet 16. 

§  4.     Directoriet 26. 

§  5.     Consulatet 35. 

§  6.     Kejserdømmet 41. 

Andet  Afsnit  fra  1815  til  1863. 

§  1.     Den  hellige  Alliance.     Spanien  og  Portugal 66. 

§  2.    Frankrig.     Holland  og  Belgien 71. 

§  3.    Italien 83. 

§  4.     Tyskland.     Østerrig  og  Preussen  ....    89. 

§  5.     England 98. 

§  6.     Rusland,  Tyrkiet  og  Grækenland 105. 

§  7.     Amerika 115. 

Slutning.     Evropa  efter  1863 120. 


Trykfe)!. 

S.  21  Lin.  16  f.  n. :  Tempe,  læs  Tempel. 

